Indholdsfortegnelse

Indledning 3

Problemfelt 4

Udviklingen af overvægt i Danmark 4

Overvægt blandt børn og unge i Danmark 5

Social ulighed påvirker børnenes overvægt 6

Følgesygdomme og ensomhed – overvægt som et socialt problem 7

Manglende systematik - Uenighed om bestemmelse af overvægt 8

Øget fokus på overvægt og forældreinddragelse 9

Julemærkehjemmene og samfundsudviklingen 11

Indikation af huller i forældresamarbejdet 11

Projekt Drivkraft 12

Problemformulering 14

Operationalisering af centrale begreber i problemformulering 14

Overgang 14

Hjælp 19

Skælskør Julemærkehjem 20

Grundlæggende for de fire julemærkehjem 20

Skælskør Julemærkehjem 21

Hverdagen på Skælskør Julemærkehjemmet 22

Samarbejdet med forældre 23

Forskningsdesign og forskningsprocessen 24

Metodiske overvejelser 26

Videnskabsteoretiske overvejelser 26

Fænomenologisk fokus og tilgang til indsamling af data 26

Hermeneutisk tilgang til forskerens rolle 27

Kontakt til julemærkehjemmet i Skælskør og informanterne 28

Kriterier i udvælgelsen af informanter 29

Dataindsamling 29

Det semistrukturerede interview 29

Interviewguiden – Pilotundersøgelse, observationer til metodiske forbedringer 31

Præsentation af informanter 34

Transskribering 35

Etiske overvejelser 35

Teoriafsnit 37

Goffman – Den totale institution 37

Den totale institution 38

Aaron Antonovsky – Mestring 40

Stressfaktorer som allestedsnærværende og helbredsfremmende 42

Bourdieu – Habitus og kapital 44

Kapital 45

Habitus 46

Teoretisk diskussion 48

Analysestrategi og opbygning 51

Analyse 54

Indgang 54

Infomøde 54

*”(…)og så blev de jo målt og vejet”* 57

Startsamtale 57

*”Jeg lukkede inde med nogle ting, som jeg havde brug for at sige til dem (…)”* 58

Redskaber og hjælp til opstarten 59

Opsamling 63

Passage 64

Samarbejde med Skælskør Julemærkehjem under opholdet 64

*”Det er det primære. Det er de voksne, forældrene omkring”* 65

Hjemve medfører god kontakt 68

Opsamling - samarbejde og forældreinddragelse 69

Weekenderne – de første tegn på huller 70

Exit 71

Slutningssamtalen 72

”dødbange” og ”grædefærdig” 73

Begrænsende elementer 75

Kommune som ”legitim anden” 75

”Vi har intet hørt fra nogen, altså INTET” 76

Kontakt med kommunen eller *”VENTELISTE”* 78

*”Ikke de samme rammer som der er dernede”* 81

Opsamling: Udfordringer – begrænsende elementer 85

Mulighedsskabende elementer 85

Kostplan, kogebog og vægtskema efter opholdet 85

Barnet som Medie 86

Forandringer 86

Familieprojekt og læring via barnet 87

Familieprojekt, der bliver til strategier 89

Legitime andre i form af netværk 91

Opsamling: Mønster - tre oplevelser af overgangen og mestring 92

Den ideelle overgang 94

Kvalitetsvurdering 96

Konklusion 100

Aspekter der ikke kom med - Skolen 104

Abstract 106

Litteraturliste 108

Bilag 1 - Interviewguide 114

Bilag 2 - Samarbejdskontrakt 118

Bilag 3 - Observationsguide 119

# Indledning

Inden for de sidste 30 år er antallet af overvægtige børn og unge i Danmark steget dramatisk. I den industrielle verden er overvægt og fedme nu den hyppigste helbredsforringende risiko og i 1998 erklærede WHO stigningen i fedme for en epidemi (Pearson et al. 2005: 158-159, Mølgaard 2007:11). At overvægt blandt børn og unge er et problem bekræftes af ventelisten til de danske julemærkehjem, der i 2012 nåede sit højeste niveau nogensinde (Broby 2012). Konsekvenserne af overvægten er mange, blandt andet ses en øget tendens i udviklingen af sygdomme inden for stort set alle medicinske områder. Samtidig kan det have store personlige konsekvenser for det enkelte barn; skam, isolation, lavt selvværd, ensomhed og forringet livskvalitet er nogle af de sociale problemer, der kan knytte sig til barnets overvægt (Holm 2008: 39-40, Mølgaard 2007:24). Aspekter, der er med til at understrege, at overvægt ikke kun er et sundhedsfagligt problem, men et problem, der berører flere faggrupper og flere aspekter af det sociale arbejde.

Betydningen af det sociale og tværfaglige samarbejde på området samt vigtigheden af øget forældreinddragelse understreges af, at der er i 2012 er givet satspuljemidler til at styrke den forebyggende indsats for overvægtige børn og unge forankret i allerede eksisterende forbyggende ordninger. Den samlede bevilling er på 28 mio. kroner, hvoraf 16 mio. kroner går til indsatsen på de danske julemærkehjem, men er forbeholdt de to hjem i Jylland. Pengene skal anvendes til at udvikle og styrke samarbejdet med forældre og kommuner (Sundhedsstyrelsen 2013). Det kan være vanskeligt at skabe den rette indsats for forældrene og dermed hele familien, men samtidig er det afgørende at julemærkehjem, såvel som kommuner, formår at tilbyde den rette hjælp til forældrene, hvis der skal være håb om et vedvarende vægttab.

Nærværende speciale er en kvalitativ undersøgelse, der tager udgangspunkt i 15 interviews med forældre, om deres oplevelse, af den hjælp de får fra barnets start på Skælskør Julemærkehjem tilbage til hverdag og kommune. Inden selve interviewene er der fortaget observationer af hverdagen på Skælskør Julemærkehjem, samt af infomøde, start- og slutsamtale.

**Aalborg Universitet 2013**

# Problemfelt

## Udviklingen af overvægt i Danmark

De seneste to årtier er antallet af overvægtige i Danmark steget markant, og der er i dag dobbelt så mange mænd og fire gange så mange kvinder, der er svært overvægtige[[1]](#footnote-1) (Rockwool Fonden 2010: 1). I en undersøgelse fra Sundhedsstyrelsen fremgår det, at 54,2 pct. af alle mænd og 39,4 pct. af alle kvinder i Danmark er overvægtige. I alt er 46,7 pct. af den voksne befolkning dermed overvægtige, og cirka 13 pct. af befolkningen har udviklet svær overvægt/fedme[[2]](#footnote-2), hvilket bakkes op af en rapport fra Rockwool Fonden (Juel et al. 2010: 71-73, Rockwool Fonden 2010:1). Antallet af overvægtige er således steget stødt de seneste årtier, særligt blandt de yngste i befolkningen, samt blandt personer med lav indkomst og lavt uddannelsesniveau (Sundhedsstyrelsen 2011). Danmark følger på dette område den ”almindelige” udvikling i den kontinentale del af Europa, og ligner eksempelvis Sverige og Frankrig i forhold til udviklingen af svær og moderat overvægt blandt mænd og kvinder (Rockwool Fonden 2010:3). Ses der på overvægt og svær overvægt under et, er mere end 50 pct. af befolkningen i næsten halvdelen af alle lande i OECD overvægtige eller fede (Petri & Jacobi 2011:4).

En af de vigtigste faktorer, i forbindelse med et barns risiko for at udvikle overvægt, er forældrenes vægt og spisevaner (Mølgaard et al. 2007:53). Der ses således en sammenhæng mellem forældre og børns overvægt, hvor børn af overvægtige forældre har fire gange så stor risiko for selv at blive overvægtige (Rockwool Fonden 2010:11). Teknologirådet understreger ligeledes, at børn af overvægtige forældre oftere udvikler overvægt og at 70 pct. af dem, der er overvægtige i ungdommen forbliver overvægtige (Petri & Jacobi 2011:21).

## Overvægt blandt børn og unge i Danmark

Antallet af overvægtige børn og unge er ligeledes steget drastisk inden for de sidste 30 år, hvilket skal ses i sammenhæng med samfundsudviklingen (Pearson et al. 2005: 159, Mølgaard et al. 2007:11, Tarbensen 2003:281-283). Gennem årene er der dukket flere fastfoodtilbud op, TV, DVD’en samt PC’en er blevet allemandseje og samtidig er motion og friluftsliv gået tilbage. Kombineret med den mere og federe kost har det været udslagsgivende for den kontinuerlige stigning i antallet af overvægtige børn og unge (Tarbensen 2003:281-283). I 2008 var cirka 14 pct. af de 11-14 årige drenge og 10 pct. af pigerne således overvægtige. Det påpeges dog samtidig, at andelen af overvægtige, normalvægtige og undervægtige blandt de 11-15-årige har ligget på samme niveau i perioden 2002-2008 (Sundhedsstyrelsen 2010:7). Der er således tegn på, at antallet af overvægtige børn og unge de senere år er stabiliseret, men på et højt niveau (Petri & Jacobi 2011:5). Tal viser, at københavnske skolebørns vægt fra 1947 til 2003 gennemsnitligt steg med cirka to kilo for de 6-8 årige drenge og piger. For de 14-16 årige var den gennemsnitlige stigning på 8 kg for drengene og 4 kg for pigerne[[3]](#footnote-3) (Pearson et al. 2005: 160). Samme undersøgelse viser, at andelen af overvægtige i 2003 for både de 6-8 og 14-16 årige piger var på 21 pct. Samtidig var andelen på 15 pct. for de 6-8 årige drenge og 14 pct. for de 14-16 årige drenge. I perioden 1947-2003 blev antallet af overvægtige børn og unge dermed markant forøget, hvilket også fremgår af nedenstående tabel, der viser med hvilken faktor overvægt og fedme er steget de 56 år, undersøgelsen strækker sig over.

|  |
| --- |
| Stigning i overvægt og fedme bland københavnske skolebørn i perioden 1947-2003 |
|  | Overvægt – øget med faktor | Fedme - øget med faktor |
| Piger 6-8 år | 8 | 20 |
| Piger 14-16 år | 2 | 6 |
| Drenge 6-8 år | 11 | 115 |
| Drenge 14-16 år | 13 | 39 |

Egen opsætning. kilde: Pearson et al. 2005:161

At overvægt blandt børn og unge er et problem, bekræftes yderligere af ventelisten til julemærkehjemmene, der i 2012 nåede sit højeste niveau nogensinde på 617 børn (Broby 2012).

## Social ulighed påvirker børnenes overvægt

Overvægt har endvidere en social slagside, hvor folk med lavt uddannelsesniveau og lav indkomst i højere grad rammes (Petri & Jacobi 2011:8, Ørntoft & Madsen 2005:147,169, Mølgaard et al. 2005:22). Flere undersøgelser har påpeget sammenhængen mellem uddannelsesniveau og overvægt. Blandt andet understreges sammenhængen af tal fra ”Den nationale sundhedsprofil 2010”, hvor det fremgår, at 61,2 pct. af de overvægtige er uden erhvervsuddannelse. Blandt personer med en kort uddannelse er andelen af overvægtige 53,6 pct., mens det kun gør sig gældende for 37,4 pct. af respondenterne med en lang videregående uddannelse (Juel et al. 2010: 73). Samtidig ses der en sammenhæng mellem respondenternes erhvervsmæssige position og overvægt, hvor forekomsten af overvægt er lavets blandt beskæftigede og højest blandt arbejdsløse og førtidspensionister (Juel et al. 2010:73). Udskolingsundersøgelsen fra 1996/97 viser endvidere, hvordan forældrenes uddannelsesmæssige baggrund påvirker børns overvægt, hvilket illustreres i nedenstående tabel. Her ses det eksempelvis, at næsten 16 pct. af pigerne med ufaglærte mødre er overvægtige, mod kun 6,5 pct. af pigerne med en mor, der var funktionær.

|  |
| --- |
| Andel af overvægtige elever i 8.-9. Klasse i relation til morens erhverv. Tallene er i pct. |
| Socioøkonomisk gruppe | Drenge | Piger |
| Højere funktionær | 4,9 | 8,6 |
| Funktionær | 5,1 | 6,5 |
| Underordnet funktionær | 11,3 | 8,8 |
| Selvstændige, medhjælpende ægtefælde | 13,2 | 11,3 |
| Faglært arbejder | 9,4 | 10,9 |
| Ufaglært arbejder | 11,9 | 15,6 |
| Ude af erhverv | 14,0 | 10,8 |

kilde: Holstein & Madsen 2003:12

Yderligere er aspekter som eksempelvis; etnisk oprindelse, stress, psykiske og fysiske handicap risikofaktorer, der kan være med til at præcisere hvilke befolkningsgrupper, der i større grad har risiko for at udvikle overvægt og fedme (Petri & Jacobi 2011:8, Møllgaard et al. 2007:22). Den sociale ulighed i forbindelse med overvægt er med til at understrege vigtigheden af, at anerkende og betragte overvægt som et samfundsmæssigt problem, samt arbejde målrettet og tværsektorielt i kampen mod overvægt.

## Følgesygdomme og ensomhed – overvægt som et socialt problem

Stigningen i antallet af overvægtige i befolkningen har flere forskellige konsekvenser, både for den enkelte og samfundet. Overvægt, herunder særligt svær overvægt, kan i mange tilfælde have både alvorlige kort- og langsigtede konsekvenser for det enkelte barn (Møllgaard et al. 2007: 75). Overvægt og fedme er den hyppigste helbredsforringende risiko i den industrielle verden. En af konsekvenserne ved fedme er en øget tendens i udviklingen af sygdomme inden for stort set alle medicinske områder. Eksempelvis hjertekarsygdomme, type 2-diabetes, forhøjet blodtryk, slidgigt, kræft samt mere generelle problemer med bevægeapparatet, og overvægt er i dag blevet en af de vigtigste risikofaktorer i forbindelse med livsstilssygdomme (Petri & Jacobi 2011:4, Mølgaard et al. 2007:75). Det er sygdomme, der lægger beslag på 10-15 pct. af udgifterne til sygdomsbekæmpelse, og fedme er dermed ved at overhale rygning som væsentligste dødsårsag, der reelt kunne være undgået (Petri & Jacobi 2011: 5-6).

Med overvægt følger også en lang række af psykiske og sociale problemer, såsom stigmatisering, skam, isolation, diskrimination, ensomhed og deraf nedsat selvværd, selvtillid og forringet livskvalitet. Disse sociale problemer er også knyttet til børns overvægt (Holm 2008: 39-40, Mølgaard et al. 2007: 24). I bogen *”overvægt - 21 børn og unge skriver om at være overvægtig”* fortæller børnene om ovenstående aspekter og påpeger yderligere forskellige grader af magtesløshed, angst for mobning, ønsket om at være som alle andre og oplevelsen af at føle sig anderledes (Ørntoft & Madsen 2005:19-142). Følelser, hvis baggrund underbygges og tydeliggøres i amerikanske undersøgelser foretaget i henholdsvis 1961 og 2001, hvor børn skulle rangere 6 tegninger af andre børn efter, hvor godt de kunne lide hvert enkelt barn (ud fra tegningen). Begge undersøgelser viser, at børn rangerer overvægtige børn lavest, i forhold til hvem de gerne vil lege med. Overvægtige børn bliver således dømt og tilsidesat som følge af deres vægt. Yderligere viser undersøgelsen fra 2001, at stigmatiseringen af overvægtige børn er øget signifikant fra 1961 til 2001 (Latner & Stunkard 2003: 452-455). Undersøgelsen er derved med til at understrege de sociale konsekvenser, der kan være for overvægtige børn og unge samt det faktum, at deres trivsel og psyke i høj grad er truet af mulig eksklusion fra betydningsfulde samfundsmæssige fællesskaber.

Ovenstående afsnit understreger vigtigheden af ikke kun at anse overvægt som et sundhedsfagligt problem, men også som et socialt problem: Et problem, der behøver flere faggruppers ekspertise og hjælp og dermed berører flere aspekter af det sociale arbejde. En konstatering WHO ligeledes lavede i 2008, hvor de fremlagde en model for tilgangen til sundhed, herunder fedme, som et socialt problem, der skal løses og arbejdes med som et socialt problem (With 2009: 64).

## Manglende systematik - Uenighed om bestemmelse af overvægt

De overvægtige børns psykosociale trivsel er, som ovenstående fastslår, truet og det er vigtigt med et fagligt koordineret tilbud, der tager hånd om problemets omfang. De overordnede retningslinjer for sundhedsfremme og forebyggelse i Danmark er sat af regerings kommunalreform samt sundhedsloven. Efter kommunalreformen i 2007 har kommunerne således fået det overordnede ansvar for forebyggelsesindsatsen, og det er dermed dem, der ifølge loven skal sikre sundhedsfremmende tilbud til borgerne (Mølgaard et al. 2007: 79, Petri & Jacobi 2011:10-11). Men på trods af børnenes dårlige fysiske og psykiske tilstand, så er er tale om spordiske tilbud uden en overordnet plan og undersøgelser påpeger, at der mangler en offentlig beslutningsinstans, der påtager sig et overordnet ansvar for denne samfundsgruppe (Holm 2008: 50, With 2009: 17-18). Dette bakkes op i rapporten ”Forebyggelse af overvægt blandt børn og unge – oplæg til strategi” fra Motions og Ernæringsrådet, hvori de fastslår, at der mangler en koordineret indsats i forhold til børnefedmeproblematikken, samt at der kun er få opgørelser omkring fedmehyppigheden hos børn i Danmark. Grunden til den manglende systematiske indsats overfor de overvægtige børn skyldes ifølge børnelæge, Ph.d. ekstern lektor Jens-Christian Holm, at behandlingen synes nyttesløs, og at der hersker en angst blandt de professionelle for ikke at kunne afhjælpe problemet. Endvidere påpeger læge Niels Wedderkopp, og lektor ved instituttet for idræt og biomedicin Karsten Froberg, at der hverken nationalt eller internationalt er enighed om, hvordan overvægt og fedme blandt børn defineres og bestemmes, hvilket må formodes at give problemer i forhold til det socialfaglige arbejde på området (Wedderkopp & Froberg 2003:9, Holm 2008:50). Yderligere påpeges det af Teknologirådet, at forebyggelsestiltag i Danmark generelt ikke er blevet fulgt og analyseret af forskere, samt at relevante målrettede tiltag til bekæmpelse af overvægt sjældent er blevet beskrevet i litteraturen. På trods af mange velgennemførte studier, både i Danmark og udlandet, mangler der evidens for studierne samt kendskab til forebyggelsestiltag, der virker (Petri & Jacobi 2011: 12-14). Aspekter, der gør det relevant at belyse og undersøge oplevelsen af det sociale arbejde på området.

## Øget fokus på overvægt og forældreinddragelse

Gennem en længere årrække er samfundets fokus på overvægt dog øget markant. Der er sket en stigning i informationskampagner, der har til formål at øge den enkeltes opmærksomhed på egne kost- og motionsvaner. Her kan eksempelvis nævnes ”6 om dagen” og ”Max en halv liter”. Endvidere nedsatte regeringen i 2008 en Forebyggelseskommission og i 2009 præsenterede regeringen ”Sundhedspakken 2009”, dog uden særskilte mål for forebyggelse af overvægt (Petri & Jacobi 2011:12). Det socialpolitiske og sundhedsfaglige fokus på børn og unges overvægt er ligeledes steget, hvilket fremgår af nedenstående tabel over puljemidler givet til området siden 2003, hvor der de seneste år også er kommet fokus på vigtigheden forældreinddragelse.

|  |
| --- |
| **Forebyggelsesinitiativer til bekæmpelse af overvægt bland børn og unge i Danmark**Siden 2003 har 4 puljer haft direkte fokus på bekæmpelse af overvægt blandt børn og unge. De vil kort blive skitseret nedenfor |
| **Overvægtspuljen 2003** | Syv mio. kr. blev afsat til 26 projekter med henblik på at afklare samt evaluere effekten af forskellige metoder i behandling og forebyggelse af overvægt blandt børn og unge, gravide og voksne generelt. |
| **Kommunernes plan mod overvægt – satspulje 2005-2008** | Der blev givet 73 mio.kr. til kommunale indsatser med fokus på at behandle og forebyggelse af overvægt blandt udsatte børn og unge, herunder sikring af resultatopsamling, der kan anvendes ved en national implementering. |
| **Børns trivsel i udsatte familier med overvægt eller andre sundhedsrisici – satspuljen 2010-2014** | 46 mio. kr. afsat til tværfaglig sundhedsfremmeindsats i arbejdet med børn i sårbare familier med overvægt. Det overordnede formål er at afprøve modeller og metoder, der særligt anerkender og inddrager forældrene og deres betydning for barnets sundhed og trivsel. Dette skal gøres via fokus på tværfagligt samarbejde og en tidlig indsats. |
| **Forebyggende indsats for overvægtige børn og unge – satspuljen 2012-2015** | Sundhedsstyrelsen har afsat en samlet bevilling på 28 mio. kr. hvoraf de 16 mio. kr. går til julemærkehjemmene. Puljen er målrettet de 12-15 årige og har fokus på tidlig opsporing og indsats, opfølgning af den unge efter endt skolegang, udvikling og sikring af samarbejdsstrukturer, inddragelse af de unge samt deres forældre og kvalificering af indsatsen med udgangspunkt i de unges oplevelser og erfaringer. Midlerne givet til Julemærkefonden skal anvendes til at udvikle samarbejdet med de kommuner børnene kommer hjem til, samt til styrkelse af forældresamarbejdet. Midlerne gives til de to julemærkehjem i Jylland, der skal danne grundlag for evalueringen |

Kilde Petri & Jacobi 2011: 12-14, Sundhedsstyrelsen 2013

Puljerne, og særligt de to nyeste som endnu ikke er gennemført, understreger behovet for samarbejde og inddragelse af forældre. Samtidig er de med til at fremhæve vigtigheden af tværfagligt samarbejde i forhold til løsning af børn og unges problemer med overvægt. Den nyeste af puljerne understreger direkte behovet for en evaluering af forældresamarbejdet under og efter endt ophold på julemærkehjem.

Det betones i rapporten ”Forebyggelse af overvægt blandt børn og unge – oplæg til strategi” fra Motions og Ernæringsrådet, at bekæmpelse af overvægt og fedme hos børn og unge kræver indsatser i flere forskellige sektorer, på mange niveauer, samt opkvalificering og inspiration af det personale, der varetager de sundhedsmæssige og pædagogiske opgaver. Samtidig påpeges vigtigheden af at engagere organisationer, myndigheder samt forældre og de børn, der er ramt af overvægten, hvilket passer med fokus i ovennævnte puljer.

Vigtigheden af forældreinddragelse understreges i løsning af mange forskellige familiemæssige problemstillinger. Carsten Yndigegn Hansen betegner eksempelvis samarbejdet mellem forældre og professionelle som ”*grundpillen i alt socialt arbejde”* og som relevant i alle faser fra begyndelsen til enden af en sag (Hansen 1999:101). I flere undersøgelser og bøger påpeges vigtigheden af ikke kun at arbejde med barnet isoleret og løsrevet fra omgivelserne, at forældrene ofte er nødvendige for at få arbejdet gjort og at det er forældrene og muligvis ikke børnene; *”der er arbejdets kerne”* (Hansen 1999:112-115, Lisborg & Rask 2008:77-83, Nygaard 1995, Nielsen et al. 2008).

## Julemærkehjemmene og samfundsudviklingen

I 1904 stiftede Postmester Einar Holbøll Julemærkekomiteen, som Julemærkefonden er en videreførelse af. Det er en almennyttig, privat organisation, der finansieres ved salget af julemærket, frivillige bidrag og testamenterede gaver (Tarbensen 2003:9). De første 7-8 år var der fokus på børn med tuberkulose. Efterfølgende var der fokus på underernærede, småsyge og blege børn, der trængte til sul på kroppen og sol (Tarbensen 2003:9). Med samfundsudviklingen har dette fokus i udvælgelsen af børn, stille og roligt ændret sig. Over de sidste 30 år er overvægt blandt danske børn og unge, som nævnt, steget markant og i samme periode har julemærkehjemmene været lukningstruede. Et nyt forslag til en struktur for julemærkehjemmene, med fokus på overvægtige børn og unge, blev derfor fremlagt i midten af 80’erne. Julemærkefonden ville gerne følge med udviklingen og ønskede derfor, at problemet med det voksende antal overvægtige børn og unge skulle indgå som en del af komiteens arbejde (Tarbensen 2003:286). At det blev julemærkehjemmene, der kom til at arbejde med overvægtige børn skyldes blandt andet, at der på daværende tidspunkt ikke var andre, der reelt tog sig af problemet. Arbejdet burde, ifølge Julemærkefondens egen bog ”Julemærket – til gavn for børn”, foruden at have fokus på motion og sund kost, inddrage forældrene (Tarbensen 2003:285-286). Der kom dog til at gå 10 år, før det blev en realitet, da ledelsen måtte erkende, at de ingen erfaring havde med forældreinddragelse. I dag er ”det udvidede forældresamarbejde”, jævnfør ovennævnte bog, blevet et nøgleord og det påpeges, at forældrene inddrages i processen (Tarbensen 2003:309).

## Indikation af huller i forældresamarbejdet

I 1995 kom undersøgelsen ”Gode tabere”, der tog udgangspunkt i børn, der har gået på Skælskør Julemærkehjem. Børnene blev fulgt et år efter endt ophold. Der er i undersøgelsen fokus på om børnene bevarer deres vægttab, men aspekter som mobning, skole og familie berøres også kort. Undersøgelsen viste blandt andet, at 30 pct. af børnene var normalvægtige efter et år og kun 9 pct. af børnene vejede mere end da de startede. Endvidere påpeges det, at der mangler professionel hjælp til barnet, når det kommer hjem og at familien efterlyser vejledning og støtte, men hvilken type hjælp/vejledning forældrene ønsker fremgår ikke af undersøgelsen (Nygaard 1995:7-17). Vigtigheden af forældreinddragelse påpeges yderligere i Ove Mørks afhandling ”Julemærkehjem: børns overvægt og Trivsel”, der har til formål at evaluere betydning af et ophold på julemærkehjem for børn målt på BMI, trivsel, sundhedsviden og adfærd hos børnene. Herunder belyses betydningen af forældres BMI og motivation for sund sundhedsadfærd for barnets BMI, og interventionens organisationsform samt virkemåde analyseres (Mørk 2005:11). Det primære fokus i undersøgelsen er på børnene, men i perspektiveringen påpeger han, at flere forældre, trods relevant viden om sundhed, efterspørger faglig støtte i omsætningen af denne viden til brug i hverdagen (Mørk 2005:63). ”Når først du er fed, hvad så” er en undersøgelse fra 2005 udarbejdet til Sundhedsstyrelsen. Fokus er på børns psykosociale og vægtmæssige udvikling efter endt ophold på julemærkehjem, hvorunder det belyses, hvordan de bedste resultater opnås også efter endt ophold. Undersøgelsen baseres på semistrukturerede interviews med børn, der har afsluttet deres ophold og deres forældre. I alt 35 interviews, 16 med forældre. Det konkluderes blandt andet, at hverken børn eller forældre føler, at de har fået den nødvendige og tilstrækkelig hjælp, trods det at børnene har brug for hjælp til at bibeholde deres vægttab (Utzon et al. 2005: 15-37). Det pointeres således i undersøgelserne, at forældre mangler hjælp, men ikke hvad for en hjælp og hvad der i processen fra barnets start tilbage til hverdagen virker mulighedsskabende og begrænsende for forældrene.

## Projekt Drivkraft

I 2006 gennemførte Julemærkefonden et landsdækkende sundhedsprojekt, der blev finansieret af 8 millioner kr. fra indenrigs- og Sundhedsministeriet. Et projekt, der handlede om tæt involvering af forældre og kommuner, hvor formålet var at udvide forældresamarbejdet samt den kommunale opfølgning og støtte til familierne i forbindelse med ændring af livsstilsvaner. Det overordnede mål var, at familiernes ændring af livsstil skulle have en langsigtet virkning. Under opholdet blev der indlagt forældredage på julemærkehjemmene, der typisk bestod af et oplæg fra medarbejderne omhandlende sund kost, aktiviteter og motion på det pågældende julemærkehjem samt forældre/barn relationen. Formål var at fortælle forældrene, hvordan de bedst kunne støtte barnet og opnå ændring af livsstil allerede under barnets ophold (Nielsen et al. 2008: 12-24). Endvidere indebar vejen til målet regelmæssige opfølgningsmøder mellem familierne og en kommunal kontaktperson, der skulle sikre den nødvendige støtte og motivation, og herigennem fastholde det vægttab barnet havde opnået på julemærkehjemmet. Dette skulle blandt andet ske gennem opfølgnings- og motivationsmøder med den kommunale kontaktperson før, under og efter opholdet (Nielsen et al. 2008:10-16). 91 ud af landets 98 kommuner havde i 2007 sagt ja til at deltage. Evalueringen af projektet viste, at der var stor forskel på kvaliteten og omfanget af den kommunale opfølgning, men alle kommuner var meget enige om, at der var et stort behov for opfølgning for hele familien efter endt ophold (Nielsen et al. 2008:41-43). Samtidig viste rapporten, at den kommunale opfølgning hovedsageligt var koncentreret om barnet trods det faktum, at de kommunale kontaktpersoner var af den opfattelse, at støtten til forældrene var mindst lige så vigtig i forhold til at sikre barnets vægttab på længere sigt. Vigtigheden af møder i løbet af den første måneds tid efter endt ophold påpeges ligeledes (Nielsen et al. 2008:42-45). 90 pct. af forældrene med børn på julemærkehjem valgte, i projektperioden, at deltage i det udvidede forældresamarbejde og havde dermed et ønske om kommunal opfølgning, men mange forældre gav udtryk for, at de slet ikke havde haft kontakt med en kommunal kontaktperson. I de tilfælde, hvor de fik kommunal opfølgning var familierne hovedsageligt tilfredse. Projektet har blandt andet betydet, at der på julemærkehjemmene og i kommunerne er kommet fokus på nødvendigheden af forældresamarbejde (Nielsen et al. 2008:73-76).

Endvidere påpeger Sundhedsstyrelsen, i en rapport fra 2013, at sundhedstjenesten bør samarbejde med julemærkehjemmet og forældrene både før, under og efter barnets ophold for at fastholde de nye kostvaner og barnets vægttab (Poulsen 2013: 51).

Tidligere undersøgelser, herunder projekt Drivkraft, viser således at fokus tidligere har været på børnene, og at forældrene ofte er blevet overset trods deres ønske og behov for vejledning og hjælp. Dette må anses som problematisk, da man vælger at tage børn ud af deres normale hverdag og kontekst i 10 uger, hvor de kæmper og arbejder hårdt for en livsstilsændring og derefter sendes tilbage til den hverdag og kontekst, de kom fra. Det anses endvidere som problematisk, da forældrene ofte udgør kernen til problemet, hvilket ovenstående problemfelt har vist. Jeg finder det derfor relevant og interessant at undersøge, hvordan forældre i dag, 7 år efter projekt Drivkrafts afslutning, oplever den hjælp de modtager fra julemærkehjem og kommune.

# Problemformulering

På baggrund af ovenstående problemfelt præsenteres følgende problemformulering:

*“Hvordan oplever forældre til overvægtige børn den hjælp de får i overgangen fra barnets start på julemærkehjem tilbage til hverdag og kommune”*

Med problemformuleringen har jeg søgt en åben og nuanceret tilgang til undersøgelsesfeltet, blandt andet ved en formulering, der retter fokus mod variationer i forældrenes oplevelser. Der vil således være fokus på divergerende oplevelser og erfaringer samt mulige begrundelser for de oplevede forskelle i overgangen. Samtidig forventer jeg, med denne problemformulering, at kunne belyse og hjælpe med at udbygge eksisterende viden omkring overgangen. Herunder biddrage med aspekter, der kan forbedre forældres oplevelse af det sociale arbejde på området, og derved skabe et bedre forløb for de involverede børn og deres forældre. I besvarelsen vil jeg derfor have fokus på forældrenes egne erfaringer og oplevelser med overgangen og den hjælp de får til at mestre den.

Nedenfor operationaliseres de væsentlige begreber i problemformuleringen med det formål at redegøre for min forståelse, herunder forforståelse, af de anvendte begreber samt tydeliggøre fokus i problemstillingen forud for selve analysen.

# Operationalisering af centrale begreber i problemformulering

Nærværende speciales problemstilling kan gribes an på flere måder, afhængigt af forståelsen af essentielle begreber i problemformuleringen. Derfor vil jeg i følgende definere begreberne; ”overgang” og ”hjælp” og dermed skabe klarhed over og indsigt i min forståelse af disse, samt redegøre for specialets fokus.

## Overgang

Jeg har i min problemformulering fokus på hvordan forældrene oplever overgangen fra barnets start på julemærkehjem tilbage til hverdag og kommune. Derfor finder jeg det relevant, at redegøre for min forståelse af overgangen og i forlængelse heraf redegøre for, hvad jeg fokuserer på ved overgangen. Dette vil jeg gøre med udgangspunkt i Afaf Ibrahim Meleis et al.’s kapitel; ”Transition Theory”. Et kapitel, der ifølge forfatterne, både kan bruges som guidelines for praksis og til at skabe en mere systematisk tilgang til undersøgelser af overgange. Forståelse af *”Transition*”[[4]](#footnote-4) svarer således til min forståelse af overgang.

I kapitlet defineres ”overgang” ud fra flere forskellige analyser og undersøgelser, der alle har fokus på forskellige målgruppers oplevelser af overgange i forskellige sammenhænge. Alle undersøgelserne tager udgangspunkt i en sundhedsfaglig kontekst og en overgang defineres som; *”a passage from one life phase, condition, or status to another”* (Meleis & Trangenstein 2010:67)*.* Det er en proces, der medfører forandring af eksempelvis; roller, relationer, forventninger eller muligheder og generelt består af tre faser:

Indgang 🡪 passage 🡪 exit

En proces, der ofte involverer mere end en person, er indlejret i en specifik kontekst eller situation, og overgangen kan både referere til processen og ”outcome” af en bestemt person-miljø interaktion (Meleis & Trangenstein 2010:67), hvilket passer godt med nærværende speciales fokus. Det understreges ligeledes i kapitlet, at hver ovegang er unik og karakteriseret ved sin egen kompleksitet (Meleis et al. 2010: 64). I specialet berøres alle elementerne af overgangen; ”indgangen” - selve opstarten på julemærkehjem, ”passage” - tiden under opholdet og ”exit” - tiden efter, da de tilsammen udgør hele overgangen og alle har betydning for forældrenes oplevelse af at kunne mestre situationen. Endvidere giver denne forståelse af overgang mig muligheden for at belyse, hvilken betydning ”indgang” og ”passage” har for ”exit”.

Med udgangspunkt i de forskellige undersøgelser frembringes i kapitlet en udvidet teoretisk ramme til belysning og forståelse af overgange i sundhedsfagligt regi. En ramme jeg vil lade mig inspirere af og delvist tage udgangspunkt i, i definering af og fokuseringen på overgangen fra barnets start på julemærkehjem tilbage til hverdag og kommune. Jeg har derfor udvalgt de teoretiske elementer i overgangsprocessen, jeg finder mest relevante i forhold til nærværende speciales fokus, hvilke kan ses i nedenstående tabel.

|  |
| --- |
| Karakteristiske træk og fokusområder i overgangen |
| Egenskaber i overgangen | * Forandringer og forskelle
* Tidsperiode
* Afgørende punkter og begivenheder
 |
| Overgangens betingelser: fremmende og hæmmende egenskaber | * Personlige forhold
* Lokale og fællesskabsmæssige forhold
* Samfundsmæssige forhold
 |
| Proces indikatorer | * Tilknytning
* Selvsikkerhed
* Coping
 |
| Outcome indikatorer | * Mestring
 |

Kilde: Egen opsætning af teoretisk ramme med udgangspunkt i Meleis et al. 2010[[5]](#footnote-5)

Flere relevante aspekter ved overgange betones af Melies et al.. Det første punkt jeg vil fremhæve er; ”*Egenskaber i overgangen”*, herunder blandt andet forskelligheder og forandringer. Aspekter, der er særligt interessante i forhold til specialets problemstilling. Det påpeges her, at alle overgange medfører forandring. Det at have et barn på julemærkehjem og overgangen tilbage til hverdagen, kan således skabe forandringer i hverdagen og måden at være sammen på. Overgangen er dermed både et resultat af forandring og resulterer i forandring (Meleis et al. 2010: 58). For at forstå overgangen, er det nødvendigt at afdække effekterne og meningerne af de involverede forandringer, herunder elementer, der opleves som vigtige og svære. Derudover er tidsrummet/tidsperioden en faktor. Det understreges at alle overgange er karakteriseret ved bevægelse og et flow over tid samt at de ofte, i perioder, er kendetegnet af ustabilitet, forvirring og nød. Jeg vil derfor forsøge at afdække om, og i givet fald hvilke elementer, der skaber ustabilitet og forvirring for forældrene, så overgangen og det sociale arbejde på området kan blive mere stabilt. Det sidste underpunkt i forbindelse med ”Egenskaber i overgangen”, og som jeg vil fremhæve her, er afgørende punkter og begivenheder, der anses som vigtige faktorer for oplevelsen af overgangen. Faktorer, der kan medføre forandring, aktiv deltagelse og stabilitet i forhold til nye rutiner, men også usikkerhed og frustration. Ved alle disse begivenheder kan der være behov for en fagpersons vejledning, viden, erfaring samt fokus. Adgangen til fagpersoner beskrives i sådanne situationer som afgørende (Meleis et al. 2010: 59).

Det andet overordnede punkt, jeg vil beskrive er ”*Overgangens betingelser – fremmende og hæmmende egenskaber”.* For at forstå den enkeltes oplevelse af overgangen er det vigtigt og nødvendigt at afdække personlige og miljømæssige faktorer, der besværliggør eller muliggør en god overgang (Meleis et al. 2010: 59). Personlige, lokale og samfundsmæssige aspekter nævnes som tre elementer, der både kan virke mulighedsskabende og hæmmende i overgangen. I forbindelse med de samfundsmæssige elementer påpeges det, at stereotype forestillinger, samt stigmatisering og marginalisering, kan hæmme og besværliggøre en god overgang (Meleis et al. 2010: 61). Under de personlige aspekter nævnes den mening, positiv som negativ, den enkelte tillægger overgangen. Kulturelle overbevisninger og holdninger er et andet punkt under de personlige aspekter, og her fremhæves særligt stigma og følelsesladede diskurser på området som hæmmende. Endvidere betones socioøkonomisk status samt til sidst forberedelse og viden som personlige elementer. Under forberedelse og viden betones vigtigheden af foregribende forberedelser som et aspekt, der letter overgangen. Hvorimod manglende forberedelse udgør en hæmmende faktor. Det skal ses tæt sammenvævet med viden om hvad, der kan forventes og hvilke strategier, der er anvendelige i overgangen (Meleis et al. 2010: 60). Aspekter jeg finder særlig interessante i forhold til forældrenes oplevelse af overgangen, da det kan have stor betydning for deres personlige oplevelse af den. Får de den viden de har brug for og videreformidles strategier, der kan anvendes i hverdagen? I forhold til lokalsamfundet, og i relation til specialets problemstilling, nævnes vigtigheden af adgangen til relevant information fra fagpersonale, kurser, bøger samt andre skrevne materialer. Under samme punkt betones rådgivning fra respekterede personer, støtte fra familie, rollemodeller og vigtigheden af at få besvaret spørgsmål i forbindelse med overgangen (Meleis et al. 2010: 60).

Det næstsidste punkt de berører i teksten er ”*Proces indikatorer”.* Da overgangen er en tidsmæssig proces, er det at identificere indikatorer, der er enten mulighedsskabende eller mulighedsbegrænsende for den enkelte i forbindelse med overgangen, essentielt. Det er vigtigt både i forhold til tidlig intervention og for overhovedet at kunne skabe en god og sund overgang for den enkelte. I forhold til forældrene og nærværende speciale er særligt procesindikatorerne omkring følelsen af tilknytning, selvsikkerhed samt coping essentielle. Tilknytning understreger betydningen af relevante professionelle, som den enkelte føler sig tryg ved og som kan besvare spørgsmål, der opstår i forbindelse med overgangen. Venner og familiemæssige relationer kan ligeledes være betydningsfulde. Endvidere betoner de øget selvsikkerhed, som en faktor, der indikerer om overgangen er på vej i den rigtige retning. Selvtilliden fortæller således noget om den enkeltes viden om processen samt strategier til håndtering og mestring af udfordringer. Opnået viden omkring hvad situationen kræver, hvad der forventes, forståelse for kritiske elementer og ”turning points” giver ro og selvsikkerhed i processen. Denne ro og selvsikkerhed hænger sammen med graden af forståelse for processen og mængden af viden (Meleis et al. 2010: 62).

Det sidste punkt jeg vil gå i dybden med her, og som er relevant for nærværende speciales forståelse af og fokus på overgangen, er ”*Outcome indikatorer”.* I forbindelse med specialets fokus på forældrenes oplevelse finder jeg punktet om mestring meget relevant. En sund og godt gennemført overgang er afhængig af i hvilken grad individet mestrer færdigheder og adfærd, der er nødvendige for at håndtere og forvalte deres situation (Meleis et al. 2010: 63). Færdigheder, der er nødvendige for at mestre situationen, som eksempelvis forældre til det berørte barn, inkluderer blandt andet at tage vigtige beslutninger, handle aktivt, lave justeringer i hverdagen, at have adgang til ressourcer og evnen, samt overskuddet, til at forhandle med systemet. Det påpeges, at mestring opstår ved at blande tidligere tillærte redskaber og færdigheder med nye færdigheder, der er tillært i overgangsprocessen (Melies et al. 2010:63). Dette er dog noget, der tager tid og det understreges, at det kan være svært at observere tidligt i overgangen, men samtidig påpeges det at graden af mestring indikerer i hvilken grad en god og sund overgang er opnået.

Denne forståelse af overgangen, og beskrivelsen af fokuspunkter, giver mig et godt grundlag for at forstå samt belyse forældrenes oplevelse af overgangen fra barnets start på julemærkehjem tilbage til hverdag og kommune.

## Hjælp

Min definition af hjælp læner sig i høj grad op af min forståelse af overgangen og har ligeledes målet om ”mestring” som fokus. I min problemformulering er der fokus på den hjælp og herunder de redskaber, som forældrene til overvægtige børn tilbydes i overgangen. I det følgende vil jeg derfor kort redegøre for min forståelse af begrebet ”hjælp”, der udgør en central del af problemformuleringen.

Der er i nærværende speciale fokus på en bred forståelse af hjælp.

I dag bruges udtrykket ”hjælp” i mange forskellige sammenhænge. Begrebet ”hjælp” kan derfor forstås på flere måder, være diffust og flertydet, og det kan dermed være vanskeligt at definere begrebet (Skau 2001: 53). I min definering af begrebet, vil jeg tage afsæt i Greta Marie Skaus Bog; ”Mellem magt og hjælp”. Skau understreger, at for at noget kan defineres som hjælp *”(…) skal hjælpen altid baseres på klientens ønske og aktive deltagelse og tage sigte på at gøre den enkelte selvhjulpen”* (Skau 2001:54). Defineringen tager således udgangspunkt *i ”modtagerens eget ønske”* (Skau 2001:58) og der eksisterer derfor et ideal om ”oplevet hjælp”. Hun påpeger samtidig, at handlingens effekt på modtagerens livsituation har betydning. Den skal bidrage til at forebygge og forhindre skade og skal på sigt gøre den enkelte selvhjulpen (Skau 2001:54-58), hvilket passer godt med ovenstående definition af overgangen. Klienten tildeles dermed en central rolle i forhold til defineringen og vurderingen af hjælp. I nærværende speciale vil der derfor være fokus på forældrenes oplevelse af den konkrete hjælp de får under og efter opholdet, eksempelvis i form af redskaber og læring. Redskaber, der kan hjælpe familierne med at tackle forskellige problemstillinger i hverdagen og på sigt gøre dem selvhjulpne i forhold til at arbejde med deres barns overvægt. Men også på den støtte de får/har fået af julemærkehjem og kommune i overgangen, og hvilken effekt det har på forældrenes mestring af barnets overvægt. Samtidig kan det være, at forældrene oplever helt andre personer eller aspekter som hjælpende, hvilket jeg ligeledes vil være opmærksom på. Der er dermed både fokus på konkrete redskaber i form af eventuelle kost-, spise- og motionsplaner, og mindre håndgribelige aspekter som støtte, rådgivning og samtaler, herunder eksempelvis informationsmøder, kurser og vejledning i selve overgangen.

# Skælskør Julemærkehjem

I det følgende vil jeg præsentere de generelle træk ved julemærkehjemmene og derefter kort beskrive julemærkehjemmet i Skælskør, så læseren får et indblik i, hvor forældrenes børn har været og hvilke rammer og mål, der har været for opholdet. Informationen til dette afsnit er primært hentet på julemærkefondens hjemmeside[[6]](#footnote-6) samt i deres brochure ”Velkommen på julemærkehjem”.

## Grundlæggende for de fire julemærkehjem

Et julemærkehjem er et hjem for børn, der ikke trives i hverdagen, har brug for et midlertidigt pusterum og hjælp til at bryde en ond cirkel. I Danmark findes der 4 julemærkehjem, to i Jylland og to på Sjælland. Et ophold varer 10 uger, det er gratis for familien og som udgangspunkt er alle børn med lettere problemer mellem 6 og 14 år velkomne (Julemærkefonden 2013:2-4). Julemærkehjemmene er således et supplement til den offentlige børneforsorg, hvilket medfører at hjemmene i princippet ikke modtager børn, der er diagnosticeret som decideret behandlingstrængende, ud fra loven om Social Service (Bøtkjær 2013). Hjemmene drives af julemærkefonden og finansieres, som nævnt, ved salg af julemærker samt ved midler givet til fonden, eksempelvis i form af gaver, arv og donationer (Julemærkefonden 2013).

Jævnfør problemfeltet har julemærkehjemmene i en længere årrække haft særlig fokus på børns overvægt. Vægten skal reduceres og sunde kost- og levevaner opbygges, hvilket gøres med udgangspunkt i sund kost og forskellige motionsformer, såsom løb, cykling, boldspil, leg og lange vandreture (Nygaard 1995: 4). I processen er de voksnes vedvarende støtteindsats en vigtig faktor og krav samt kontrol anses i denne sammenhæng som udtryk for en høj grad af omsorg, hvor kontrol har vist sig nødvendig i hjælpearbejdet og kravene signalerer respekt for barnet(Julemærkefonden 2013)**.** Fælles for de fire hjem er, at de ligger i naturskønne områder, tæt på strand og skov og at hverdagen er fyldt med aktiviteter, hvoraf nogle er frivillige og andre er obligatoriske. Børnene lærer hvad en sund livsstil indebærer, og får redskaber til at undgå isolation og mobning (Julemærkefonden 2013:3-5).

Forældresamarbejdet vægtes højt og til gengæld forventes det, at familierne deltager i møder og forældreaktiviteter i forbindelse med opholdet. Der er hjemmeweekend hver anden weekend og familien er velkommen til at komme på besøg de andre weekender (Julemærkefonden 2013:4). Det påpeges samtidig, at det er vigtigt, at familien støtter barnet og bidrager positivt under hele processen.

## Skælskør Julemærkehjem

Julemærkehjemmet Skælskør blev indviet i december 1962 og er det yngste julemærkehjem i Danmark. Der er plads til 48 børn fordelt på tre afdelinger; ”Højen”, ”Fjorden” & ”Skansen” og på hver afdeling er der plads til 16 børn, der deler værelse med en anden elev (Julemærkefonden 2013, Tarbensen 2003:286). Der er ansat fire pædagoger og tre døgninstitutionshjælpere samt to skolelærere på hver afdeling.

På Skælskør julemærkehjem arbejdes der metodemæssigt med en grupperelateret pædagogisk indsats, med udgangspunkt i følgende:

* *”At ændre børnenes adfærd, hvor den findes uhensigtsmæssig via kærlighed, krav og konsekvens – herunder at lære børnene normer for socialt samvær.*
* *At hjælpe børnene til at overvinde ”jeg-kan-ikke-og-jeg-gider-ikke”-hurdler ved hjælp af en forudsigelig hverdag med troværdige voksne, der tager voksenansvaret.*
* *At hjælpe børnene til personlige sejre gennem udfordrende aktiviteter og oplevelser, som er børnenes egne i socialt samvær” (Bøtkjær 2013).*

Børnene er mellem 10-14 år og kommer med forskellige problemstillinger. De får selvtillidsløftende udfordringer, ændrede kost- og motionsvaner og det påpeges, at børnene kommer hjem med en helt anden udstråling. Børn, der kæmper med overvægt, når i gennemsnit et vægttab på 9 kg. Noget, der anses som en gevinst i sig selv, men samtidig som et vigtig middel til opnåelse af et mere overordnet mål; at give barnet større selvværd og selvtillid, en mere positiv udstråling, nye venskaber, nye vinkler på tilværelsen, indsigt i egne kompetencer og handlemuligheder samt egen effekt på omgivelserne. Dette skal tilsammen skal give barnet ballast til at klare hverdagens problemer (Julemærkefonden 2013)

### Hverdagen på Skælskør Julemærkehjemmet

Det er en dagligdag med mange forskellige aktiviteter. Der er stor vægt på at aktivere børnene via forskellige former for motion, der er obligatorisk. Blandt andet for at give børnene inspiration til mulige motionsformer. Ud over dette er der mere pligtprægede aktiviteter, eksempelvis oprydning, sengeredning, rengøring, opvask, borddækning, madlavning samt mere frivillige aktiviteter. Nedenstående viser hvordan et dagsprogram typisk ser ud

|  |
| --- |
| Eksempel på en typisk dag på Skælskør Julemærkehjem |
| Kl. 7.00: Vækning – frivilligt løbKl. 7.15: Resten vækkesKl. 7.45: Morgenmad i spisesalen – morgensangKl. 8.10: Tandbørstning – oprydningKl. 8.30-12.20: I skole/rengøring/aktiviteter på skiftKl. 10.10: SkolepauseKl. 12.30: Varm middagsmad i spisesalenKl. 13-14: Stilletime på værelsetKl. 14-18: Obligatoriske aktiviteter, jobpligter, badningKl. 18-21.30: Aftensmad på afdelingen og aktiviteter/aftenhygge Kl. 21.30-21.45: Gå i sengKl. 22.00: Godnat og ro |

Kilde: Julemærkefonden 2013

Motion skal som udgangspunkt udvikle børnenes motoriske evner, styrke deres selvværd og selvtillid, give gode oplevelser og skal derfor være ”nederlagsfri aktiviteter” (Julemærkefonden 2013). Den obligatoriske motion er en forudsætning for opholdet og der gives endvidere point for frivillig motion. Pointene gives for den enkelte motionsform og længden af aktiviteten, eksempelvis giver 10 km løb, flere point end en halv times spinning. De optjente point kan omsættes til diplomer, T-shirts og krus og virker på denne måde som en motiverende faktor (Julemærkefonden 2013).

Derudover er der ret klare regler for, hvor meget og hvad der må spises. Til morgenmad må der eksempelvis tages op til to skriver fuldkornsrugbrød eller grovbrød og vælges der skemad, må man komme en lille teskefuld sukker på , men kun hvis det er havregryn. Til middag må den enkelte elev max indtage 125g fisk eller 100g magert kød, 3 almindelige kartofler, lidt magert sovs og grønsager/salater eventuelt med mager surmælksdressing. Der er på samme måde klare regler for aftensmaden og de forskellige mellemmåltider.

### Samarbejdet med forældre

Skælskør Julemærkehjem understreger på hjemmesiden betydningen af forældresamarbejdet, der betegnes; *”yderst vigtigt”*. Med et infomøde og forbesøg håber de, at danne grundlaget for det gode samarbejde og opholdet afsluttes med en afslutningssamtale, der *”gør status over forløbet og peger fremad”* (Julemærkefonden 2013). Anses det, under barnets ophold, for nødvendigt og muligt indgår julemærkehjemmet, i koordineringen af den fremtidige indsats på hjemmefronten, så den positive udvikling kan fortsætte (Bøtkjær 2013). Under mit ophold på Skælskør julemærkehjem, hvilket uddybes i metodeafsnittet, bliver jeg endvidere bekendt med julemærkehjemmets forsøg på at finde en kommunal kontaktperson til børnene. Dette begrundes blandt andet ud fra projekt Drivkrafts anbefalinger om øget kommunal opfølgning og samarbejde mellem julemærkehjem og kommune. Med forældrenes accept kontaktes kommunen med relevante oplysninger, og vigtigheden af hurtigt at finde en kommunal kontaktperson påpeges i brevet til kommunen, så der kan tages hånd om barnets videre udvikling og trivsel efter endt ophold.

Ovenstående udgør dermed rammer og krav for opholdet og giver indblik i mål og ønsker for det enkelte barns udvikling og forældresamarbejdet, hvilket er i fokus i specialet.

# Forskningsdesign og forskningsprocessen

Formålet med nærværende kapitel er at redegøre for min tilgang til forskningsprocessen, hvilket danner baggrunden for nærværendes speciales forskningsdesign.

For at skabe en bedre forståelse mellem specialets problemstilling og analysen anvendes en åben fortolkningsramme, delvist inspireret af Derek Layders adaptive teori og Pierre Bourdieus metodiske fleksibilitet. Både Layder og Bourdieu tager afstand fra den stringente og rigide tilgang til metode, teori og empiri og påpeger begge nødvendigheden af en mere åben og fleksibel tilgang til forskning.

Bourdieu anbefaler og anvender selv metodisk fleksibilitet og påpeger at samfundsvidenskaberne ikke behøver at vælge mellem to poler (Bourdieu & Wacquant 1996: 39). En fleksibilitet Layder ligeledes anbefaler i sin tilgang. Begge afviser eksempelvis en opdelingen mellem teori og empiri i en induktiv eller deduktiv tilgang og understreger det konstante overlap mellem praksis og teori, teori og empiri, refleksion og observation, mikro og makro, subjektivisme og objektivise (Bourdieu & Wacquant 1996: 41-42, Layder 1993:109). Samspillet mellem empiri og teori udtrykker Bourdieu på følgende måde: ”*sandheden er, at selv de mest ”empiriske” tekniske valg ikke kan tænkes uafhængigt af selv de mest ”teoretiske” valg i konstruktionen af analysegenstanden”* (Bourdieu & Wacquant 1996: 207). Det betyder ikke, at hvilken som helts metode er acceptabel, men at metoder og teori løbende skal tages op til revision, så de stemmer overens med problemstillingen og styrker besvarelsen af forskningsspørgsmålet (Bourdieu & Wacquant 1996:39, Layder 1993:109). De indfanger således begge vigtigheden af vekselvirkningen og det dynamiske samspil mellem empiri og teori i tilgangen til sociale problemstillinger og fænomener. Dette danner grundlag for en dynamisk forskningsproces, hvor teoretiske tilgange og forestillinger benyttes i analysen og forståelsen af empiren, samtidig med at empirien udfordrer og afprøver den teoretiske ramme for undersøgelsen. I nærværende speciale er jeg således inspireret af den adaptive tilgang til forskningsprocessen, hvor empirien og teorien løbende sættes i forhold til hinanden og revurderes i forbindelse med analytiske fremskridt. Det kommer i specialet til udtryk ved en vekslen mellem fokus på empiri og teori. Den opnåede empiri bruges til at styrke og skærpe den senere teoretiske og empiriske forståelse. På et mere praktisk plan har det i nærværende speciale været muligt, da interviewene er udført over to gange med cirka en måneds mellemrum. De 4 første interviews gav således stof til eftertanke om ændringer af de teoretiske overvejelser. På samme måde har specialets sidste hold af interviews, som udgør over to tredjedele og dermed langt størstedelen af data, ført til revidering af teorien via analytiske overvejelser. Jeg har dermed forsøgt at være åben over for den kompleksitet, der eksisterer i undersøgelsesfeltet. Den adaptive proces har endvidere været med til at skærpe specialets problemstilling, da det i processen, både via observationerne på Skælskør Julemærkehjem og de første interviews, blev tydeligt, at overgangen til hverdagen ikke kunne belyses ordentligt, uden inddragelse af ”indgang” og særligt ”passage”, hvilket førte til ændring af specialets problemformulering.

Nedenstående figur viser, hvordan denne adaptive tilgang påvirker forskningsprocessen og skitserer specialets forskningsdesign.



# Metodiske overvejelser

I følgende afsnit vil jeg redegøre for de metodiske overvejelser i forbindelse med specialet. Dette skal være med til at sikre gennemsigtigheden, der er afgørende og særlig vigtig i kvalitativ forskning (Olsen 2003:72). Kapitlet indeholder derfor mine videnskabsteoretiske refleksioner; kontakt til informanterne og udfordringer heri, indsamling og transskribering af data, samt etiske overvejelser. Endvidere vil kapitlet berøre den forundersøgelse, i form af tre en halv dags observationsstudie, jeg foretog på Skælslør Julemærkehjem.

## Videnskabsteoretiske overvejelser

Af ovenstående afsnit omkring forskningsprocessen fremgår en flerstrenget tilgang til forskning. Jeg mener således, at det er svært at belyse et felt dækkende, ved kun at anskue det fra en retning, med en metode og en tilgang. Mit videnskabsteoretiske udgangspunkt er derfor ikke entydigt og stringent, men påvirket af særligt to retninger; nemlig hermeneutikken og fænomenologien. Velvidende at disse to retninger både har fællestræk og områder med store afvigelser (Jørgensen 2008:222). Et fælletræk er blandt andet, at de forstår individet som en selvstændig aktør, der kan handle og tænke uafhængigt af andre, samtidig fokuserer begge tilgange på den bagvedliggende mening af det enkelte individs handlinger og oplevelser. De forsøger således begge, dog i forskellig grad, at afdække motiver og årsager bag individets oplevelser og handlinger (Jørgensen 2008:222-223). I min tilgang til felten, og via mit fokus i problemformuleringen, er jeg som udgangspunkt inspireret af fænomenologien, hvorimod jeg i forbindelse med forskerens rolle tager udgangspunkt i en mere hermeneutisk tilgang, hvilket jeg vil redegøre for i nedenstående afsnit.

### Fænomenologisk fokus og tilgang til indsamling af data

Min problemformulering og mit fokus er på individernes egne oplevelser og lægger sig op af den fænomenologiske tilgang, hvor forskning i forståelsen af det sociale liv, ofte tager udgangspunkt i hverdagslivserfaringer (Jørgensen 2008:228). I fænomenologien er der således blandt andet fokus på livsverden, mening og åbenhed overfor interviewpersonernes oplevelser. Aspekter som jeg anser for vigtige i min tilgang til felten. I den fænomenologiske forskning er fokus i det kvalitative interview, på interviewpersonernes daglige livsverden og deres relation til den. Livsverdenen er verden, som den fremstår og opleves i dagligdagen, umiddelbart, direkte, forud og uafhængigt af forklaringer (Kvale & Brinkmann 2009:45-47). Eftersom mit fokus er på informanternes oplevelse af hjælpen i overgangen, og hvad det har betydning for dem, har jeg måtte søge svarene i deres livsverden. Adgangen til deres livsverden er opnået ved åbenhed og ved at have fokus på deres erfaringer og oplevelser. Selvom jeg i min tilgang har fokus på åbenhed og livsverden, mener jeg dog ikke, at jeg som fænomenologien foreskriver kan sætte mig selv og min forforståelse i parentes, og jeg må derfor forholde mig kritisk til min egen rolle i datagenereringen, hvilket jeg vil uddybe nedenfor.

### Hermeneutisk tilgang til forskerens rolle

Med afsæt i ovenstående beskrivelse af forskningsprocessen, mener jeg ikke at det er muligt at gå helt forudsætningsløst til værks og dermed sætte sig selv i parentes som forsker. Jeg mener tværtimod, at det er vigtigt at gøre sig sine fordomme og forforståelse bevidst, og jeg lægger mig dermed op af den hermeneutiske tilgang; en tilgang, der anser individet for et historisk væsen med værdier, interesser og motivation, der er præget af den kontekst vi lever i. Hermeneutik betyder fortolkning. Vi fortolker altid verden og nye fænomener med udgangspunkt i det vi kender, hvilket udgør vores forståelseshorisont. Som mennesker går vi således altid til verden med forudfattede meninger - fordomme. Det er også disse fordomme, der er med til at sikre, at vi som mennesker forstår hinanden. Vores forståelse er således altid indlejret i en på forhånd givet forståelsesramme også kaldet en forståelseshorisont (Højbjerg 2009:322). Forståelseshorisonten er rammen hvori vores opfattelse og forestilling af verden giver mening, vi møder således altid verden med vores forståelseshorisont, den er til gengæld foranderlig og i konstant bevægelse. Jeg skal dermed være bevidst om, at jeg møder felten og forældrene med min egen forståelse af hvilke problemer og udfordringer, der kan være i overgangen. Derfor er det vigtig, at jeg inden har gjort mig mine forståelser og fordomme klar, så jeg kan udfordre dem og sætte dem i spil i forskningsprocessen. Udfordringen af mine fordomme og forforståelser kom blandt andet til udtryk ved flere omskrivninger af mit teoriafsnit, hvilket vil blive uddybet i teoriafsnittet.

Forståelsesprocessen i hermeneutikken tager udgangspunkt i vekselvirkninger mellem del og helhed, i en cirkulær bevægelse. I min tilgang og forståelse af felten og erkendelsen, tager jeg dermed afsæt i Gardemar, der understreger, at denne bevægelse inkluderer fortolkeren og genstanden. Det er bevægelse og vekselvirkning mellem genstanden og forsker, men også mellem forsker og genstand. Den hermeneutiske cirkel udgør strukturen for den måde vi forstår og fortolker verden på. Det anses som en vedvarende proces, som den enkelte forsker ikke kan sætte sig udenfor og jeg er på denne måde aktiv i meningsdannelsen (Højbjerg 2009:320-321). Forståelse og mening opstår således i mødet mellem forsker og felt, del og helhed, og i denne proces opstår en horisontsammensmeltning, der udfordrer og udvider den enkeltes forståelseshorisont. Interaktionen med forældrene er derfor central, da det er dér en processuel meningsdannelse finder sted, hvor min og forældrenes forståelse af situationen tilsammen skaber mening (Højbjerg 2009: 324).

## Kontakt til julemærkehjemmet i Skælskør og informanterne

Kontakten til julemærkehjemmet og særligt informanterne har været en længerevarende proces. I starten af processen sendte jeg en mail til julemærkehjemmet i Hobro, hvor jeg efter tre uger fik et afslag. Derefter sendte jeg til de tre andre julemærkehjem samtidig og efter yderligere fire uger, fik jeg et samarbejde med julemærkehjemmet i Skælskør. Derefter skulle kontakten til forældrene opnås, hvilket tog lang tid og foregik i hak, alt efter hvornår børnene stoppede. Skælskør Julemærkehjem var ikke glad for at videresende min mail til tidligere forældre, men foreslog i stedet for at uddele min forespørgsel i form af et A4-ark om specialet til forældrene på barnets afslutningsdag. A4-siden indeholdt information om specialets fokus, emne, problemstilling og metode, samt en understregning af, at de selvfølgelig var sikret anonymitet. Pædagogerne fik mailadresserne på de forældre, der ønskede at deltage, hvorefter de blev videresendt til mig og jeg tog kontakten til forældrene. En enkelt gang prøvede vi, på min opfordring, at forældrene skulle kontakte mig, hvilket ikke gav nogle resultater. Nogle uger stoppede der kun få børn og det var ikke alle, der havde lyst til at deltage. Samtidig svarede flere af de forældre, jeg havde fået kontaktoplysningerne på, slet ikke tilbage og andre tog lang tid om at svare og rykkere måtte sendes ud. Processen viste sig derfor at være langsommelig og jeg endte med kun 4 interviews. Samtidig havde flere pædagoger oplevet, at forældrene havde spørgsmål til projektet, som de ikke kunne besvare. De mente derfor, at det ville styrke forældredeltagelsen, hvis jeg var der til at besvare eventuelle spørgsmål. En ansat foreslog derfor, at jeg kom en dag i maj, hvor 18 børn stoppedes samtidig, hvilket kun sker få gange om året. Denne tilgang viste sig effektiv, da jeg fik 14 ud af 18 forældres kontaktoplysning. Efterfølgende faldt enkelte dog fra og jeg endte derfor med 11 interviewaftaler og dermed sammenlagt 15 interviews, hvilket var over al forventning.

### Kriterier i udvælgelsen af informanter

Da forældre til overvægtige børn og unge ofte har andre problemstillinger end overvægt at kæmpe med, har jeg fundet overvejelser omkring køn, hvilken forælder jeg interviewer, om jeg interviewer begge forældre og forældrenes mulige involvering i andre projekter med fokus på overvægt underordnet. Det eneste kriterium for forældrenes deltagelse har været, at deres barn har gennemført et ophold på Skælskør Julemærkehjem. Dette skal også ses i forhold til nærværende speciales fokus er på forældrenes oplevelser af overgangen og hjælpen. Dog har tidsperspektivet haft en hvis indflydelse, da informanterne er blevet rekrutteret ved slutningen af et ophold. Det har været et krav fra min side, at de som minimum har været hjemme en måned efter endt ophold, inden jeg foretog interviewet. Dette, mener jeg, har været har været en nødvendighed for at give kommunen en mulighed for at handle. Endvidere har det skulle sikre, at forældrene har fået ”oplevet” overgangen og gjort sig nogle overvejelser omkring den.

Interviewene er endvidere baseret på frivillig deltagelse. I forhold til data, og dermed analysen, er det derfor vigtigt at være opmærksom på, at familierne ikke er udvalgt ud fra bestemte kriterier, men mere tilfældigt. Derfor kan det ikke sikres, at de interviewede forældre er dækkende for den samlede population af forældre, der har haft et barn på Skælslør Julemærkehjem. På baggrund heraf kan det eksempelvis formodes, at der er en overrepræsentation af ressourcestærke forældre. Forældre, der har haft overskud og lyst til at deltage, hvilket kan have betydning for data og derfor vigtigt at holde sig for øje. De 15 interviews indeholder dog heldigvis et forholdsvis bredt udsnit af forældre, med meget forskellige ressourcer og problemstillinger, hvilket også vil fremgå af analysen.

## Dataindsamling

### Det semistrukturerede interview

Jeg har som metode valgt at benytte mig af det semistrukturerede interview. I det semistrukturerede interview har intervieweren en liste af emner og spørgsmål som ønskes afdækket. Denne liste er dog meget fleksibel, hvilket giver mig mulighed for at følge nye veje og giver informanterne mulighed for at svare præcis, hvad der falder dem ind og hvad de føler (Layder 1993:41). Det er en interviewform, der kan minde om en hverdagssamtale, men er en professionel interviewteknik, hvilket understreges af at der er et bestemt mål med samtalen, samt at det indebærer en særlig tilgang. Det er således hverken et lukket spørgeskema eller en åben hverdagssamtale. Det en teknik, der er ideel til indhentning af interviewpersoners egne perspektiver og beskrivelser af deres livsverden og hverdagserfaringer (Kvale & Brinkmann 2009:45). Forældrenes oplevelse af hjælpen og overgangen er forholdsvist underbelyst, da der ofte har været fokus på børnene. Det kræver en åben tilgang til feltet, der giver mulighed for at afvige fra interviewguiden, følge nye veje jeg ikke kendte inden interviewet, samt springe spørgsmål over hvis de er besvaret, og metoden tilvejebringer dermed den fleksibilitet jeg ønsker (Bryman 2004: 321). Interviewguiden virker derved som en skabelon, der er med til at holde fokus i samtalen.

I forbindelse med interviewformen er jeg opmærksom på, at der er risiko for, at forældrene i interviewsituationen kan forsøge at kontrollere deres fremstilling og udtryk med det formål at give et bestemt indtryk af sig selv. Ud fra Goffman anses dette som indtryksstyring (Järvinen 2005: 30). Performative og validitetssænkende elementer jeg har forholdt mig til i bearbejdningen af data. Med min videnskabsteoretiske tilgang er der dog mere fokus på meningstolkningen end selve meningsproduktionen. Dog udelukker min delvis hermeneutiske tilgang ikke andre mulige fortolkninger af materialet. Eksempelvis er den hermeneutiske cirkel kendetegnet af en uendelig erkendelsesproces og det understreges, at forståelse skabes i horisontsammensmeltningen, hvilket gør det interessant at se på denne ”sammensmeltning”. Da overvægt kan være tabubelagt og det at fremstå som en ”normal” familie, for mange kan være vigtigt, har jeg derfor været opmærksom på performative aspekter i interviewene. Det oplevede jeg eksempelvis ved, at nogle forældrene i starten af interviewet gerne ville opretholde en facade, eksempelvis i forhold til julemærkehjemmets og/eller egen håndteringen af situationen. Senere i interviewet, når de slapper mere af, åbnede de op for problemstillinger, som de i starten udgik. Er jeg stødt på citater, med direkte performative elementer om den gode familie eller forælder, der ikke hører hjemme i analysen, er disse fravalgt. Enkelte steder, hvor et citat kan anvendes til belysning af relevante aspekter er det inddraget, men så er muligheden for performance påpeget.

### Interviewguiden – Pilotundersøgelse, observationer til metodiske forbedringer

I forbindelse med udformningen af nærværende speciales interviewguide, valgte jeg at benytte mig af flere tilgange og metoder.

For at få en bedre forståelse af overgangen, den konkrete hjælp, der gives på julemærkehjemmet og den del af konteksten, der er markant anderledes fra min egen hverdag, valgte jeg at fortage en mindre pilotundersøgelse i form af tre og en halv dags observation på julemærkehjemmet[[7]](#footnote-7). Det primære fokus og baggrunden for disse observationer var grundlæggende rent metodiske, da forældrene ikke er en del af selve opholdet. Målet var at skabe et bedre grundlag for interviewene, herunder at blive skarpere i min interviewguide og forståelse af de redskaber og den hjælp børnene får, under deres ophold på Skælskør Julemærkehjem, for dermed bedre at kunne belyse om disse redskaber bliver videregivet til og ligeledes er en hjælp for forældrene. Derudover inkluderede dagene på Skælskør Julemærkehjem, en dag med forbesøg/infomøde og startsamtale, samt en dag med slutsamtale, hvor jeg direkte kunne observere, den information forældrene får og hvilke redskaber forældrene konkret modtager ved opstart og afslutning. Da samtalerne blev afholdt samtidig med forskellige pædagoger til hver enkelt familie, var det kun muligt for mig at være med til én startsamtale og én afsluttende samtale, men det gav mig dog et godt indblik i den information, der gives og hvad familierne konkret får med hjem. Denne måde at bruge observationer på, fremhæves af Martin Pedersen som en relevant og konstruktiv måde, at skabe en kvalificering af interviewspørgsmål på, da det giver mulighed for at relatere forskellige udsagn til konkrete hændelser (Pedersen 2012:126-130). Martin Pedersen betoner samtidig den baggrundviden, observationerne kan give observatøren til de fremtidige interviews og at det bruges til validering; om jeg og informanterne forstår det samme ved det *fælles tredje* (Pedersen 2012:130)*.* Da pilotundersøgelsen kun udgør en slags forundersøgelse og ikke er hovedfokus i nærværende speciale, er observationerne udeladt i dette afsnit, mens det, der har været essentielt for udformningen af interviewguiden kort opridses i tabellen nedenfor. Selve observationsstudiet er dermed af sekunder betydning i nærværende speciale og en form for biprodukt (Kristiansen og Krogstrup 1999:46). Det vil dog blive inddraget, de steder i analysen, hvor det kan biddrage til en mere nuanceret forståelse af forældrenes oplevelser i overgangen.

Mine observationer havde som udgangspunkt et bestemt fokus og mål; den hjælp og de redskaber som børnene indlæres i hverdagen. Dette medførte et overordnet fokus på *”dag til dag rutiner*” (Kristiansen og Krogstrup 1999:57), men mere præcist på de redskaber og den hjælp børnene får indlært via de rutiner og strukturer, der er på Skælskør Julemærkehjem. Eksempelvis kost -, motions- og spisevaner. Ved forbesøg, startsamtale og slutsamtale, var der ligeledes fokus på redskaber, information og hjælp givet til familien (se observationsguide bilag 3). Dette lægger op til det, jeg vil betegne som semistruktureret deltagerobservation. En tilgang, der kan kritiseres for sit fokus, da det begrænser observatørens synsfelt og indebærer, at *”det naturlige sociale liv ses gennem forskerens forhåndsstruktur fremfor gennem deltagernes egen forståelse* (…)” (Kristiansen & Krogstrup 1999:65, 67). Med udgangspunkt i problemformuleringen, der har fokus på forældrenes oplevelser, finder jeg dog den semistrukturerede tilgang relevant og anvendelig til uddybning og fokusering af interviewguiden trods sine begrænsninger.[[8]](#footnote-8)

For at bevare så mange nuancer og detaljer blev feltnoterne fra hverdagen nedskrevet undervejs. Eksempelvis i pauserne, ved små ture op på mit værelse, eller på papir som jeg havde på mig i de situationer, hvor det var muligt. Under møderne havde jeg mulighed for at skrive noter på en blok, hvorefter jeg mere udførligt nedskrev min observationer. De nedskrevne feltnoter har vist sig hjælpsomme i forhold til at fremkalde vigtige situationer efterfølgende (Kristiansen & Krogstrup 1999: 151). Med min delvis strukturerede tilgang, herunder min forhåndsstruktur, er jeg særlig opmærksom på at mine feltnoter ikke er virkeligheden, men min tolkning af den (Kristiansen & Krogstrup 1999:152).

Overordnet har det været vigtigt for mig at forstå, hvilken hjælp i form af redskaber og information, der generelt bliver givet til familierne. Dette gav mine observationer god adgang til. Nedenstående tabel giver et kort oprids af den information, der bliver givet og hvad forældrene konkret får med hjem.

|  |
| --- |
| **Redskaber og information givet til forældrene** |
| **Infomøde** | * Praktiske informationer om hverdagen på Skælskør Julemærkehjem, præsenteret via slides og oplæg fra leder, pædagoger og køkkenpersonalet. To slides henvendte sig særligt til forældrene
* Konkrete indkøbsforslag til forældrene – fra køkkenet
* Opfordring til forældre om at hjælpe deres børn godt i gang – fra pædagog
 |
| **Opstartssamtale**  | * Vægtskema
* Madplan – A4 ark med oprids af en dagens kost
* Praktisk information og indikering af dette er starten, at ændringer bør påbegyndes nu
 |
| **Afslutningssamtale** | * Vægtskema
* Grafisk illustration af barnets vægtudvikling
* Der udarbejdes en handleplan i dialog med forældrene. Hvordan kan vægttabes opretholdes
 |
| **Ekstra** | På baggrund af mine dage på Skælskør Julemærkehjem, blev jeg endvidere opmærksom på muligheden for at købe en kogebog. Bogen koster 50 kroner og indeholder opskrifter og vejledning om portionsstørrelser. |

Mine observationer gjorde mig endvidere opmærksom på vigtigheden af at inddrage hele processen, fra barnets og forældrenes første møde med julemærkehjemmet og

interviewguiden er derfor udformet med udgangspunkt i defineringen af overgang i; ”indgang”, ”passage” og ”exit”. Det medfører, at den overordnet er inddelt i 3 hovedtemaer med forskellige underinddelinger og et fjerde tema, med kun et spørgsmål omhandlende den ideelle overgang, hvilket fremgår af Bilag 1. Specialets fokus på overgangen giver således fokus og struktur i forhold til den overordnede opbygning af interviewguiden.

## Præsentation af informanter

I det følgende vil jeg give en kort præsentation af informanterne. En præsentation, der giver et overordnet indblik i forældrene og den hjælp, der tilbydes af kommunerne, men samtidig bevarer forældrenes anonymitet. Der er foretaget 15 interviews, heraf 8 hvor begge forældre deltog og de resterende med enkelte forældre[[9]](#footnote-9). I de to måneder, hvor jeg rekrutterede informanter, stoppede der i alt 45 børn på Skælskør Julemærkehjem[[10]](#footnote-10), hvorved de 15 interviews udgør en tredjedel af den mulige population. De interviewede forældre kom fra 13 forskellige kommuner fordelt over hele Sjælland og øerne (Lolland og Falster). Nedenstående tabel skal give læseren et overblik over forældrenes beskæftigelse, civile status, hvor mange der får hjælp fra kommunen og hvor lang tid, de har været hjemme efter endt ophold på Skælskør Julemærkehjem, da nogle af disse aspekter kan have betydning for deres oplevelser af overgangen.

|  |
| --- |
| Præsentation af forældrene og kontakt til kommunerne |
| Præsentation af forældre | Antal forældre  |
| Tid hjemme efter endt ophold | Ca. 1 måned | 12 |
| Ca. 2 måneder | 3 |
| Civil status | Gift/bor med barnets anden forælder | 10 |
| Skilt | 5 |
| Beskæftigelse[[11]](#footnote-11) | Uden arbejde\* | 2  |
| Beskæftiget\*\* | 12 |
| Har mindre selvstændig virksomhed | 5 |
| Har større selvstændig virksomhed/eller er direktør i større virksomhed | 2 |
| Kæmper med andre problemer\*\*\* end overvægt | Ja | 5 |
| Nej | 10 |
| Hjælp fra kommunen efter endt ophold |  |
| 13 Sjællandske Kommuner repræsenteret i projektet |  |
| Hjælp efter endt ophold | Kommunalt tilbud – med opstart under/lige efter ophold | 1 |
| Kommunalt tilbud – ikke startet på interviewtidspunktet | 3 |
| Tilknytning til hospital, hvor barnet også var inden ophold på julemærkehjemmet | 2 |
| Modtager ingen hjælp og har ingen tilbud fået efter endt ophold | 9 |
| \* Eksempelvis førtidspension eller arbejdsløs\*\* Forældre, der arbejder inden for håndværksmæssige fag, kontorarbejde, pleje- og børneområdet, som lærer eller chauffør.\*\*\* Problemer defineres i denne sammenhæng som psykisk eller fysisk sygdom i familien. Enten hos forældre, søskende eller barnet selv. |

## Transskribering

Alle interviews blevet optaget på diktafon, varede fra cirka 40 minutter til en time og ti minutter[[12]](#footnote-12) og er efterfølgende blevet transskriberet. En præcis transskribering er efterstræbt, hvor jeg har søgt at nedskrive samtlige udbrud og udtryk for derved at højne reliabiliteten af transskriptionerne og herunder, i størst muligt omfang, undgå mulige misforståelser af det sagte. Den fulde transskribering er yderligere valgt, da jeg synes, det gjorde data mere anvendeligt i forhold til analysen. Endvidere gav transskriberingen et grundigt kendskab til de enkelte interviews, da det gav mig muligheden for at ”genopleve” samtalen i alle dens detaljer. Afslutningsvist er transskriberingen valgt på baggrund af etiske overvejelser, da eksempelvis emotionelle udbrud og tilkendegivelser kan være afgørende og fortælle noget om indholdet af det sagte.

## Etiske overvejelser

Da overvægt blandt børn kan være et tabubelagt og ømtåligt emne for de involverede forældre, har de etiske overvejelser fyldt en del i dette speciale. Som problemfeltet påpegede har overvægt ofte en social slagside. De deltagende forældre kan eksempelvis kæmpe med flere problemstillinger og det kan af flere årsager være angstprovokerende at deltage i et interview om private emner (Kvale & Brinkmann 2009: 50). Det kræver respekt og empati for forældrene, da følsomme og private emner berøres undervejs. Derfor har anonymitet og informeret sammentykke været en nødvendighed, hvilket er blevet understreget med en samarbejdskontrakt (bilag 2). I kontrakten er formålet med undersøgelsen, mit navn og kontaktoplysninger beskrevet, hvis forældrene efterfølgende får behov for at kontakte mig. Endvidere fremgår det af kontrakten, at jeg er underlagt etiske retningsliner fra Aalborg universitet. For at sikre deltagernes informerede sammentykke, har jeg endvidere, under hele forløbet, været åben omkring specialets fokus og mål.

Min egen rolle i forbindelse med interviewene medfører også flere etiske overvejelser. Interviewet indebærer eksempelvis en asymmetrisk magtrelation, hvor jeg som interviewer definerer interviewsituationen og har monopol på fortolkningen (Kvale & Brinkmann 2009: 51). Det har derfor været vigtig for mig at være opmærksom på dynamikken mellem mig, som interviewer og de interviewede. Det har været et mål for mig, at undgå mulige krænkelser af interviewpersonens grænser samt forsøge at gøre situationen så normal og tryg for de deltagende, som situationen tillader.

# Teoriafsnit

Som nævnt i metodeafsnittet har udvælgelsen af teori forgået i samspil med empirien. Inden de første interviews indeholdt mit teoretiske udgangspunkt blandt andet overvejelser omkring stigma, anerkendelse og den ”produktive magt”. I interviewene var andre aspekter afgørende og derfor måtte jeg flere gange revurdere mit teoriafsnit, hvorved eksempelvis teorien om kapitalformer og mestring kom med. Efter flere overvejelser har jeg valgt, at benytte mig af tre teoretikere; Erving Goffman, Pierre Bourdieu samt Aaron Antonovsky, da de supplerer hinanden godt og bidrager med forskellige relevante aspekter i forhold til besvarelsen af problemstillingen. Goffmans ”Anstalt og menneske” anvendes til at belyse, hvad den delvise afkobling fra hjemmet kan gøre ved forældrenes oplevelse af hjælpen og overgangen. Efterfølgende præsenteres Aaron Antonovskys teori om mestring med særlig fokus på begreberne; begribelighed, håndterbarhed og meningsfuldhed. Denne teori anskueliggør, hvilke elementer i det sociale arbejde, der kan skabe en god oplevelse af overgangen for forældre og sikre, at de udvikler sig i en sundere retning. Som supplement til Antonovskys teori om mestring inddrages Bourdieus habitusbegreb og forskellige kapitalformer. Begreber, der kan være med til at afklare betydningen af forældrenes adgang til forskellige ressourcer og undersøge de udfordringer forældrene møder i overgangen, særligt i forhold til ændring af familiens sundhedsvaner. Afslutningsvist diskuteres teoriernes forskelle og ligheder.

## Goffman – Den totale institution

I 1961 udgav Goffman bogen ”Asylums”, der omhandler den totale institution og dens betydning for de personer, der i perioder lever der. Jeg vil i det følgende tage afsæt i Goffmans fremstilling af den totale institution, da jeg finder det interessant, at vi som samfund vælger at tage overvægtige børn ud af deres normale hverdag og kontekst for at hjælpe dem med deres overvægt og efterfølgende sender dem tilbage til samme hverdag. Goffmans fremstilling af den totale institution kan hjælpe med belysningen af den hjælp, familierne modtager samt påpege mulige udfordringer ved selve tilgangen. Selvom Goffmans observationsstudier er foretaget i midten af 50’erne på et psykiatrisk hospital, mener jeg godt hans betragtninger kan bidrage til en nuanceret forståelse af den proces forældrene oplever. Dog mener jeg ikke, at alle aspekter af hans betragtninger er relevante i denne sammenhæng, blandt andet vil store dele af mortifikationsprocessen være undladt her, da de fleste nutidige institutioner, herunder julemærkehjemmet, har individernes personlige udvikling for øje. I fremstillingen af den totale institution, vil jeg derfor supplere med Susie Scotts ”Total institutions and Reinvented Identities”, der har fokus på de moderne institutioners tilgang til personlig udvikling, via eksempelvis disciplin og afsondring fra det hjemlige miljø.

### Den totale institution

Goffman definerer den totale institution som *”(…) et opholds og arbejdssted, hvor et større antal ligestillede individer sammen fører en indelukket, formelt administreret tilværelse, afskåret fra samfundet udenfor i en længere periode.”* (Goffman 1967:9). Goffman påpeger, at der i vores samfund er fem grupper af totale institutioner, der blandt andet indeholder fængsler, hospitaler, hjem for ældre og forældreløse, kostskoler, militærbarakker og flere andre lignende institutioner (Goffman 1967:12). Mennesket leger, sover og arbejder i det morderne samfund forskellige steder, men i den totale institution nedbrydes de barrierer, der normalt adskiller disse livsområder. En total institution er således både et levesamfund og en formel organisation, hvor hverdagen kendetegnes af følgende elementer.

* Alle dele af tilværelsen afvikles i perioden under samme myndighed og

på samme sted.

* Medlemmernes dagligdag og gøremål sker sammen med en gruppe mennesker, som er sat til at gøre det samme i fællesskab og alle behandles ens.
* Dagens rutiner er skemalagt og kendetegnet ved en række formelle regler, der håndhæves af personale.
* De forskellige obligatoriske pligter, er en del af en overordnet plan, der har til formål, at opfylde institutionens mål (Goffman 1967:13).

Nøglen til forståelsen af den totale institutions kendetegn betegner Goffman således; ”*varetagelsen af mange menneskelige behov gennem en bureaukratisk organisering af store menneskegrupper, ganske uanset om denne socialorganisatoriske metode i det foreliggende tilfælde er nødvendig eller ej, for slet ikke at sige effektiv”* (Goffman 1967:13-14). Det skal i denne sammenhæng påpeges, at Goffman anser strukturer som både begrænsende og mulighedsskabende for den enkelte aktør (Järvinen & Mik Meyer 2005:103). Dog har han selv størst fokus på de begrænsende faktorer, hvilket er grunden til nedenstående supplering med Sussie Scott. Goffman er særligt optaget af det spil, der starter allerede ved indflytningen på institutionen og den indskrænkning, der sker i personligheden under et ophold. Der er blandt personalet et særligt behov for at opnå den nyankommnes samarbejde fra start, blandt andet da institutionen varetager så mange aspekter af den enkeltes liv. Derfor er det ved opstarten almindeligt, at institutionen betjener sig af indrulleringsprocedurer såsom; fotografring, fingeraftrykt, tildeling af institutionsnummer, vejning og instruktion i institutionens regulativer (Goffman 1967:20-21). Det påpeges, hvordan den situation, hvor personalet første gang forklarer klienten om hans/hendes forpligtigelser, vil stå som en prøve til klienten om at *”gøre vrøvl nu eller holde sig på måtten resten af tiden”* (Goffman 1967: 21).

Den totale institution kan være svær at forene med et vigtig element i hverdagen, nemlig familien og vennerne udenfor, da det kan være svært at opretholde et meningsfyldt hjemmeliv. Samtidig vil mennesker, der mod deres vilje er indsat på den pågældende institution, forsøge at opretholde det liv de levede inden, herunder de vaner det indebar (Goffman 1967: 12,17). Goffman fremhæver endvidere, at ligegyldigt om den totale institution virker som en god eller dårlig kraft i samfundet, vil den udøve kraftpåvirkninger og dermed kommer institutionerne til at fremstå som interessante etablissementer, en slags *”drivhuse til at forandre mennesker i; hver og et af dem er et naturligt eksperiment over, hvad man kan gøre med personligheden”* (Goffman 1967:18). Dette benægtes ikke af Sussie Scott. Hun påpeger, at flere nøgleaspekter af den disciplinerende magt fra totale institutioner er overleveret til nutidens institutioner, men at nutidens institutioner har fokus på positiv selvudvikling hos den ”indsatte” (Scott 2001:15, 89). At et ophold kan medføre positiv udvikling og ofte er selvvalgt. Hun nævner eksempelvis ”fat camps” for børn og den positive effekt, de kan have på børnenes udvikling; ”*There is a distinctly therapeutic, rehabilitative aim to the weight loss camp, with considerable attention paid to boosting children’s selfesteem (…)”*(Scott 2011:110) . Samtidig understreger hun, at ”Fat camps” ofte er styret med streng disciplin og skemalagt hverdag (Scott 2011:109).

Både Sussie Scott og Goffman betoner således elementer jeg finder relevante til belysning af nærværendes speciales problemstilling. Børnene på julemærkehjem må formodes at være der af egen fri vilje. I enkelte tilfælde kan det muligvis være forældrenes ønske om hjælp og forandring, der ligger til grund for barnets ophold, hvor fokus, jævnfør afsnittet om julemærkehjemmet, er på barnets positive udvikling, hvilket Sussi Scott betoner som et vigtig aspekt ved nutidens institutioner. Det er dog også en institutionstype, der jævnfør Goffman er til for at *”tilgodese en eller anden arbejdsmæssig opgave”* (Goffman 1967: 12), og har flere kendetegn med hans forståelse af totale institutioner. Aspekter, der kan have betydning for forældrenes oplevelse og mestring af overgangen.

## Aaron Antonovsky – Mestring

I det følgende vil jeg præsentere den medicinske sociolog Aaron Antonovskys forståelse af mestring. Antonovskys teori giver mulighed for at belyse vigtige elementer i det sociale arbejde, der kan fremme en sund overgang og samtidig kan hans begreber anvendes til at fremhæve, hvad der kan hjælpe forældrene til at mestre de udfordringer og krav, de møder i overgangen.

Antonovsky gennemførte i 1970 en analyse, der ændrede hans arbejde som medicinsk sociolog og ledte ham mod den salutgenetiske model, hvor fokus er på det ”sunde” frem for det ”syge” menneske. Han gik således fra et fokus på, hvorfor folk bliver syge, til hvorfor og hvordan folk undgår at blive syge og evner at mestre deres situation (Antonovsky 2000:11-24). Dette leder ham frem til udviklingen af begrebet OAS[[13]](#footnote-13), der er kendetegnet ved følgende tre begreber; begribelighed, håndterbarhed og meningsfuldhed. OAS[[14]](#footnote-14) udvikles gennem livet og udgør en generel modstandsressource, den enkelte besidder i større eller mindre grad (Antonovsky 2000: 139-140). I nærværende speciale kan der ikke siges noget om forældrenes tidligere livsoplevelser og dermed deres nuværende generelle OAS, men ud fra Antonovsky teori og tre ovennævnte begreber kan oplevelsen og muligheden for mestring af overgangen belyses. Antonovsky understreger i den forbindelse betydningen af fagpersonalets støtte og vejledning. Eksempelvis ved at sørge for, at de situationer den enkelte møder er præget af de tre ovennævnte komponenter, så mestring af situationen er mulig. Der vil derfor blive lagt vægt på om forældrene oplever overgangen som: begribelig, håndterbar og meningsfuld.

**Begribelighed** afspejler hvorvidt den enkelte opfatter stimuli, både fra det indre og ydre miljø, som ordnet, sammenhængende og forståelig information eller som kaos, uforklarlig og tilfældig støj (Antonovsky 2000:35). Den enkelte har brug for viden om hvad der sker, hvad der venter i fremtiden i forbindelse med bestemte begivenheder, herunder at kunne overskue situationen og at egen rolle er klart defineret. Vished er derfor et vigtigt element, da det giver en grundlæggende følelse af tryghed og kontrol. Det styrker ligeledes den enkeltes oplevelse af begribelighed gang på gang at opleve, at tingene passer sammen, men også at man får en tilfredsstillende forklaring på det, der ikke var forstået (Antonovsky 2000:130, Kristoffersen et al. 2005:44). I nærværende speciale vil det således være relevant at belyse, om forældrene føler, de har fået den nødvendige viden og fået de ting forklaret, som tidligere har været uforståelige, eksempelvis i forhold til sundhed i hverdagen.

**Håndterbarhed** afhænger af i hvilken grad den enkelte føler, at der står ressourcer til rådighed, der er tilstrækkelige til at klare de krav, den enkelte oplever i forbindelse med forskellige stimuli. Betegnelsen ”til rådighed” dækker over ressourcer, den enkelte enten selv er i besiddelse af eller ressourcer, der kontrolleres af en ”legitim anden”. Eksempelvis en ægtefælle, ven, kollega eller fagperson såsom en læge, pædagog eller sundhedsplejerske. Den, der har en stærk oplevelse af håndterbarhed, føler sig ikke uretfærdigt behandlet eller som offer for omstændighederne. Det afgørende for oplevelsen af håndterbarhed er en passende belastningsbalance og derved at undgå overbelastning, der opstår ved manglende ressourcer (Antonovsky 2000: 71,128). I forhold til nærværende speciale bliver det således relevant, at se på det personlig netværk og fagpersonalets betydning i forhold til den hjælp, der gives eller ikke gives, både i kommunen og på julemærkehjemmet.

**Meningsfuldhed** er motivationskomponenten. Meningsfuldhed vil motivere den enkelte til at anstrenge sig, kæmpe og holde ud. Her betones vigtigheden af at være involveret i processen, der former ens daglige erfaringer og skæbne. Meningsfuldheden opstår, når visse elementer, problemer og krav i tilværelsen er værd at investere tid og energi i. For at opnå meningsfuldhed er det vigtig at; *”folk forholder sig positivt til de opgaver, de stilles over for, at de har en betydelig grad af ansvar for udførelsen, og at det, de gør eller ikke gør, påvirker udfaldet.”* (Antonovsky 2000: 109). Er meningsfuldheden tilstede anses stressfaktorer som udfordringer i stedet for byrder, man hellere ville være foruden (Antonovsky 2000: 37, 67).

De tre ovennævnte komponenter er alle nødvendige og uløseligt forbundet, men ikke lige vigtige. Antonovsky påpeger, at meningsfulheden, den motiverende faktor, er den mest centrale. Uden den vil den enkelte formentlig kun score højt på begribelig- og håndterbarhed i en kortere periode. Da en høj håndterbarhed afhænger af forståelsen, udgør begribeligheden den næst vigtigste faktor. Det betyder dog ikke, at håndterbarheden ikke er vigtig. På sigt vil det nemlig gå ud over motivationen og forsøget på at mestre situationen, hvis man ikke føler, at de nødvendige ressourcer står til ens rådighed (Antonovsky 2000:40). Den enkelte kan godt score højt på to eller bare en ud af tre komponenter. Eksempelvis vil en høj grad af begribelighed kombineret med lav håndterbarhed medføre et stærkt pres mod forandring. Hvilken retning denne bevægelse tager vil afhænge af meningsfuldheden. Meningsfuldheden og herunder motivationen, vil øge den enkeltes søgen efter de rette ressourcer (Antonovsky 2000: 37-40). Antonovsky påpeger, at den enkelte ikke behøver at føle, at alt i personens liv er begribeligt, håndterbart og meningsfuldt. Hvis personen ikke har interesse i et livsområde, er det ikke så vigtigt, om den enkelte finder dette livsområde; begribeligt, håndterbart og meningsfyldt. Det afgørende er, at der er livsområder, som personen oplever som vigtige. Samtidig betoner han, at der er fire områder, der ikke kan udelukkes og altid vil være vigtige for en person. Nemlig; indre følelser, primær rolleaktivitet, nærmeste interpersonelle relationer og eksistentielle forhold. Som mennesker har vi investeret alt for meget energi i disse områder, til at kunne nægte deres betydning (Antonovsky 2000:41,155). Da barnet er en del af forældrenes nærmeste interpersonelle relationer, må det forventes at overgangen har betydning for forældrene og deres fokus på at mestre den.

### Stressfaktorer som allestedsnærværende og helbredsfremmende

Antonovsky påpeger, at alle gennem livet, udsættes for stressfaktorer. Stress er allestedsnærværende og kan virke både godt, helbredende og skidt. Stressfaktorer defineres som krav, der ikke er nogen automatisk eller umiddelbar respons på*.* Eksempelvis en livsoplevelse, der er kendetegnet af under- eller overbelastning, inkonsistens eller manglende delagtiggørelse i beslutningsprocessen. Det er faktorer, der skaber en spænding. Udfaldet af stressfaktorerne afhænger af deres karakter og om spændingen kan opløses på en tilfredsstillende måde (Antonovsky 2000:31,46-47). Stressfaktorer er således ikke nødvendigvis dårlige og med den salutogenetiske tilgang baner Antonovsky vejen for rehabilitering via stressfaktorer i menneskets dagligdag. En høj grad af stress kombineret med en høj grad af social støtte kan således være helbredsfremmende (Antonovsky 2000:26-27, Jensen &Johnsen 2000: 86). I denne forbindelse er det vigtigt at påpege, at selvom OAS defineres som forholdsvis stabil hos voksne, kan den fortsat forandres ved nye oplevelser, stressfaktorer, i tilværelsen og skal ikke opfattes rigidt[[15]](#footnote-15) (Antonovsky 2000:139-140, Kristoffersen et al. 2005: 42, Vinther-Jensen & Jensen 2012:56). Dette understreger yderligere vigtigheden af at hjælpe forældrene i overgangen og mestringen af den. Forældrenes oplevelse af at have et barn på julemærkehjem kan anses som en stressfaktor, der muligvis kan være med til at skubbe familien i den rigtige retning, imod den sunde pol.

Antonovsky skelner mellem tre typer af stressfaktorer; *kroniske stressfaktorer*, *akutte daglige irritationsmomenter* og *væsentlige livsbegivenheder.* De små irritationsmomenter, såsom en fornærmelse fra chefen, betegner Antonovsky som mere eller mindre tilfældige og noget man bør se bort fra, hvis de er uden nogen form og mønster (Antonovsky 2000:46-48). Kroniske stressfaktorer er en ”livssituation”, et ofte relativt permanent vilkår, der på afgørende vis karakteriserer personens liv, såsom; ens historiske kontekst, sociale rolle og temperament. Aspekter, der kan være med til at fremme en stærk eller svag OAS. ”Livsbegivenheder”, der er den sidste af ovenstående tre typer stressfaktorer, kan eksempelvis være skilsmisse, familieforøgelse eller afskedigelse. De kan tids- og stedfæstet og kommer ikke altid som en overraskelse. De kan ligefrem komme på det rigtige tidspunkt og stadigvæk stille krav, som den enkelte ikke har nogen umiddelbar eller automatisk respons på, jævnfør ovenstående. Det er ikke muligt at forudsige om disse oplevelser har positive eller negative følger for personens OAS, og hændelserne tilskrives alle en relativ høj score i forhold til livsforandringer (Antonovsky 2000:18). Antonovsky skelner således mellem begreberne ”stressende livssituationer” og ”stressende livsbegivenheder”. Sidstnævnte udgør fokus for nærværende speciale, nemlig begivenheden at få et barn på Skælskør Julemærkehjem og hjem igen.

Målet i forhold til sundhedsfremmende og socialt arbejde er derfor at skabe øget trivsel og via ovenstående tre komponenter at lære den enkelte at ”svømme bedre”[[16]](#footnote-16) og derved mestre situationen (Antonovsky 2000: 37-34, Jensen & Johnsen 2000:105). Dette opnås ved at skabe livs- og læringsbetingelser, der er kompetencefremmende og skaber mulighed for mestring af de stressfaktorer livet indeholder. Sundhedsfremmende og socialt arbejde skal derfor baseres på udviklingen af et miljø, der fremmer den enkeltes eller gruppens, eksempelvis familiens, mestringsstrategier, med udgangspunkt i bottom-up perspektivet (Jensen & Johnsen 2006: 99). Et perspektiv nærværende speciale ligeledes bunder i. For at forbedre overgangen for forældrene, og forbedre det sociale arbejde på området, må fokus være på forældrenes forståelse og erfaring, der forhåbentlig kan skabe en mere smidig overgang for fremtidige familier. Antonovsky understreger, at hans ændrede fokus fra den patologiske orientering, hvor fokus er på at forklare hvorfor folk bliver syge, til den salutogenetiske orientering ikke er en afvisning af førstnævnte tilgang. Derimod anser han tilgangene for komplementære (Antonovsky 2000:31). I nærværende speciale vil fokus således ikke kun være på de familier, der klarer overgangen mindre godt eller dem der mestrer overgangen og eventuelle udfordringer til perfektion. Der vil være fokus på forskellige gruppers håndtering og i særlig grad på mulige grunde til forældrenes håndteringsform.

## Bourdieu – Habitus og kapital

Bourdieu har gennem årene udviklet et stort og omfangsrigt begrebsapparat. Det er ikke alt, der har relevans for nærværende speciale og derfor vil jeg i nedenstående primært fokusere på begreberne habitus og kapital, da disse kan have betydning for forældrenes oplevelser af den hjælp de møder i overgangen.

### Kapital

Bourdieu bruger til beskrivelsen og analysen af det sociale rum begrebet ”kapital”, der henviser til forskellige former for magt, smag og ressourcer. Kombinationen og den enkeltes besiddelse af kapital er afgørende for dets placering i det sociale rum og retten til at definere henholdsvis god og dårlig smag (Bourdieu 1995: 191-194). Den enkeltes evne til at begå sig i forskellige felter[[17]](#footnote-17) afhænger af sammensætningen og mængden af kapital og dermed af de ressourcer den enkelte har til rådighed. Bourdieu arbejder med mange forskellige kapitalformer og mener ikke, at det kun er den enkeltes økonomi, der er afgørende for dets placering i det sociale rum. I nærværende speciale findes anvendelsen og beskrivelsen af følgende kapitalformer relevant; Økonomisk-, kulturel-, socialkapital.

Økonomisk kapital er den mere materielle del og betegner den enkeltes økonomiske formåen. Den kommer eksempelvis til udtryk ved fast ejendom, biler og dyrt tøj. En høj grad af økonomiske kapital kan være med til at skabe et overskud i hverdagen for forældrene, da eksempelvis indkøb af specifikke madvarer, transport og betaling af sportslige aktivitet bliver mere overskuelige og derved muligvis ikke opleves som et problem. Den kulturelle kapital fungerer lidt på samme måde som økonomisk kapital, da det ligeledes er en eksklusiv ressource. Den kan øges over tid via socialisering og uddannelse. Kulturel kapital og uddannelsesniveau er således tæt knyttet (Bourdieu 1995:204). Familien og den primære socialisering er i første omgang afgørende for den enkeltes ophobning af kulturel kapital og smag. Den enkelte families kulturelle kapital vil således afspejle sig i familiens smag; eksempelvis i indkøbsvaner og maden, der bliver serveret (Bourdieu 1995: 44-45, 190). En kapitalform, der kan være med til at belyse forskelle i oplevelsen og mængden af udfordringer i overgangen for forældrene, er sociale kapital. Den sociale kapital henviser til den enkeltes opnåelse af ressourcer via netværk, eksempelvis via familie, venner og medlemskab af organisationer. I specialet anses familiens interne relationer som en del af den sociale kapital, således kan barn og ægtefælle udgøre en vigtig social kapital for den enkelte forælder. Det er derfor interessant at se, hvilken betydning netværk, herunder personlige-, lokale- og fællesskabsmæssige forhold, har for forældrene og deres mestring af situationen.

Bourdieus beskrivelse af ovennævnte kapitalformer kan være med til at uddybe eventuelle barrierer samt belyse forskelle i oplevelsen af udfordringer blandt forældrene, da forældrene muligvis vil have meget forskellige kapitalsammensætninger og dermed forskellige ressourcer at trække på.

### Habitus

Habitusbegrebet refererer både til det enkelte individs kropslige erfaringer, mentale strukturer og sociale forankring. Det forholder sig til hvordan kultur internaliseres i individet og derved naturliggør individets handlinger og forståelser. Gennem erfaringer, og ofte uden forklaring, indlæres samfundsmæssige strukturer, der danner handlingsskemaer for individet (Bourdieu 1995: 37*,* 217-219, Prieur 2006: 39). De ydre påvirkninger og sociale erfaringer, den enkelte får, både via den primære og sekundære socialisering, lagres i kroppen og danner grundlag for fremtidige valg. Habitus internaliseres dermed i individet gennem opvæksten. Det kan således ses som en slags lagret erfaringsskema, som individet handler, tænker, taler og føler ud fra. Dispositionerne er primært ubevidste, indgroede og blevet kropslige, eksempelvis i måden den enkelte går, taler og spiser på. En form for særlig holdning og måde at begribe praksis på, der er socialt konstitueret og tilegnet i praksis (Bourdieu 1995: 36-37, 217, Bourdieu & Wacquant 1996:106, Prieur 2006: 39). Forskelligheder i forhold til hvad, der betegnes som god og dårlig smag kan således tilskrives den enkeltes habitus, herunder den enkeltes position i samfundet (Bourdieu 1995: 220). Her ses sammenhængen med den kulturelle, økonomiske og sociale kapital beskrevet ovenfor, der i første omgang er erhvervet via familien.

Smag er således i høj grad præget af den enkeltes habitus og kapital. Bourdieus analyser viste eksempelvis, at de forskellige samfundsmæssige grupperinger, med baggrund i habitus og kapital, har forskellige indkøbs- og madsystemer (Bourdieu 1995:190). Således at individer med høj grad af kulturel kapital har en øget tendens til at værdsætte sunde og eksotiske madvarer, dem med samlet lav grad af kapital fortrækker traditionel, billigere og tung mad og de mere luksuriøse madvarer og luksusforbruget tilhører den borgerlige livstil (Bourdieu 1995:190). Individernes kropsopfattelser er ligeledes præget af deres kapitalsammensætning og habitus, og Bourdieu påpeger, hvordan graden af kulturel kapital eksempelvis har betydning for, hvor meget motion den enkelte dyrker (Bourdieu 1995:196). Det må således formodes, at forældrenes tilgang til og forståelse for kost og motion ubevidst er blevet en del af deres hverdag og smag. Aspekter, der har givet forældrene systemer og rutiner, der er indlejret gennem livet og som dermed kan være svære at ændre, også selvom du har haft et barn på julemærkehjem. Dette understreger i særlig grad vigtigheden af at arbejde med den kulturelle kapital. Samtidig kan der i data forekomme forskellige tilgange, forandringer og strategier i forhold til mad og motion. Forskelligheder, der kan belyses via forskelle i kapitalsammensætning og habitus.

Det betones dog, at habitus ikke skal opfattes som uforanderligt, og Bourdieu udtaler følgende om den determinisme, der ofte tillægges begrebet;

*”Habitus er på ingen måde den uafvendelige skæbne, nogle udlægger begrebet som. Det er et historisk fænomen og som sådant et åbent system af holdninger, der hele tiden udsættes for nye erfaringer, som enten forstærker eller modificerer det. Habitus består af dybtgående og varige strukturer, men de er ikke uforanderlige.”* (Bourdieu & Wacquant 1996: 118).

Han beskriver endvidere mennesket som refleksivt, en refleksivitet han påpeger, gør det muligt for den enkelte at modificere sin opfattelse af en given situation og dermed reagere anderledes (Bourdiue & Wacquant 1996:121). Bourdieu fremhæver eksempelvis krisesituationer, hvor den rutinemæssige tilpasning af objektive og subjektive strukturer forandres, som begunstigende for refleksive overvejelser, der kan medføre habituelle forandringer (Bourdiue & Wacquant 1996:116-118, Wilken 2006: 45). En forandring af habitus er således ikke umulig, men Bourdieu understreger, at det er svært og tager tid (Bourdieu & Wacquant 1996: 113-121). Dette er interessant i forhold til om forældrene føler, de får den hjælp, der skal til for at ændre nogle af de rutiner, de har levet med, men også i forhold til belysning af de udfordringer, de møder i overgangen. Jeg vil betegne det, at få et barn på julemærkehjem, som en krisesituation. At man ikke selv, som forældre, har været i stand til at tackle de problemer, barnet har haft omkring overvægt og socialadfærd må anses som en krise, hvor løsningen kan være et ophold på julemærkehjem. Den tilpasning, der normalt finder sted for børnene mellem subjektive og objektive strukturer bliver slået i stykker, noget der i høj grad også må forventes at berøre forældrene. På denne måde kan der argumenteres for, at et ophold på julemærkehjemmet i Skælskør kan være en god ide. Men da ændring af habitus som nævnt tager tid og er besværlig, er det relevant at afdække, hvilken type af hjælp forældrene får og om den modsvarer de udfordringer forældrene møder, herunder om den gør den vigtige forandring af hverdagen mulig.

## Teoretisk diskussion

Ovenstående teoretiske tilgang trækker på flere forskellige teorier, der præsenterer forskellige niveauer i analysen og forskellige videnskabsteoretiske retninger. Jeg vil derfor kort redegøre for ligheder og forskelle mellem dem. Endvidere vil jeg demonstrere, hvordan de supplerer hinanden og herunder, hvordan jeg forsøger at skabe et helhedssyn på specialets problemformulering.

Goffman er interaktionist og har særligt fokus på den sociale samhandling og performance i interaktionen mellem mennesker. Det passer godt med specialets hermeneutiske tilgang til forskerens rolle i forbindelse med indsamlingen af data via interview, da intervieweren i den hermeneutiske tilgang anses som medproducent af data, der skabes i interaktionen. Eksempelvis via vekselvirkningen mellem del og helhed, hvilket blev beskrevet i metodeafsnittet ovenfor (Järvinen 2005: 28-29). Endvidere kritiserer både interaktionismen og hermeneutikken den fænomenologiske ide om, at forskeren kan og skal sætte sig selv i parentes for at give en præcis beskrivelse af det studerede fænomen. Bourdieu påpeger ligeledes forskerens rolle som en agent, der står i relation til forskningsfeltet, drevet af en videnskabelig habitus, herunder kampen om personlige og kapitalrelaterede interesser og han anser således ikke forskning og forskeren som neutral (Wilken 2006: 96-100). I forhold til interviewsituationen betoner han forholdet mellem forsker og interviewperson, der kan blive et spil om retten til den rette viden og fortolkning, hvorved ligheder med Goffmans indtryksstyring findes. Ifølge Bourdieu er forskning, herunder emnevalg, båret af interesser. Data, teori og metode er dermed ikke frie og neutrale valg. Det betyder, at forskeren begynder med en forforståelse af et område, eksempelsvis båret af fordomme og personlige erfaringer (Wilken 2006: 95-100). Så selvom Bourdieu betegnes som konstruktivistisk strukturalist, kan man via hans påpegning af forskerens manglende objektive position, samt forforståelsens betydning for genstandsfeltet, finde visse lighedspunkter med interaktionismen og hermeneutikken. Der kan således argumenteres for en vis videnskabsteoretisk sammenhæng mellem Goffmans interaktionistiske tilgang, Bourdieus konstruktivistiske optik og specialets hermeneutiske tilgang til egen rolle. Interaktionismen har, som ovenstående indikerer, dog i lige så høj grad fokus på meningsproduktionen som meningsindholdet (Järvinen 2005: 39), hvor jeg med koblingen af fænomenologien og hermeneutikken i højere grad har fokus på meningsindholdet og ikke så på meget på selve meningsproduktionen. Antonovsky distancerer sig i sin forskningsmæssige tilgang lidt fra de to ovennævnte, men påpeger, at der er mange måder at undersøge OAS på. På baggrund af interviews har han udviklet et spørgeskema til belysning af OAS og hans tilgang og baggrund kan siges at have rod i en mere positivistisk tilgang end Goffman og Bourdieu. Han understreger dog vigtigheden og glæden ved at se begreberne anvendt gennem andre metoder og henviser her direkte til interviews, hvilket nærværende speciale er et eksempel på (Antonovsky 2000: 81-82).

De tre teoretikere har dermed ikke fra samme videnskabsteoretiske udgangspunkt, men det er teorier, der komplementerer hinanden og på en god måde kan belyse flere niveauer af problemstillingen. Morten Ejernæs og Jens Guldager understreger, at teorier på samme niveau, kan supplere hinanden på to forskellige måder. Den ene måde fremkommer, når teorier evner at bygge videre på hinandens begreber og fund, hvorved de ikke udelukker hinanden, men derimod udgør et supplement (Ejrnæs & Guldager 2008:112-113). Dette gør sig eksempelvis gældende for ovennævnte teorier, herunder særligt Bourdieu og Antonovsky, hvor Bourdieus kapitalformer og habitus kan ses som en uddybning af Antonovskys komponent ”håndterbarhed”. Endvidere kan der findes ligheder mellem Antonovsky ”krav” og Bourdieus krisesituationer, som mulighedsskabende og forandringsbærende elementer. Dog er det vigtigt, at bemærke at de tre teoretikkere har forskellige syn på forandring. Goffman har i sin teori nogle ret konkrete forklaringer på, hvordan totale institutioner fungerer som ”drivhuse for forandring”. Han påpeger, at denne forandring både kan være negativ og positiv, men vægter i sin egen fremlægning den negative og er ikke orienteret imod organisatorisk forandring. Bourdieu anskuer ligeledes forandring, herunder under særligt forandring af habitus som svær, men trods alt mulig. Bourdieu og Goffman er derfor suppleret af Antonovsky, som i højere grad er optaget af muligheden for forandring via stressfaktorer og det sociale- og sundhedsfaglige arbejde. Alle tre teoretikere påpeger således forandringsmuligheder, men i forskellig grad og på forskellig vis. Den anden måde hvorpå teorierne kan supplere hinanden, ifølge Ejrnæs og Guldager, er ved at undersøge virkeligheden ud fra forskellige teorier med forskellige forklaringsprincipper. Et helhedssyn opnås således ved at sammenkoble teorier og viden fra forskellige niveauer (Ejrnæs &Guldager 2008:103-109). Goffman, der belyser et mikroniveau via interaktionen mellem mennesker, befinder sig med sin teori om totale institutioner på et mikro/mesoplan. Der er fokus på mere overordnede forhold via institutionen og kontekstens betydning for menneskers interaktion, herunder for individets udvikling. Anvendelsen af Bourdieus habitus- og kapitalbegreber, vil jeg placere på et makro/meso niveau, da han fremhæver strukturernes betydning, men med udgangspunkt i individet. Mikroniveauet belyses i nærværende speciale særligt via Antonovsky, der tager afsæt i individets egen oplevelse og erfaring, dog påpeger han som Bourdieu strukturernes betydning for individets opnåelse af komponenten ”håndterbarhed”. Bourdieu og Antonovsky befinder sig således begge i et spændingsfeltet mellem struktur- og aktørniveau (Jensen & Johnsen 2000:95, Wilken 2006: 37). I denne sammenhæng skal det nævnes, at Ejrnæs og Guldager ligeledes understreger, hvordan niveauerne ofte indebærer antagelser og aspekter om de andre niveauer, hvilket også gør sig gældende for ovennævnte begreber og teorier.

# Analysestrategi og opbygning

Den adaptive tilgang til forskningsprocessen og det faktum, at jeg ikke stringent vedkender mig fænomenologien eller hermeneutikken har betydning for den analytiske fortolkning og kriterierne herfor. Nedenfor vil jeg derfor redegøre for den valgte strategi og fortolkningsproces, således at analysestrategien fremstår tydelig for læseren.

Den indledende bearbejdning af datamaterialet er et vigtigt aspekt i analysestrategien. Med mit delvise udgangspunkt i fænomenologien tillægges informanternes oplevelser og erfaringer, som de umiddelbart fremstår, stor betydning og værdi, hvilket indikerer relevansen og brugen af en induktiv tilgang til kodningen af data. En induktiv tilgang giver endvidere god mulighed for at gå eksplorativt til værks (Olsen 2003:73), hvilket anses som relevant, da forældrenes oplevelser af overgangen og hjælpen er forholdsvis underbelyst. Samtidig mener jeg, at en mere fortolkende tilgang kan bidrage til belysning af forældrenes oplevelse af hjælpen i overgangen. Dermed trækker jeg heller ikke i analysestrategien på en enstreget tilgang. Det betyder, at struktureringen og kodningen har været præget af processens adaptive tilgang, ved både at forsøge at sikre, at de empiriske mønstre er i overensstemmelse med informanternes oplevelser og erfaringer, samtidig med at begreberne fra udvalgte teorier har haft betydning for kodningsprocessen. Kodningen er således foregået ved vekselvirkning mellem induktion og deduktion (Olsen 2008:79). Som udgangspunkt tog kodningen dog afsæt i teorien, da den ligesom interviewguiden har været struktureret omkring defineringen af overgang i;

Indgang 🡪 passage 🡪 exit

Det er blandt andet valgt, da jeg, via mine observationer og de første interviews, blev opmærksom på vigtigheden af at inddrage eksempelvis startsamtalen og samarbejdet med pædagogerne som en del af analysen, da det viste sig at have betydning for forældrenes oplevelse af selve overgangen. Samtidig giver det læseren en god forståelse af processen, der skal lede frem til besvarelsen af nærværende speciales problemformulering. Under hver del; indgang, passage og exit, berøres relevante temaer, som er fremkommet via observationer og interviews med forældrene. Temaer, der ses relevante i forbindelse med overgangen og hjælpen. Den underliggende struktur, punkter under ovennævnte tredeling, er derfor primært opstået på baggrund af data, dog har ”*Egenskaber i overgangen”*, herunder forandring, afgørende begivenheder[[18]](#footnote-18) og tidsperioden (ovenstående tredeling), fra definering af overgangen, været deduktive startkoder under tredelingen. Selve kodningen bestod således som udgangspunkt af en meget overordnet startkodeliste, hvor de fleste af koderne herunder opstod på baggrund af en mere løbende proces, hvor koderne undervejs blev ændret ved opdagelsen af nye aspekter, hvilket har været med til at sikre en åbenhed overfor feltet (Olsen 2008: 79).

Efter selve kodningen af datamaterialet er fortolkningen foretaget ved, at de af kodningen opståede temaer løbende fortolkes og belyses ud fra ovenstående udvalgte teorier. Herunder udgjorde defineringen af hjælp og dele af Meleis et al.’ ramme for overgangen vigtige fokusområder under alle tre dele af overgangen. ”Overgangens betingelser” med fokus på personlige og lokale forhold samt ”outcome indikatoren” om mestring, jævnfør afsnittet om begrebsdefinitioner, er således gennemgående elementer i analysen. Bourdieus kapitalformer og habitusbegreb, samt Antonovskys vej til mestring, er ligeledes gennemgående og danner grundlag for analysen af ovennævnte personlige og lokale forhold samt vejen til mestring for forældrene. Samtidig skaber de et godt grundlag for besvarelsen af problemformuleringen. Goffmans teori om totale institutioner bliver særligt brugt i ”indgangen” og ”passage”, men anvendes også enkelte steder i ”exit”-delen. Teorierne er yderligere anvendelige i forhold til et andet vigtigt aspekt for analysen, nemlig mit fokus på variationer og divergerende opfattelser mellem informanterne og analytiske begrundelser herfor. Dette skal ses i sammenhæng med ovenstående understregning af sensitivitet overfor informanternes egne oplevelser og erfaringer. I forbindelse med teorierne er det vigtig at nævne, at den mere fortolkende del af analysen og dermed udvælgelsen af teorier er et udtryk for bevidste valg af bestemte perspektiver, der efter min vurdering er essentielle for på bedst mulig vis, at besvare specialets problemstilling samt fortolke de empiriske forskelle og sammenhænge (Kvale & Brinkmann 2009: 234). Dog er de, efter min vurdering, på baggrund af specialets adaptive tilgang, herunder tilpasningen og omskrivningen af teoriafsnittet, yderst relevante til belysningen af nærværende speciales problemstilling.

Nedenstående figur illustrerer analyseopbygningen, med udgangspunkt i definitionen af overgang og teoriens betydning for alle tre dele.



Punkterne under **Indgang**, udgøres primært af ”infomøde” og ”startsamtale”. Aspekter, der fylder meget i forbindelse med opstarten og hvor forældrene fortæller om den første information og hjælp. Her nævnes også de første udfordrende aspekter. Det er her processen starter og dermed allerede her informationen og hjælpen bør starte, for at skabe en tryg overgang, jævnfør definitionen af overgang. I **Passage** er samarbejdet med julemærkehjemmet og weekenderne aspekter, der fylder i forældrenes fortælling. Her vil der være fokus på, hvad de elementer, der er italesat af forældrene, har af betydning for deres oplevelse af den hjælp de modtager i forbindelse med at have et barn på julemærkehjem og den kommende overgang til hverdagen. **Exit** er det afsnit, hvor overgangen til hverdagen særligt kommer frem. Der er fokus på ”slutsamtalen” og ”begrænsende elementer”, hvor blandt andet forældrenes oplevelse af kommunens håndtering analyseres. Derefter berøres de ”mulighedsskabende elementer”, såsom forældrenes adgang til legitime andre og dermed det sociale netværks betydning for forældrenes oplevelse af ”exit”. Afslutningsvist er der fokus på ”den ideelle overgang”, hvorunder forandringsmuligheder påpeges. De tre dele; indgang, passage og exit, udgør tilsammen besvarelsen af specialets problemformulering.

# Analyse

# Indgang

Dette afsnit udgør første del af besvarelsen af specialets problemstilling og tager udgangspunkt i den første hjælp og det første møde med julemærkehjemmet. Et møde, der for de fleste udgøres af infomøde og startsamtale, men for andre består af startsamtalen og en grundig rundvisning. Jævnfør ovenstående er det her processen starter, hvor de første mulighedsskabende og begrænsende elementer opstår, hvilket Goffmans teori om totale institutioner og Antonovskys teori om mestring særligt bruges til at fremanalysere betydningen af.

## Infomøde

Alle forældrene kendte til julemærkehjemmet inden opholdet, eksempelvis på grund af det årlige julemærke, Tv programmet ”Kia Liv på julemærkehjemmet” eller via samtale med bekendte, der har kendskab til nogen, der har gået der. Men for størstedelen af forældrene var infomødet/forbesøget det første rigtige møde med Skælskør Julemærkehjem. Det er et møde, som stort set alle beskriver i positive vendinger, men også næsten udelukkende som et møde omkring praktiske aspekter, hvilket kommer til udtryk i nedenstående citat af Maj:

*”Vi fik et indblik i hvordan hverdagen fungerer på julemærkehjemmene. Hvordan en typisk dag kunne se ud, hvornår de blev vækket, hvad der skete om morgenen, morgenløb har de jo dernede, hvordan skolegangen var (…) hvordan de var med i køkkenet, hvordan de selv hjalp med at dække bordene. Hvordan de skulle hjælpe med at holde det hele rent og rydde op, alle mulige praktiske ting.”*

Ditte fortæller; *”vi blev sat ind i tingene”,* hvilket Tove uddyber med citatet *”du var godt klar over hvad børnene gik ind til, det var børnene også selv, når de gik ud derfra, så de nåede hele vejen rundt. Det var simpelthen så godt”.* Forældrene føler alle, at de får den nødvendige information og beskriver det i positive vendinger og som en indførelse i, hvad det vil sige at gå på Skælskør Julemærkehjem. Infomødet og de mange informationer forældrene får er med til at give forældrene forudsigelighed og viden. En ”praktisk” viden, som giver dem en vished, der jævnfør Antovnosky er grundlæggende for følelsen af kontrol og tryghed, hvilket er afgørende for at opnå begribelighed, den ene af Antonovskys tre komponenter, der har betydning for mestring af situationen og dens krav. På den måde udgør informationen og mødet et godt grundlag for det kommende samarbejde.

Under forbesøget og særligt i oplægget, var der også primært fokus på de praktiske elementer ved opholdet. Dog indeholder det også forslag til hvad forældrene kan gøre anderledes og dermed information, der kan gøre processen nemmere at håndtere. Eksempelvis kommer køkkenet med et slide, der henvender sig til forældrene, hvorpå der opfordres til inddragelse af børnene, at prøve noget nyt, finde alternativer og vigtigheden i at informere omgivelserne. Senere i oplægget kommer der et slide mere, der understreger forældrenes betydning for overgangen, hvortil forskellige kommentar knyttes:

|  |
| --- |
| Slide fra infomøde – Med kommentar fra personalet i kursiv |
| **Hvordan kan I som forældre støtte op om jeres barn*** **Vær gode rollemodeller**: *”I kan begynde at gå i fitness”*
* **Lave aftaler og realistiske mål:** *”lav en løberute derhjemme”*
* **Vis interesse og deltag (ikke lade egne begrænsninger begrænse jeres barn)** *”hvis I ikke kan gå/løbe med jeres barn, så cykel ved siden af”*
* **Planlæg og forbered motionen efter opholdet:** *”så det er klar når jeres barn kommer hjem. Skal i først til at finde på noget der, kan der nemt gå tre uger og så kan det være svært at starte”*
* **Udstyret skal være i orden:** *”gode sko er vigtige, de behøver ikke være dyre”. ”motionstøj er også vigtigt”*
* **Føre dagbog *”****En lille bog man skriver i når man ikke er her, når man er på weekend derhjemme”*
 |

De første redskaber, til forandringen i hverdagen og begyndende ændring af hverdagsmønstre, præsenteres således som en del af en mere overordnet præsentation af julemærkehjemmet. Det er der dog ingen af forældrene, der nævner i interviewene. Det ord de primært sætter på forbesøget er ”praktisk”. Trods dette synes alle forældrene det er informativt og en god måde at starte opholdet på. Dog udtaler Ida følgende:

*”(…)det blev meget en salgstale og det blev jeg skuffet over som forælder. Vi sidder her med nogle problemer og så skal vi præsenteres for en salgstale for julemærkehjemmet, det synes jeg ikke er relevant (…)”*

Citatet understreger det faktum, at nogle af familierne kæmper med store og nogle gange flere problemer, men også at dette er en privat organisation, der lever af midler doneret fra forskellige instanser. Ida repræsenterer en af de familier i specialet, der har forholdsvis store problemer at kæmpe med, hvilket de åbner op for i interviewet. Trods ganske høj økonomisk kapital, gode jobs, stort hus og to biler har familien problemer internt. Dette italesættes direkte i interview af Ida, der påpeger den til tider dårlige kommunikation mellem forældrene. De er skilt og flere gange i interviewet kommer deres uenigheder til overfladen. Jævnfør teoriafsnittet, vælger jeg derfor at betegne forældrene, som havende en lav grad af social kapital, da de på denne måde ikke formår at anvende hinandens ressourcer. Derfor oplever de muligvis dette stærkere end eksempelvis Maj, der lægger rimelig højt i forhold til kapitalformerne; økonomisk og social kapital. I form af gode stillinger, godt netværk både det primære og sekundære; familien og venner.

De fleste slides omhandlede hverdagens praksis herunder de regler, der er på stedet og som skal overholdes. Regler, der lægges vægt på af de enkelte pædagoger, der fortæller om dem. Et ophold på julemærkehjem er således også et ophold med klare regler som skal følges, hvilket ud fra Goffmans teori kan ses som den første klare udmelding til børn og forældre om institutionens retningslinjer. Som nævnt i teoriafsnittet ser Goffman den første situation, hvor personalet forklarer den enkelte om han eller hendes forpligtelse, som en prøve i om de vil gøre vrøvl eller følge de regelsæt, der sættes op. Samtidig påpeger Goffman, hvordan sådanne indrulleringsprocedurer ofte indebærer eksempelvis vejning, fotografering og tildeling af institutionsnummer. Procedurer, som flere forældre også fortæller om.

### *”(…)og så blev de jo målt og vejet”*

Som en del af forbesøget bliver børnene nemlig målt og vejet. En del af processen og julemærkehjemmets måde at holde styr på børnenes udvikling. Der bliver ligeledes taget et før billede af børnene, som ved afslutningen suppleres af et efterbillede. En måde at vise børnene, at det er nu det gælder og et aspekt, der kom bag på flere forældre eksempelvis Anne, der fortæller:

*”Der tror jeg lige alle børnene, de sank en klump der, da de fandt ud af, at de skulle vejes”*

Her ses således aspekter af institutionens indrulleringsprocesdurer, et klart budskab om, at de bliver taget alvorligt fra start og det forventes, at de også tager situationen og institutionen alvorligt. Noget, der kan føles som grænseoverskridende og intimiderende, som en magt, der skal styre en, men da den kombineres med empati og en anerkendende tilgang, virker den som en ”hjælp” og vejningen bliver senere til vigtigt redskab både for forældre og børn. Dette passer godt med Anne Breumlund og Inger B. Hansens[[19]](#footnote-19) understregning af, at magt i kombination med empati ofte kan være et vigtigt aspekt i vejen til positiv forandring for klienten (Breumlund & Hansen 2009: 28). Det må dog samtidig formodes, at vejning ligeledes kan være grænseoverskridende for forældrene, der nu får tal på barnets overvægt. Citatet kan dermed delvist dække over et en vist ubehag for den enkelte forælder, der i forbindelse med ovenstående også fortæller ”*Ja, det havde vi jo ikke lige regnet med”.*

## Startsamtale

Efter vejning og rundvisning, det vil sige lige efter infomødet, kommer de enkelte familier til en startsamtale med en pædagog fra den afdeling, det enkelte barn skal gå på. En sådan samtale har alle 15 hold af forældre været til. Dem, der ikke var til infomødet har været dernede en anden dag til startsamtalen. Forældrene fortæller, hvordan de skulle udfylde papirer og spørgeskemaer om barnet. De skulle samtidig underskrive en ”samarbejdskontrakt”, hvor der blandt andet står; at barnet deltager i den obligatoriske motion, at forældrene ikke må give barnet mad, slik og frugt med i tasken, at mobil/simkort opbevares på afdelingens kontor og at barnet ikke må have penge med uden, at en voksen på afdelingen informeres. Aspekter, der kan anses som endnu del af julemærkehjemmets indrulleringsprocedurer, der skal sikre barnets og forældrenes samarbejde og engagement fra starten af opholdet. Det er således klart for forældrene, at julemærkehjemmet er et sted med et fast regelsæt, der skal overholdes. Det er, som ved infomødet, en samtale forældrene i høj grad betegner som en samtale om praktiske aspekter, hvilket Morten udtrykker således:

*”vi havde fået en forklaring, da vi kom derned om, hvor meget plads havde hun at bo på. Hun havde sine to skuffer i sengen, hun havde sin skrivebordsskuffe, der skulle være en nøgle dertil og hun havde sit lille skab. Vi havde fået en forklaring om hvad for noget tøj, hun skulle lægge vægt på(…). Vi vidste hvad det hele det drejede sig om*”

Al den information som forældrene får, er med til at give dem vished og en følelse af forudsigelighed. Aspekter Antonovsky anser for essentielle for opnåelse af begribelighed, tryghed og kontrol. Mortens afsluttende bemærkning ” *Vi vidste hvad det hele det drejede sig om”* er med til at understrege, hvordan startsamtalen for ham skabte forudsigelighed og herunder Antonovskys komponent begribelighed i forhold til, hvad første skridt ”indgang”, indebærer for ham og hans familie. Startsamtalen er dog også en samtale om det enkelte barn, dets udfordringer, tidligere oplevelser samt motions- og kostvaner. Et møde, hvor der bliver lagt op til at starte processen; indgangen til opholdet. For nogle familier kan det således være en samtale, hvor forholdsvis svære emner berøres.

### *”Jeg lukkede inde med nogle ting, som jeg havde brug for at sige til dem (…)”*

I forbindelse med startsamtalen fortæller Ida, hvordan hun ikke fik sagt det hun gerne ville. Information hun synes var vigtigt at videregive til julemærkehjemmet inden hendes søns start. Hele familien er samlet til samtalen, hvilket vil sige, at både forældre og barn er tilstede under hele samtalen. Ida fortæller, at de skulle udfylde *”en blanket”,* hvor de blandt andet skulle skrive aspekter, der også inkluderede forskellige problemstillinger familien eventuelt havde.

*”(…)og der synes jeg sgu ikke, at det er korrekt, at man så sidder med sit barn, hvis man har nogle problemer. Der er nogle ting han måske ikke skulle høre og som vi synes er enormt vigtigt, at de fik information om. (…)Jeg synes ikke det var i orden. Jeg lukkede inde med nogle ting, som jeg havde brug for at sige til dem, som jeg synes var enormt vigtigt, men som jeg ikke synes min søn skulle sidde og være midt i (…)”*

For at opnå et godt samarbejde og en helhedsorientret hjælp, baseret på et informativt grundlag, kan det således være vigtig for nogle familier, at få fremlagt eventuelle problemstillinger uden, at barnet er til stedet. Så aspekter, der kan være ubehagelige for det enkelte barn men vigtige i forhold til samarbejdet, kan komme frem. Ida repræsenterer, som nævnt, en af de familier, der har flere problemer at kæmpe med og det har tydeligvis været ubehageligt for hende. Det kan have skabt problemer i forhold til hendes tro på julemærkehjemmets håndtering af sønnen, da Ida ikke får fortalt de ting, hun føler er vigtige for, at de på bedste vis kan hjælpe hendes søn.

### Redskaber og hjælp til opstarten

Flere af familierne italesætter også startsamtalen som startskuddet på processen - det at skulle tabe sig. Kasper fortæller, hvordan han så startsamtale som opstarten; ”*at vi skulle hjælpe til hjemme også fra forbesøg til opstart, at hun ligesom kunne, hvad kalder man det, komme ind i det mentale med at skulle tabe sig og lave lidt motion”* og Sine udtaler:

*”ja, men det var også lidt, at både vi og du (henvendt til datteren) blev sat op til, at vi skulle i gang med kuren, inden du skulle komme (op på julemærkehjemmet). Der tabte du dig faktisk rigtig meget. (…)Fordi vi fik en kostplan og den begyndte vi at leve efter (…)”*

Det fremgår af ovenstående, at det er her de første konkrete redskaber gives, eksempelvis ”madplanen”. Da jeg spørger ind til om forældrene fik nogle redskaber i forbindelse med samtalen siger lidt over en tredjedel af forældrene i første omgang ”nej”. En enkelt tilføjer til ”nej’et” at det var; *”egenligt bare info, info, info og så var der jo madplanen”*, mens andre med det samme nævner det ark, de fik under mødet; ”*hvor vi har kunne se, hvad de får at spise dernede”*. En plan hvor maden, det enkelte barn indtager på en dag er ridset op og som forældrene benævner ”mad-/ kostplan”. Madplanen bliver af flere forældre set som en lille guide til en god opstart.[[20]](#footnote-20) Eksempelvis udtaler Ane ”*altså hun fik sådan en, ligesom en kostplan, hun kunne følge, så hun ligesom kunne komme lidt ind i det, inden hun kom*”. Ditte, der er mor til Katrine, siger stort set det samme og tilføjer yderligere *”for ligesom at sige; ”det er det her du skal træne til at spise, for du får ikke mere her”.* Tiden mellem startsamtalen og start på julemærkehjemmet betegner to tredjedele, 10 hold forældre, således som en mulighedsskabende periode, som en tid ”hvor man så kunne starte” og hvor ”*vi ligeså godt kunne begynde at omlægge vores levemåde”*. Gitte, som er mor til Lisa, beskriver det således:

”(…)*man går egentlig allerede sådan lidt i gang der. Hun bliver vejet og sådan noget, det får man så med hjem og så skal man selvfølgelig se, om man kan slå noget af inden. Man får også kostplan med hjem.”*

To ud af de ti familier startede dog så kort tid efter startsamtalen, henholdsvis en og to uger efter, at det ikke rigtig var muligt. Ud af de resterende otte fortæller to forældrepar, hvordan deres bestræbelser på at leve efter julemærkehjemmets vejledning inden opstart gav synlige og målbare resultater. Bea fortæller, hvordan familien startede op *”lidt på et hyggeplan”,* med motion samt ændring af madvaner, og Sine fortæller, hvordan de startede op med kostplanen og begyndte at leve efter den. Datterens vægttab inden start på Skælskør Julemærkehjem relaterer hun også direkte til kostplanen og da jeg spørger, om den fungerede som et redskab udtaler hun følgende; *”HELT KLART, det gjorde den. Altså vi vidste ligesom, (…) at det er portionsstørrelsen. Det her er det, hun må få at spise”*

Kostplanen viser sig anvendelig og som en ”hjælp” på flere måder inden opstart. Gitte fremhæver eksempelvis en meget dialogbaseret tilgang, der skal klargøre barnet og forældrene på de forandringer opholdet indebærer.

*”Det var meget lige til, der var en kostplan. Hun måtte spise det eller det, (…) så meget af det og så meget af det (…) der var ikke meget slinger i valsen der. Det, der var lidt vanskeligt, var så lige at få hende til at forstå det (…) vi fulgte den måske ikke, men vi brugte rigtig meget tid på at snakke om den. At snakke om, at nu har du nok taget en kartoffel for meget, i forhold til hvad der er dernede, og nu har du nok taget for lidt af det og for meget af det. Også sådan lidt for at tune os ind på, hvad det helt præcist var og hvad hun kunne forvente. Men jeg synes til sidst, efter 14 dage, der synes jeg da, der begyndte vi da, vi kom tættere og tættere på hele tiden”*

Her bliver madplanen ikke brugt lige så direkte, men den udgør alligevel en hjælp i forhold til at få datteren til at forstå, hvad det er for en proces, hun skal i gang med. Forældrene bruger den som et redskab til dialog med datteren og til at gøre hende bevidst om hvad hun går i møde. Ovenstående citater understreger således, hvordan kostplanen kan være med til at gøre det begribeligt, hvad maden på julemærkehjemmet indebærer. Det er en viden og hjælp, som giver dem den vigtige fornemmelse af forudsigelighed, der jævnfør Antonovsky er essentiel for at opnå begribelighed. Samtidig understreger og viser kostplanen flere af forældrene, at der er hjælp at hente til at starte ændringerne. Ressourcer bliver tilført ved tilknytning til julemærkehjemmet, noget der kan danne grundlag for en god belastningsbalance. En passende belastningsbalance, som Antonovsky understreger er afgørende for følelsen af håndterbarhed, den anden af komponenterne til opnåelse mestring. Julemærkehjemmet bliver for flere forældre et vigtig element for opnåelse af denne balance. For nogle er ændringerne svære. John, der er far til Stine, udtaler følgende om madplanen inden opholdet:

*”Det var egentlig meget sjovt. Så fik vi selvfølgelig en masse papirer med hjem om kost og vi prøvede på at lave lidt om på hverdagen, især kostvanerne. Det er svært når ikke man har prøvet det før”*

Det faktum, at han både ser det som en udfordring, men samtidig italesætter det som sjovt, kan anses som meget positivt ud fra Antonovsky tilgang. Det tyder på, at han besidder en stræk generel OAS, noget der vil gøre processen nemmere at mestre for ham. Hvis han samtidig opnår begribelighed, håndterbarhed og meningsfuldhed i forhold til ændring af vaner i overgangen, kan det bringe ham tættere på den sunde pol og dermed også hans datter. Johns betoning af, at det var svært bakkes op af Anna;

”*Vi prøvede jo selvfølgelig i den periode op til han skulle af sted, hvor vi havde været til forsamtalen og sådan. Men det var bare svært, fordi det gamle det var det nemme. Det var vi vant til, så er man jo vant til hver fredag og få det og det og det, så er det svært lige at lave det om”*

De understreger begge, at det var svært at ændre kostvaner. Ændringer af handlingsmønstre eksempelvis i forbindelse med madvaner, er noget Bourdieu understreger som en svær og tidskrævende proces. Det at ændre allerede fastlagte handlingsmønstre, kan ifølge Bourdieu være en udfordring, da de er tillært og indlejret i kroppen gennem livet og derfor er blevet ”naturlige” og ubevidste måder at handle på. For forældrene kan det at få et barn på julemærkehjem, dog betegnes som en krisesituation, der medfører store overvejelser og refleksion over egen praksis, hvilket fremgår af samtlige interviews og uddybes i ”exit”. Grundlaget for at ændre rutiner er således ifølge Bourdieu til stede og Anna og John formår i forbindelse med ”exit” at håndtere processen, blandet andet drevet af angsten for at det skal gå galt, hvilket uddybes senere.

Ovenstående illustrer, hvordan kostplanen er med til at opstarte forandrings- og læringsprocessen og gøre det muligt for forældrene at starte ændringerne i hjemmet inden selve opholdet på Skælskør Julemærkehjem. Grunden til at den hos nogle af forældrene ikke kom i spil inden selve starten kan som nævnt skyldes tiden. Men for alle har det været en kilde til forståelse og begribelighed. Et indspark, en ressource som julemærkehjemmet og pædagogerne har givet dem, hentet fra en legitim anden. Noget der, jævnfør Antonovsky, kan gøre situationen mere håndterbar, hvilket den ud fra ovenstående citater også er blevet for forældrene. Flere forældre nævner ligeledes julemærkehjemmets kogebog som et godt redskab og værktøj, en bog forældre kan købe for 50 kroner, med opskrifter til sund mad. Det er dog meget forskelligt, hvornår forældrene har fået kendskab til kogebogen og det er langtfra alle, der har den. Tove er en af dem, der har haft den fra start og hun fortæller om den i samspil med maxportioner og startsamtalen:

*”(…)vi fik at vide til mødet hvad max portionerne var og hvor meget de gerne skulle røre sig, men det kunne man jo ikke huske så meget af. Men vi købte den der bog og den var så også god”*

Alle forældrene nævner således kostplanen og/eller kogebogen. Ud over kostplaner, nævner forældrene også, at der bliver talt om motionsvaner til opstartssamtalen, hvilket flere ser som en god måde at komme i gang med forandringer på. Der bliver talt om, hvad der er af motion på julemærkehjemmet og hvad barnet kan gøre inden starten. Vægtskemaet nævnes også som et redskab af flere forældre, der udleveres ved startsamtalen. Det nævnes dog kun af få forældre som et redskab og en hjælp i tiden inden start. Langt størstedelen nævner det først i forbindelse med afslutningssamtalen og ”exit” - tiden efter endt ophold.

## Opsamling

Overordnet mener alle familierne, at de har fået den information, de havde brug for ved opstarten og endvidere føler de sig godt modtaget. *”vi fik alt at vide”* (Maj), *”vi blev sat ind i tingene”* (Ditte), *”vi bliver fantastisk godt modtaget”* (Kasper & Ditte). Det betegnes som informativt og som noget, der skal være med til at kickstarte processen. De føler sig således delagtiggjort, hvilket ifølge Antonovsky skaber meningsfuldhed, og informationen om opholdet giver dem vished, der ud fra hans teori skaber tryghed. Det danner derfor et godt grundlag for at arbejde med både børn og forældre. De mange regler på julemærkehjemmet, som både børn og forældrene skal forsøge at overholde, er muligvis med til at skabe forudsigelighed og dermed begribelighed for forældrene. Det opleves ikke som en magt, da det udvises i samspil med empati opleves det positivt og kan muligvis blive et produktivt element i familiernes udvikling. At der er klare regler og retningslinjer, opleves således som en hjælp; som værktøjer på vejen. De hårde regler kan, ud fra Breumlund & Hansen, ses som udtryk for den bedste socialfaglige og pædagogiske praksis, der har de bedste hensigter, og sådan opleves den tilsyneladende også af forældrene. Aspekter som Sussie Scott også fremhæver ved nutidens institutioner. Yderligere bliver samarbejdet med julemærkehjemmet en social kapital, en legitim anden, forældrene føler de kan trække på og som nu støtter dem i forhold til barnets sociale og overvægtsmæssige problemer. Grundlaget for hjælpen og den gode overgang er dermed skabt og det kan konstateres, at det at få barnet på julemærkehjem opleves som en STOR hjælp.

# Passage

I dette afsnit, er der primært fokus på tiden under opholdet, en tid som viste sig vigtig og hvor grundlaget for selve overgangen til hverdagen dannes. Nedenstående afsnit har særligt fokus på forældresamarbejde og inddragelse, hvorunder ”hjemve” vil blive berørt som en mulighedsskabende faktor. Efter en mindre opsamling, belyses weekendernes afslørende karakter og deres betydning for forældrene.

## Samarbejde med Skælskør Julemærkehjem under opholdet

Da jeg spørger Sanne, hvordan hun oplevede samarbejdet med julemærkehjemmet svarer hun *”Det ved jeg ikke, for jeg synes faktisk ikke, at vi snakkede ret meget med dem”* og senere betegner hun det som *”tavst”* og tilføjer; *”(…) man har ikke så meget kontakt eller føling med hvad der sker, i de der ti uger. Så det var egentlig først bagefter, her til slutsamtalen, at man kunne mærke, hvor godt et forhold de havde haft”.* Anne italesætter samarbejdet med stort set samme ord:

*”Det ved jeg ikke, jeg synes ikke der var noget samarbejde. Overhovedet ikke”*

Hun beskriver det kort efter som *”lidt underligt”* og fortæller, at det gav hende en usikkerhed i forhold til, hvordan hun skulle reagere på det manglende samarbejde mellem datterens normale folkeskole og skolen på julemærkehjemmet. Da jeg senere spørger til forældrebesøg eller møder, får jeg nogenlunde samme svar, at det var der ikke noget af. Det er ikke noget hun har manglet, men hun påpeger dog, at det; *”har da været sådan lidt mærkeligt, at man ikke lige fik en mail eller (…).* hun konstaterer, at det nok er fordi det ikke har været nødvendigt, men udtaler hun senere *”(…)Det er alligevel lang tid, hvor man bare overhovedet ikke har føling med, hvad der sker.”* Anne har dog en høj grad af social kapital, da hun blandt andet har en søster, en legitim anden, der har stor faglig viden om kost og ernæring. Dette giver hende en sikkerhed og sparringspartner, hvilket hun også påpeger senere i interviewet. Maj oplever ligeledes forældresamarbejdet som godt, men indikerer også, at der ikke var meget kontakt. Hun har dog fuld tiltro til, at det også er det bedste for hendes datter, da det er hendes ophold og ikke skal overtages af forældrene. Hun fortæller senere, at de var til infomøde, startsamtale og derudover var de der løbende, når de skulle hente hende og hun tilføjer; *” (…)Altså vi fik jo de fleste informationer til den afsluttende samtale, hvor man intensivt får at vide hvad der egentlig er foregået (…)”.* Maj synes overordnet, at det fungerede *”ganske fint”.* Cirka en tredjedel understreger således, at den relativ sparsomme inddragelse ikke gør så meget. Det er dog også familier, hvor børnene har været gode til at videregive information. Via god kommunikation mellem barn og forældre bliver ”passage” således nemmere og mere begribelig for forældrene, da viden videregives fra børnene. Et aspekt, der særligt kommer til udtryk i exit. Ida betoner dog på det kraftigste det manglende forældresamarbejde under opholdet som et problem og andre italesætter ligeledes forskellige problemer, der er opstået på grund af manglende viden om eksempelvis maden under opholdet. Manglende inddragelse er noget, en tredjedel af forældrene direkte italesætter som betydningsfuldt for overgangen til hverdagen, hvor begribeligheden og håndterbarheden kan mangle.

### *”Det er det primære. Det er de voksne, forældrene omkring”*

Efterspøgslen på inddragelse kommer til udtryk i manglende håndtering på baggrund af manglende viden. Morten og Sanne, der er forældre til Peter, fortæller eksempelvis om behovet for *”spejling”*;

*” (…)vi har måske manglet den der spejling. At nu har han været ti uger på julemærkehjem og fået nogle nye regler og normer at leve efter, så når han kommer hjem, så ”du får lige en 500 grams bøf – værsgo, du skal have noget at vokse af”. Den der spejling og afstemning af tingene, også det her med, at du må tage 100g kød, tre kartofler og så nogle grønsager. Den har vi egentlig aldrig rigtig fået indført. Vi har selvfølgelig alle tingene på bordet, men nok ikke i potionsanretning, som han har været vant til (Morten).”*

Ovenstående citat illustrerer således, hvordan manglende inddragelse under opholdet skaber nogle udfordringer derhjemme. Madplanen har ikke været nok, hvilket kommer til udtryk, da han gerne vil lave god mad til sin søn, men serverer en væsentlig større mængde kød end sønnen må spise. Da de tidligere selv nævner, madplanen hvorpå mængden af kød fremgår, kan dette dog også indikere en form for indtryksstyrring, hvor fralægningen af eget ansvar, for ikke at tabe ansigt, delvist opnås. Et aspekt, der samtidig indikerer, at viden ikke altid er nok, og at ændring af vaner i starten udgøres af bevidste valg, der på sigt skal blive til ubevidste valg i hverdagen, jævnfør Bourdieu. Gitte har stået i stort set samme situation som Morten og efterspøger mere viden, så begribeligheden kan opnås;

*”Jeg tænker også; vis os den ske, lad os se den ske, lad os se den skål for. For så siger hun (datteren) ”jeg må tage så meget yoghurt, op til kanten”. Det er også fint nok, på DE tallerkner må du tage op til kanten, men vores er måske anderledes, eller der er ikke nogen kant på, hvor meget er det SÅ.”*

Behovet for information omkring kosten italesættes ligeledes af Bea*;*

*”jeg tror, at vi som forældre godt kunne have behov for, ikke at få et madlavningskursus, men et kursus omkring kosten. Hvor man som forældre kan stille spørgsmål. Hvor Freja kommer hjem og siger nogle ting, hvor jeg tænker – hvorfor det, hvorfor må hun ikke spise det? Det forstår jeg ikke og hvad er forskellen på det og det? Eller et eller andet, hvor kan vi flytte på grænserne, hvad kan vi så gøre. Måske et kursus, så man bedre kan hjælpe bagefter. (…) man bedre kan følge det videre med kosten herhjemme.”*

Julemærkehjemmet og dets afsondring fra hverdagens kontekst, kommer her til at udgøre en udfordring for forældrene, hvilket ovenstående tre citater understreger. En afsondring som Goffman påpeger som svær. Han betoner, jævnfør teoriafsnit, hvordan den manglende kontakt med centrale aktører uden for selve institutionen kan indebære udfordringer. Den manglende inddragelse medfører en lav grad af viden og forudsigelighed, der ifølge Antonovsky medfører lav grad af begribelighed i forhold til, hvad sker der egentligt sker. Gitte fremhæver ligeledes, hvordan der i informationsmaterialet tilsendt af julemærkehjemmet står, at de har en forventning om, at forældrene deltager i arrangementer afholdt af julemærkehjemmet. Arrangementer har der ikke været nogle af og Gitte fortæller, hvordan hun havde håbet og troet, at de som forældre skulle på et *”kursus eller noget foredrag, noget et eller andet”* i forbindelse med opholdet. Et kursus kunne skabe læring og viden om hvad børnene lærer og hvad de som forældre kan gøre anderledes. Noget andre forældre ligeledes påpeger.Manglende inddragelse er et element, Ida betoner på det kraftigste og noget hun ikke kun italesætter som kommunens opgave, men som en mangelvarer ved og under barnets ophold på Skælskør Julemærkehjem:

*”Det er det primære. Det er de voksne, forældrene omkring. Vi skal lære, i den tid de er dernede, hvordan kan vi så bakke op, eller hvordan kan vi ændre vores... (…) Det nytter jo ikke noget, at det er en 10 ugers periode dernede og så ryger man tilbage til det man har været vant til, så skal man godt nok være et stærkt ungt menneske for at kunne stå imod familiens kostvaner som ikke er positive”*

Ida italesætter vigtigheden af støtte og information i processen, blandt andet med følgende begrundelse; *”(…) De (børnene) skulle gerne have det sådan, at de glæder sig til at komme hjem, og det gør man jo også ved, at man har arbejdet med familien samtidig”* Hun foreslår kort efter, at der bør strikkes et modul sammen, der henvender sig til forældrene, samtidig med at barnet har sit ophold. Hendes frustration kommer særligt til udtryk, i nedenstående, hvor jeg konkret spørger til hjælpen:

Line: *”og synes I man har fået redskaberne til at (afbrydes)”*

Ole & Ida: *”nej”*

Ida: ”*Der rammer vi det punkt hvor jeg tænker (….) det har været en KÆMPE mangelvare, at man ikke har haft temaaftner til forældrene, hvor man som forældre kan lære at lave mad; ”hvordan laver I de boller” (hentyder til nogle boller, der blev givet til infomødet). Hvor man kunne stå i køkkenet, så man visuelt kunne se og ikke bare får en kogebog, der koster et eller andet. For det er DET, man får som forældre. Det er den ENESTE information du får som forælder, hvad kan du gøre her for dit barn. Det er sku’ langt fra… Det er der, hvor jeg tænker hold da op, der kunne laves et helt modul mere på det her projekt”*

Citatet indeholder både frustration og irritation. Det fremgår tydeligt, hvordan hun oplever den manglende inddragelse af forældrene som en mangelvare. Som hun senere påpeger, er det jo også dem, der køber ind og bestemmer, hvad der er i køleskabet. Den manglende information og støtte, i form af eksempelvis mere udførlige kostråd, har gjort det til en stressfaktor, der virker ubegribelig og uhåndterbar. Aspekter, der ifølge Antonovsky påvirker belastningsbalancen og selvtilliden i forhold til at skulle varetage det videre arbejde, herunder oplevelsen af at kunne mestre situationen. Det kan anses som et krisepunkt, hvor der er et behov for fagpersoners vejledning, hvilket hun italesætter i forhold til køkkenet, der kunne vejlede forældrene ud fra deres faglige viden og erfaring. Dette hænger godt sammen med Goffmans fremhævning af den totale institutions manglende evne til at samarbejde med beboernes familie og nærmiljø. Det er dog ikke helt så dramatisk her, som i Goffmans beskrivelser, men det ses, hvordan familien som institution og julemærkehjemmet som institution ikke formår at samarbejde. Julemærkehjemmet, der praktiserer en delvis eksklusion fra børnenes normale kontekst, som redskab og vej til fremtidig inklusion af barnet, kan på denne måde ubevidst skabe en barriere, da kontakten med barnets primære relationer er begrænset og dermed besværliggøres håbet om vedvarende vægttab og inklusion. Trods det manglende samarbejde understreger Ida, at det samtidig gav hende ”ro” at vide, at hendes søn var et sted, hvor han havde det godt og var i gang med en proces, der var vigtig for ham. Noget, der havde en aflastende effekt på hende i forhold til familiens andre børn; ”*jeg følte mig aflastet i at han var dernede (…) når man har x-antal børn med problemer, der er et vanskeligt sted (…) så er der mere overskud og energi(…). Det var rigtig godt for mig”* Et ophold på julemærkehjem kan således også give forældrene, og dermed ikke kun barnet, et pusterum. Men et pusterum, der for hende har skabt en nervøsitet, der ramte, da hun selv skulle håndtere processen uden videre vejledning eller hjælp til, hvordan en sådan håndtering kunne mestres. Hun italesætter uforudsigelighed, der ud fra Antonovsky, medfører manglende begribelighed.

### Hjemve medfører god kontakt

En tredjedel af forældrene har været udfordret af, at barnet har kæmpet med hjemve i starten af opholdet. De fremhæver alle pædagogernes håndtering som ”fantastisk” og føler sig alle godt inddraget i processen. De familier, hvor barnet har haft hjemve, fortæller således alle, hvordan de særligt i starten har været i kontakt med personalet hver dag og løbende gennem hele opholdet. Kasper og Ditte fremhæver udfordringer i forhold til opstarten, da deres pige slet ikke ville gå der. Kasper siger det meget direkte; *”det var pissehårdt at være forældre, men det var pisse godt, at have nogle gode pædagoger, der bare siger; ”haps, så har vi dig her””.* De første 4 uger var for dem derfor en kamp og her påpeger de pædagogernes gode måde at håndtere det på; *”De klarede det til UG”.* Situationen forandrede sig dog først da deres datter fik ny værelseskammerat; ”*(…) som var en helt ny, hvor Katrine skulle være, jeg vil ikke sige den voksne, men være den..(…) være den bedste, være problemknuseren*”. Herved påpeges indirekte institutionens socialiserende element. Forældrene konstaterer samtidig, at det først var, da hun blev glad for at være der, at hun begyndte at tabe sig. Det passer med Goffmans og Scotts konstatering af at individer, der mod deres vilje er placeret på en ”lukket” institution, vil forsøge at opretholde det liv, de levede inden, herunder de vaner det indebærer og derved udvise en form for modmagt.

## Opsamling - samarbejde og forældreinddragelse

Ud fra mine iagttagelser og nærmere analyse af data, tegner der sig et mønster. Forældrenes oplevelser fordeler sig i tre grupper og danner et billede af tre forskellige oplevelsesmønstre i forhold til samarbejdet og forældreinddragelse i forbindelse med ”Passage”-delen af overgangen. Tre grupper, med cirka en tredjedel af forældrene i hver. Den første gruppering drejer sig om de familier, der har haft et barn, der kæmpede med hjemve. Her oplever alle forældrene samarbejdet og forældreinddragelsen som god og ord som ”fantastisk” og ”kanon” bruges til at betegne samarbejdet. De fortæller, hvordan pædagogerne ringer til dem og nogle forældre har kontakt med de ansatte hver dag, i kortere eller længere perioder. Dette gør, at de i høj grad føler, at de får den viden og hjælp de har brug for, at der er forudsigelighed i samarbejdet og processen. De har viden om hvad der sker og indsigt i situationen, hvilket giver dem begribeligheden, som ifølge Antonovsky er vigtig for at mestre situationen. Har de spørgsmål om mad og motion, besvares de muligvis som en del af samtalen. Ressourcer i form af en legitim anden er dermed lige ved hånden og Antonovskys anden faktor ”håndterbarhed” kan derfor opleves stærkere i denne gruppe. I den næste gruppe synes alle ligeledes at samarbejdet har været fint. De fortæller eksempelvis, hvordan man altid var velkommen til en kop kaffe, og at der altid var tid til at snakke. Dog er der tre af forældrene, der trods det, at samarbejdet har været fint, påpeger den manglende inddragelse. Denne gruppe er særlig kendetegnet af barnets evne til at videregive informationer, hvilket gør den manglende inddragelse mindre nødvendig, da barnet her fungerer som en legitim anden forældrene kan trække på. Dog med frygten for, at barnets motivation svinder og den manglende inddragelse dermed vil udgøre et problem, hvilket kan begrunde efterspørgsel efter mere inddragelse. 10 forældrepar har dermed ikke de store bemærkninger til julemærkehjemmet i forhold til passage. Den sidste gruppering er kendetegnet ved både manglende samarbejde og inddragelse. De fortæller alle om udfordringer, der udspringer af manglende inddragelse, og udtrykker et direkte behov for mere viden, eksempelvis som Gitte; *”vis os den ske (…) lad os se den skål”.* En hjælp og støtte hun har manglet. Hvis forældrene skal have bedre muligheder for at mestre situationen og overgangen til hverdagen -”exit”, tyder det på at mere forældreinddragelse er vejen frem. En måde hvorpå det sociale arbejde i forhold til forældrene kan forbedres. De forældre, der som følge af barnets hjemve har oplevet tilstrækkelig inddragelse og samarbejdet som godt, vil muligvis heller ikke være klædt tilstrækkeligt på til at tackle fremtidige udfordringer i forbindelse med mad og motion, med mindre de har spurgt indgående til dette i forbindelse med deres tætte kontakt med personalet.

## Weekenderne – de første tegn på huller

Noget jeg observerede på børnenes værelser, i mine dage på Skælskør Julemærkehjem, var de fine hvide sedler, hvorpå vægten fra hver enkelt måling var påført. De hang eksempelvis på børnenes opslagstavler, mens andre havde dem liggende på bordet. Små beviser på op- og nedture i forløbet for det enkelte barn. I forbindelse med mit ophold dernede, viser en af pigerne mig hendes sedler og fortæller mig samtidig kort om hendes forløb, hvordan hun har tabt næsten 10 kilo. Hun fortæller dog, at hun på en ferie næsten tog tre kilo på, hvilket hun betegner som *”det værste”*. Sådanne op- og nedture bliver visualiseret på børnenes små hvide stykker papir og det er også noget, der påvirker forældrene. Anne fortæller, hvordan hendes datter på en ferie tog cirka to kilo på, og hvordan hun havde svært ved at tabe sig når hun var hjemme. Til sidst tilføjer hun; *”man var så bange for, at hun skulle tage på”.* Anna fortæller, hvordan hendes søn ikke ville tilbage efter en vægtøgning hen over en weekend og havde sagt til forældrene; ”*Jeg tager ikke derned, når jeg bare har floppet det hele op”.* Citaterne understreger den manglende overlevering af viden, og Goffmans påpegning af udfordringen ved at ekskludere folk fra deres vante omgivelser, da institutionens lukkethed besværliggør kontakten til forældrene udenfor. Endvidere kan det anses som paradoksalt, at julemærkehjemmet anvender eksklusion som et redskab til inklusion, når julemærkehjemmets formål som en organisation, der primært trækker på det sociale hjælpesystem, er at vende eksklusion til inklusion (Wadskjær 2009:90)[[21]](#footnote-21). De hvide sedler kan anses som små indikationer undervejs i processen på, hvordan det enkelte barn klarer sig, og dermed også hvordan forældrene tackler det. På denne måde er der mulighed for at spotte hvem, der eventuelt mangler mere vejledning, viden og information, så bedre mestringsmuligheder opnås. Samtidig tydeliggør de, hvor det er vigtigt, at det sociale arbejde sætter ind og samarbejdet samt hjælpen til forældrene øges, så ”passage” og ”exit” kan foregå mere flydende.

# Exit

I denne del af analysen vil der være fokus på de aspekter, der gør sig gældende for forældrene efter et ophold på Skælskør Julemærkehjem og dermed overgangen til hverdagen. Her vil følgende emner blive behandlet; ”slutsamtalen”, ”begrænsende elementer”, hvorunder samarbejdet med kommunen og hverdagens udfordringer belyses. Herefter er der fokus på de ”mulighedsskabende elementer”. Elementer, der ifølge begrebsdefinitioner er vigtige i forhold til forståelsen af overgangen. Underpunkterne er emner der, ifølge forældrene, har virket begrænsende eller mulighedsskabende i overgangen. Aspekter, der kan tydeliggøre essentielle og potentielle forbedringsmuligheder i forhold til det sociale arbejde på området. Afslutningsvist, efter en opsamling, behandles ”den ideelle overgang”, hvor mulige forbedringsforslag til hele overgangen påpeges.

## Slutningssamtalen

Stort set alle forældrene er positive omkring slutsamtalen, der udgør afslutningen på selve opholdet. Enkelte påpeger dog, at de synes det var noget kaotisk, da de afsluttede en dag, hvor mange andre også havde deres afslutning, og to familier oplever den som næsten ligegyldig. Bea og Niels synes ikke det var *”noget at råbe hurra for”* og senere udtaler de *”vi fik ingen nyheder*”. Gitte havde lidt samme oplevelse og udtaler *”der var ikke noget nyt under solen overhovedet”.* Men generelt betegnes det i positive vendinger. Alle fortæller om, hvordan der blev talt om fremtiden og flertallet beskriver, hvordan der blev lagt en ”handleplan”. En plan, både forældre og barn er med til at lægge, der fremkommer via dialog om, hvad der skal gøres når barnet kommer hjem, hvilke udfordringer der kan være for det enkelte barn og hvad man har tænkt sig at gøre. Anne italesætter det på følgende måde;

*”altså hvordan vi skulle gøre derhjemme ik’, hvad vi kunne gøre. Altså vi spiser jo egentlig sundt nok, så det var det der med størrelserne på portionerne, man kunne kigge lidt på og mellemmåltiderne og drikkevarerne, at man lige tænker over det og hvad der ryger med ned”*

For Majs datter var det primært motionen, der var udfordringen, hvilket julemærkehjemmet også har observeret. I deres samtale og handleplan var det derfor det, der havde fokus; *”(…) vi lagde en plan om, hvornår man ligesom skulle ligge motionsformerne ind til hende, sådan så at den der sofa ikke overtog hende. For det var primært det, der var problemet før, at hun ikke kunne tage sig sammen til ligesom at komme afsted”*

Der bliver således taget udgangspunkt i det enkelte barn og dets udfordringer. Af interviewene fornemmer man, at forældrene føler sig hørt og anerkendt i samtalen, hvilket ifølge definitionen af ”hjælp” er et vigtig aspekt. En dialog flere anser som en direkte hjælp til at få taget hul på det, der skal ske når barnet kommer hjem. Som Sanne udtrykker det; *”så har man fået startet op på at snakke om, at et eller andet skal der ske”*. Jane, der ellers ikke synes de har fået nogle redskaber, italesætter netop denne samtale om fremtiden som et redskab; ”*Men jo, der fik vi nogle gode redskaber, netop det der med; gå hjem og sæt jer ned sammen, hvad har vi lyst til at lave mandag, hvad har vi lyst til at lave om tirsdagen af motion”.* Anna ser det også som en motiverende samtale for barnet, hvor hendes søn fik at vide, hvad han var god til og kunne samle op på når han kom hjem. Ovenstående citater og udarbejdelse af handleplanen tydeliggør en anerkendende tilgang til forældre og barn, hvor der tages udgangspunkt i det enkeltes barns styrker og svagheder, hvilket er vigtigt i forhold til definering af hjælp. Det, at tingene bliver skrevet ned og familien vil blive kontaktet af en pædagog fra julemærkehjemmet beskrives som rart. Alligevel er det for flere angstprovokerende at skulle håndtere situationen efter endt ophold.

## ”dødbange” og ”grædefærdig”

11 ud af de 15 hold af forældre fortæller om store forandringer i forhold til deres barns humør og selvværd. Maj fortæller, hvordan de har fået en gladere pige med bedre humør og større selvtillid; ”*(…) hun var blevet, gladere, havde blod på tanden, på livet (…)”.* Noget Johns udtalelse bakker op om *”det er jo en helt anden pige man har fået (…)”.* Ole beskriver, hvordan han og Idas søn har fået vasket tavlen ren og kan starte på en frisk. Noget Annas udtalelse, om hvordan sønnen har fået *”et helt nyt ungdomsliv”,* bakker op om og hun beskriver endvidere julemærkehjemmet som en slags forvandlingsmaskine;

 *”Ja og jeg er kun blevet positivt overrasket over, at de sætter nogle, måske lidt skrøbelige, lidt generte børn ind og så får sådan nogle sprudlende unge mennesker ud i den anden ende, (…) God maskine”*

Dette aspekt ved totale institutioner påpeges direkte af Goffman, der betegner totale institutioner som; *”drivhuse til at forandre mennesker i; hver og et af dem er et naturligt eksperiment over, hvad man kan gøre med personligheden”* (Goffman 1967:18). Forældrenes betoning af børnenes positive selvudvikling passer endvidere godt med Scotts fremhævning af, hvordan nutidens institutioner og særligt ”fat camps” har fokus på den positive selvudvikling. Ud af de 11 forældre, der fortæller om personlige forandringer hos deres børn, betoner ni af dem direkte deres barns øgede selvtillid. Forældrenes udtalelser indikerer dermed, at Skælskør Julemærkehjem lever op til deres egne mål. Indirekte fortæller forældrene samtidig, hvordan julemærkehjemmet, der primært trækker på det sociale hjælpesystem, formår at vende børnenes oplevelse af eksklusion til inklusion, mens de er på julemærkehjemmet (Wadskjær 2009:90). Det kan være en af hovedårsagerne til, at flere forældre oplever opholdet som for kort og gerne ville have haft færre hjemmeweekender. Noget, der kan bunde i angsten for, hvad der sker når barnet kommer hjem. En angst, der kommer til udtryk, da jeg spørger Mira, hvordan hun oplevede slutsamtalen; ”*Det har været en fantastisk oplevelse, og jeg var ligeså grædefærdig som Mik var, da han skulle stoppe, fordi jeg synes det var sådan lidt krisefyldt, og det var for hurtigt”*. Mira er en af de familier, der kæmper med flere problemstillinger. Hun har, set ud fra Bourdieus kapitalbegreber, en meget lav økonomisk kapital, pengene er få, hvilket kommer til udtryk og dominerer hele interviewet. Samtidig har de som forældre også en meget lav grad af social kapital, da der ikke rigtig er nogen i deres netværk at trække på. Ud fra Antonovskys begreber er der således ingen legitim anden, de kan søge hjælp hos. Situationen er for hende derfor uoverskuelig og særligt den manglende håndterbarhed, i form at manglende ressourcer, herunder hjælp fra relevant fagpersonale, samt manglende økonomisk støtte til motionsformer, gør at overgangen bliver næsten uoverskuelig. Dog har det på interviewtidspunktet ikke skadet motivationen og meningsfuldheden for hende. Hun er stadigvæk i høj grad motiveret for at håndtere og mestre sønnens vægttab, hvilket kommer til udtryk gennem hele interviewet, eksempelvis i forsøg på kostændringer og kontakt til kommunen. Hun er dog langt fra den eneste, der er udfordret. Selvom de fleste er tilfredse med den afsluttende samtale, er flere udfordret i hverdagen efter endt ophold og ”exit”. Alle forældrene føler et kæmpe ansvar og over en tredjedel italesætter direkte afslutning og overgangen til hverdagen som, hvad jeg vil betegne som en krisesituation. Sætninger som *”Min store bekymring var jo om hun ville falde i og glemme det hele. Jeg var jo dødbange for det”* (Maj)*, ”Det ville jo også være forfærdeligt, at han kom tilbage og tog hele lortet på igen og lidt til. Det ville jo være en falliterklæring på et eller andet plan, også som forældre”* (Betina*).* *”Forfærdeligt”* er ligeledes et ord Anna anvender omkringmanglende mestring af overgangen og noget som Anne betegner som *”pinligt”.* Ovenfor bruger Mira ordet *”krisefyldt”* og fortæller, hvordan hun var grædefærdig på afslutningsdagen. Det er ikke alle forældrene, der direkte bruger ovennævnte ord, men ud fra deres udtalelser føler de alle et stort ansvar og er meget bevidste om deres egen betydning for udfaldet af overgangen, hvilket Antonovsky understreger er en vigtig faktor i forhold til motivationen. De udtrykker også alle, med undtagelse af en enkelt familie, en høj grad af motivation og ser mening i situationen. De er parat til at anstrenge sig, kæmpe og holde ud. Meningsfuldheden, hvad Antonovsky betegner som den vigtigste komponent, er dermed tilstede. Alle forældrene kan således betegnes som værende i en situation, hvor der ud fra Bourdieus teori er gode muligheder for begyndende ændring af habitus. De er påvirket og gør sig mange refleksioner omkring deres egen betydning for overgangen. Refleksioner, der ifølge Bourdieu gør det muligt for den enkelte at modificere sin opfattelse af en given situation og dermed ændre handlinger og på sigt handlemønstre og habitus (Bourdieu & Wacquant 1996:116-118). Dette kræver, at der arbejdes særligt med forældrenes kulturelle kapital, herunder mad og motionsvaner, og ud fra Antonovsky kræver det, at man giver forældrene følelsen af begribelighed, håndterbarhed og meningsfuldhed. Meningsfuldheden er som nævnt til stede og nedenfor vil kommunens betydning for ”begribeligheden” og ”håndterbarheden” blive belyst.

## Begrænsende elementer

### Kommune som ”legitim anden”

Som nævnt i problemfeltet er det meget forskelligt, hvad kommunerne tilbyder af hjælp til familierne. Dette kommer også til udtryk i mine interviews. På interviewtidspunktet er der 4 forældrepar, der som følge af barnets ophold på julemærkehjemmet, har opnået yderligere hjælp fra kommune. En af disse 4 familier har fået tilbudt støtten, mens barnet var på julemærkehjemmet. De tre andre familier har modtaget et brev med tilbud om opstart i kommunale projekter, men alle tre familier ventede stadigvæk på selve opstarten af de kommunale tiltag, da jeg foretog mine interviews. De havde dermed gået en måned eller mere uden hjælp. To af disse familier havde fået startdatoer på den kommunale hjælp henholdsvis halvanden måned efter endt ophold og 2,5 måneder efter endt ophold og den sidste familie havde ingen dato fået, men et brev om at de var på venteliste. 9 familier havde intet hørt og to af familierne var før opholdet tilknyttet et hospital i forbindelse med barnets overvægt. En afdeling som børnene er vendt tilbage til efter opholdet og en af disse familier har yderligere fået et samarbejde med skolens sundhedsplejerske. Der er således én af familierne, der på interviewtidspunktet har haft mulighed for støtte og hjælp fra kommunen, som følge af opholdet på Skælskør Julemærkehjem. 3 andre familier, har dog, som beskrevet opnået kontakt med relevant personale i kommunen som følge af opholdet, men er ikke startet på kommunens projekt endnu. Den manglende støtte lige efter opholdet er noget de fleste forældre uden hjælp italesætter i forskellig grad. Noget, der for flere giver anledning til usikkerhed og frustration.

### ”Vi har intet hørt fra nogen, altså INTET”

Ditte siger det direkte; ”*Jeg kunne godt tænke mig, at der var noget mere opfølgning når man kom hjem.”* Lige bagefter uddyber hun med

”*det skulle være sådan fra dag ET når man kom hjem, (…) at man blev tilknyttet en eller anden foranstaltning, der kunne kontrolveje Katrine og gav os nogle råd til at komme væk fra dårlige vaner(...)”.*

Senere tilføjer hun *”at man forsatte karussellen i hvert fald ind til man havde tabt alt det man skulle.”* Belastningsbalancen er høj for Ditte og hendes mand, hvilket ud fra Antonovsky kan resultere i manglende håndterbarhed, og hun efterspørger legitime andre, der kan være med til at skabe håndterbarheden. Råd og hjælp efterspørges til ændring af handlingsmønstre, der som Bourdieu påpeger, er svære at ændre. Anne fortæller, at de intet har hørt, hvilket hun synes er underligt, da hun synes det også bør være i kommunens interesse. Det eneste hun har hørt til kommunen er følgende:

*”Ikke andet, end at jeg har skrevet under på et eller andet oppe på julemærkehjemmet om, at de godt måtte kontakte kommunen (…)Det er sådan lidt underligt og jeg ved jo, fordi de har jo sagt noget dernede, om at kommunerne egentlig skal følge op på det, og vi har intet hørt på noget tidspunkt - slet ikke”*

Det er dog ikke noget de har savnet under selve opholdet. Hun fortæller dog senere, hvordan hun har gerne ville tilknyttes et af kommunens projekter for overvægtige børn og deres familier efter opholdet, *”Det ville vi gerne og det var en rigtig god ide, men der skal du bare, for der er så mange, at hun skulle nærmest veje 100 kg før vi måtte komme og det er jo fuldstændig åndsvagt*”. Dette er med til at understrege, at vi som samfund er udfordret på dette område, hvilket problemfeltet også beskrev. Mira har selv prøvet at kontakte kommunen for at få hjælp, efter sønnen er kommet hjem; *”så sagde de “jamen det havde de ikke noget med at gøre”(…)Men jeg må indrømme, det var slet ikke det indtryk jeg havde fået, da jeg talte med Olav (navn ændret – ansat på julemærkehjemmet)”.* Denne forventning om kontakt, som har vist sig urealiserbar, er med til at skabe forvirring omkring processen. For at opnå Antonovskys komponent ”begribelighed” er det vigtigt, at den enkelte har viden om processen, om hvad der sker og overblik over situationen, men i dette tilfælde er den opståede forventning til situationen ikke blevet opfyldt, hvilket skaber usikkerhed og frustration, herunder manglende begribelighed. Mira og Jens er skuffede og rasende på kommunen og senere i interviewet siger Mira direkte; *”Det var ud af julemærkehjem, og så hjem og klar dig selv. Altså sådan er det bare ! (…)Og så kan du bare passe dig selv.”* Hun italesætter direkte ønsket om hjælp og også hvilken form for hjælp, der ville være ideel for hende; *”at der havde været en sundhedsplejerske engang imellem(…) så man lige samler lidt op og kommer med nogle gode kostråd på papir (…)Komme med nogle gode fif* (…)” og senere tilføjer hun;

*”at man så allerede tirsdag/onsdag ugen efter blev ringet op, og man fik et besøg fra en sundhedsplejerske, der kunne ligesom give noget rygstøtte og noget styrke til Mik (…) for han var bange for at komme hjem Line, han havde ingen kammerater, han havde ingen til at hjælpe sig og han var bange for vi ikke kunne hjælpe ham, fordi vi i forvejen var for store. Mik græd for han ville ikke hjem(…)”*

Hun begrunder særligt ønsket med udgangspunkt i hendes søn. Han er hendes primærrelation, og ifølge Antonovsky er det uundgåeligt at lade sig påvirke når udfordringen omhandler primærrelationer. Hun er bange for ikke at kunne mestre situationen og føler en enorm ubalance i forhold til håndterbarheden. Forældrene mangler social kapital. En legitim anden, gerne via kommunen, men de har heller ingen i deres netværk, de kan trække på i forhold til opnå den rette hjælp og støtte. Samtidig har de, som nævnt, en lav grad af økonomisk kapital, og den kulturelle kapital kan også anses som forholdsvis lav, hvilket eksempelvis kommer til udtryk ved forældrenes madvaner og forståelsen af mad. Mira fortæller eksempelvis, hvordan de nu spiser chilinødder, *”små nødder, der er rullet i chili”* i stedet for chips, da hun har hørt at chili sætter forbrændingen i gang, og hvordan slikskabet nu er fyldt med tupperware og kiks, i stedet for slik. Forandringer, muligvis til det bedre, men ikke ideelle forandringer og eksempler, der fortæller noget om vigtigheden af at arbejde med forældrenes kulturelle kapital i håbet om på sigt, at kunne ændre deres habituelle handlingsskemaer i forhold til mad og motion. Eksempelvis via en sundhedsplejerske fra kommunen, hvilket Mira godt selv er klar over og på det kraftigste italesætter behovet for. Julemærkehjemmet har virket begunstigende for forældrenes evne til at tænke refleksivt, hvilket ses ved at alle forældrene er begyndt at reflektere over egne handlinger og rutiner. Noget, der på sigt kan medføre habituelle forandringer, dog kan det kræve hjælp udefra og i ovenstående tilfælde er det i høj grad efterspurgt.

Flere af forældrene italesætter særligt behovet for vejledning omkring mad, motion og motivation. Sine og Mikkel efterspørger eksempelvis motivationskurser både til motivering af forældrene selv men også af barnet, hvis deres datters motivation på sigt daler; *”Motivationskurser ville i hvert fald gøre, at jeg var klædt på til de forskellige situationer”.* Noget Anna også efterspørger. Kurser omkring *”hvordan får man lige skubbet det i gang (…).* Sine nævner madkurser og hendes spørgsmål og søgen på information går meget på inspiration til retter og portionsstørrelser; *”at sørge for, at det er den portionsstørrelse hun skal have”*. Efterspørgslen begrundes af Sine særligt på baggrund af manglende viden omkring størrelserne, men også inspiration så man ikke altid laver det samme mad. Efterspørgslen efter hjælp til mad, i form af retter og portionsstørrelser er således noget, der går igen både under og efter opholdet, jævnfør passage. En anden grund til øget behov for støtte og hjælp i forhold til maden italesættes af Tove, der gerne vil have kontakt med en diætist for at komme væk fra sovsen og de lidt mere ”fede ting”*.* John påpeger ligeledes behovet for at arbejde med madvanerne, hvilket begrundes i habituelle vaner:*”(…) Altså jeg er jo opvokset ude på landet, hvor man fik fed sovs og alt det usunde”.* Dette kan anskues som et ønske om at ændre den kulturelle kapital, smagen omkring madvanerne og de påpeger det begge som aspekter, de gerne vil have hjælp til. Noget, der ifølge Antonovsky kunne gøre belastningsbalancen mere lige og dermed situationen mere håndterbar.

### Kontakt med kommunen eller *”VENTELISTE”*

De familier, der har haft kontakt til kommunen som følge af hospitalstilknytningen, har ikke haft et yderligere behov for kommunens hjælp efter opholdet. Det faktum, at de har vidst, at barnet skulle tilbage, har muligvis afhjulpet behovet for yderligere kontakt. Samtidig har hospitalsprojekterne fokus på forældreinddragelse og som Maj udtrykker det *”(…) det hele starter jo med hvad du kommer i indkøbskurven og det er jo aldrig Marie, der handler. Selvfølgelig er hun med, men det er jo mig der bestemmer også, så jo, det (vejledningen på hospitalet) er også med forældre(…)”.* Denne familie har yderligere opnået kontakt med sundhedsplejersken, der vil tjekke op på barnet løbende. Ida og Dans søn er tilknyttet samme projekt og oplever det som en ”sikkerhed” hvortil hun siger *”(…) der er ikke nogen der giver slip på os. Det giver en tryghed”.* Ida var en af de forældre, der på det kraftigste påpegede den manglende vejledning og inddragelse under opholdet, hvilket gjorde hende frustreret og skabte en usikkerhed, der stadigvæk er til stede. Noget hun selv føler, går ud over sønnen, som hun pumper for informationer omkring læringen på julemærkehjemmet. Hun er nervøs for at blive for *”hysterisk”* i sin tilgang gang til ham efter han er kommet hjem; ”*Fordi, hvad kan han, hvad har han lært, det ved man jo egentlig ikke.”* Ida italesætter således tegn på manglende information i overgangen til hverdagen. Information hun, som nævnt, særligt har manglet i selve ”passage”. Den manglende inddragelse under opholdet påvirkede ikke motivationen, men i høj grad begribeligheden og håndterbarheden, jævnfør Antonovsky. Det, at nogen bakker hende op nu efter opholdet, at de ikke slippes af systemet, men bare overgår til en ny del af hjælpesystemet, skaber *”tryghed”*. Endvidere er hun inddraget i processen med hospitalet, hvilket skaber begribelighed om, hvad der skal til og hvad processen kræver. En direkte kontakt til legitime andre, der ifølge Antonovsky kan give den rette belastningsbalance og medfører håndterbarhed. Bea beskriver ligeledes, hvordan hun ”pumpede” datteren for oplysninger, som følge af den manglende inddragelse under opholdet, noget hun stadigvæk gør, blandt andet da hun er på venteliste til en diætist hos kommunen. Hun *”mangler kommunens engagement”* og at *”kommunen følger op”.* Hun fortæller ligeledes, hvordan manglende viden nogle gange har ført til diskussioner eksempelvis om, hvorfor datteren ikke må spise en grillpølse, når familien griller, hvor Bea direkte udtrykker behovet for vejledning og diskussion med relevant fagpersonale; *”(…) men den diskussion kunne jeg måske godt have brugt, hvor en kunne have sagt: ”hør nu her lillemor, det er fordi der er noget andet i, og det er det hun ikke må få.””* Her ses tydeligt, hvordan behovet for viden skaber en stressfaktor, der kan være udviklende, hvis spændingen opløses på en tilfredsstillende måde. Hun efterspørger derfor ressourcer, en legitim anden, der kan vejlede og skabe balance i forhold til at håndtere situationen, noget hun muligvis snart får, men er på venteliste til. Legitime andre, der ligeledes kunne bane vej for begribeligheden, via viden og information. Bea er dog meget motiveret og Antonovskys komponent meningsfuldhed, der er anses for den vigtigste, er således tilstede.

Den manglende støtte og opfølgning, kan dog gå ud over motivationen. Noget der ses tendenser til hos Gitte og Poul, hvilket blandt andet ses i nedenstående citat, hvor vigtigheden af at indsatsen starter fra dag ét betones;

”*Jeg synes det kunne have været fint, at det ligesom var kørt i stilling inden hun kom hjem. Alt det der kommunehalløj. For tre uger er lang tid og så er der så gået endnu mere, for det er først til starten næste måned. Så der er gået halvanden, næsten to måneder (…) at det lige som er gået i stå, det er gået tilbage og nu skal vi så ligesom starte forfra og i gang igen(…)”*.

Poul betegner direkte opholdet på julemærkehjemmet som ”spild af tid”, blandt andet med baggrund i datterens vægtøgning, manglende disciplin og deres egen manglende mestring af situationen. Gitte er glad for tilbuddet fra kommunen, men det kommer meget sent, de har svært ved at ændre det, der skal ændres og hun betoner behovet for at familien inddrages, hvilket også er et krav i tilbuddet fra kommunen. Det skulle derfor bare være startet noget før. Gitte og Poul er en af de familier, der kæmper med andre problemstillinger samtidig, hvilket skaber et yderligere behov for hjælp; *”vi har brug for, jeg har brug for. Det jeg har brug for nu det er at trænge igennem. (…)jeg har det sådan lidt, at det gør vi lige så snart at kommunen er kommet ind over. Jeg kan ikke gøre det alene og det har jeg også sagt til dem”.* Igen er det den manglende adgang til ressourcer, der skinner igennem. Behov for støtte, konkret hjælp til at håndtere situationen og gøre belastningsbalancen mere lige, så forældrene undgår overbelastning. Ifølge Antonovsky vil det på sigt gå ud over motivationen og forsøget på at mestre situationen, hvis man oplever, at de nødvendige ressourcer ikke står til ens rådighed. Ovenstående citater understreger, at det desværre allerede er ved at ske. Datteren virker ikke synderlig motiveret. Det sammenlagt med den manglende begribelighed og håndterbarhed samt familiens andre problemstillinger er begyndt at påvirke forældrenes motivationen. De har opgivet indtil hjælpen fra kommunen starter. Det er den eneste familie, hvor denne grad af modløshed er observeret.

Den eneste af familierne, der er blevet tilbudt hjælp fra kommunen med opstart allerede under opholdet, udtrykker en ro og påpeger også primært uvisheden under opholdet, eksempelvis portionsstørrelserne, som en udfordring, der til tider kan gøre det svært at mestre. De har endnu ikke besluttet sig til, om de vil takke ja eller nej til kommunens hjælp, der baseres på samtaler;

*”Vi lidt i tvivl om, om vi har behov for sådan nogle samtaler. Peter er egentlig meget, meget motiveret til sport og sådan. Det kører skide godt, så vi har egentlig snakket om at takke nej til de der tilbud, men jeg har ikke ringet og sagt nej endnu.”(Sanne)*

Sønnens motivation og videregivelse af information gør således mestringen nemmere. De har endvidere god opbakning via netværk, både fra sønnens venner og en lokal fodboldtræner. Aspekter, der viser sig afgørende for flere familier og vil blive belyst nedenfor i afsnittet om mulighedsskabende elementer. Samtidig må det formodes, at muligheden for adgang til støtte via kommunens tilbud skaber en sikkerhed, de kan benytte sig af, hvis problemer opstår. Den samme ro i forhold til ”exit” er som nævnt, at finde i de to familier, der er tilknyttet hospitalerne. På denne måde kan lokalsamfundet få afgørende betydning.

Der ses overordnet tendenser til to oplevelser, dem der får tilbudt hjælp, via tilknytning til hospitaler eller tilbud fra kommunen og dem der på interviewtidspunktet ingen tilbud havde fået. I den sidste gruppe, dem der på interviewtidspunktet ingen hjælp modtog, eksisterer der forskellige oplevelser af ubegribelighed og uhåndterbarhed. Mulige forklaringer på de forskellige oplevelser af ”exit”-delen af overgangen vil blive belyst i afsnittet om mulighedsskabende elementer.

### *”Ikke de samme rammer som der er dernede”*

Stort set alle forældrene fortæller om udfordringer i exit og flere betoner det faktum, at det er andre rammer, der gør sig gældende i hverdagen. Anna fortæller *”(…)det helt klart, at når hverdagen er der, så er det sværere, for der er ikke de samme rammer som der er dernede (…)”.* Hverdagens rammer udgør for hende en udfordring i forhold til motionen. Anne nævner indirekte ”den totale” institutions mulighed for hele tiden at holde øje med børnene, noget der ikke er realiserbart i en travl hverdag; *”Det har været så svært og det synes jeg virkelig det har, man kan jo stå hele tiden og se hvad hun spiser”*. Maj udtrykker det således:

”*det er fordi at på julemærkehjemmet, der har de en meget struktureret hverdag. Det er svært at leve op til som forældre når man kommer hjem (…) det er bare en anden hverdag når man er hjemme”*.

Hverdagens rammer er meget anderledes, noget Goffman og Scott påpeger. Børnene har således levet en *”formelt administreret tilværelse”* (Goffman 1967:9)delvist afskåret fra deres normale kontekst*.* Dog en tilværelse, hvor mange weekender blev tilbragt hjemme, men alt i hverdagen er foregået på julemærkehjemmet; skole, leg, måltider og det at sove. Kendetegn Goffman betoner ved totale institutioner. De har været en gruppe af børn, der er blevet behandlet nogenlunde ens, været der af nogenlunde samme årsag og levet under de samme regler og normer. Noget, der har været med til at fjerne stigmaet ved overvægten, hvilket børnene også italesatte, da jeg var på besøg. Eksempelvis med sætningen; *”vi er i samme båd”*. Rutinerne på julemærkehjemmet er meget skemalagte, hvilket rammerne, stedet og personalet er med til at opretholde. Aspekter, der ifølge Goffman og Scott karakteriserer sådanne institutioner og kan være svære at overføre til hverdagen, hvilket kom til udtryk i forældrenes nervøsitet i forhold til ”exit”. Forældrene kan i en normal og travl hverdag ikke opretholde den samme struktur, hvilket giver forskellige udfordringer i forhold til mad og motion. Uden kommunens, herunder lokalsamfundet deltagelse er der fare for, at ændringerne og vægttabet kun er midlertidig, da familien kan have svært ved at bakke op om den ændrede livsstil uden den rette viden og støtte.

**Mad**

Flere af forældre oplever maden som den helt store udfordring, hvilket også er kommet frem i ovenstående, særligt i forbindelse med manglende viden omkring mad. Derfor vil jeg her belyse et andet aspekt ved maden, der kan udgøre en udfordring. Over en tredjedel betoner aspektet med ikke at kunne være til stede hele tiden som en udfordring, der skaber frygt for at barnet tager på. Problemstilling italesættes af Ditte og Kasper, hvis datter udgør et ekstremt tilfælde. De kan beskrive hele madorgier og sukkersjok, der er endt i opkast:

**”***det er hårdt og vi skal være over hende hele tiden. Vi kan ikke vende ryggen til, vi kan ikke lade hende være alene hjemme, for hun spiser mad, spiser mad og spiser mad og det begyndte hun på, da hun kom hjem. Hun tog jo to kilo på da hun kom hjem. Hun er* *så kommet af med dem igen, for vi låser simpelthen alting inde*.”

Deres datter føler samtidig ikke et behov for at tabe sig mere, ifølge forældrene mangler hun dog stadigvæk at tabe ti kilo. De betegner problematikken som *”at skyde på store tanks, med meget tykt skjold”* og understreger på det kraftigste behovet for professionel hjælp og den udfordring det kan være at ændre tidligere tillærte handlingsmønstre. Løsningen på problemet har været at låse det hele inde. Andre familier fortæller ligeledes om diskussioner omkring mad, eksempelvis mængden af sukker på morgenmaden og at ting forsvinder fra skabene. Udtalelser, der indikerer at julemærkehjemmet kun er starten på ændringen af vaner og habitueller mønstre, at det tager tid at ændre og kan kræve hjælp.

**Motion**

Motionen er for flere en stor udfordring, hvilket også kom til udtryk i forhold til den manglende kontakt med kommunen. Kasper og Ditte, hvis datter havde haft ”sukkerchok” har ligeledes svært ved at dyrke motion, det er *”undskyldning på undskyldning, altså hun dyrker jo ikke motion”.* Ti uger på julemærkehjem har ikke været nok til at starte ændringen af datterens handlingsmønstre og habituelle skemaer, den manglede motivation og datterens umiddelbare tilfredshed med vægten, trods de ekstra kilo, udgør en udfordring. Manglende disciplin og motivation er ligeledes at finde hos Gitte og Pouls datters, trods det faktum at forældrene har investeret i et løbebånd og fundet en motionscykel frem fra kælderen, fortæller Gitte følgende; *”Altså med gå-bånd, så du kan tænde for flimmeren, mens du går, men hun ligger fast, sømmet fast til sofaen(…)”*. Motionen kan muligvis være en udfordring på grund af manglende holdaktiviteter for overvægtige børn. Ane, hvis datter har taget en del på, den måned hun har været hjemme, beretter om behovet for grupper med overvægtige unge kombineret med vejledning. Noget Ditte og flere andre familier ligeledes direkte italesætter et behov for. Grupper, hvor børnene og/eller forældre kan støtte hinanden, via et ”fælles tredje”[[22]](#footnote-22), hvor alle har samme udgangspunkt og det kropslige stigma i form af overvægt dermed ikke har betydning.[[23]](#footnote-23) Grupper, der vil skabe lidt af fællesskabet og en smule af rammerne fra julemærkehjemmet i hverdagen, da man er fælles om målet og vejen dertil.

Det er således ikke altid kun disciplinen og motivationen, der udgør en direkte udfordring. Aspekter i lokalsamfundet kan ligeledes have indflydelse. Manglende motion i aktivitetsklubber for unge påpeges som et begrænsende element, hvilket Jens og Mira sætter ord på *”Der var heller ikke nogen aktivitet”* og ”*de sidder bare og spiller”.* Endvidere har en tredjedel af familierne haft store problemer med at finde et fitnesscenter, hvor børnene kunne få lov til at komme på baggrund af deres lave alder. John fortæller*; ”Det er jo lidt svært. Motionscenter kan hun godt gøre, men der skal hun have en voksen med, for hun er ikke gammel nok til at komme derop selv.”* En enkelt har været til ”optagelsessamtale” og fik lov til at blive medlem, da familien kunne bevise, at hun havde gået på julemærkehjem. En måtte i tre centre for at få lov, og andre har fået lov, da forældrene har indvilliget i at møde op med barnet. Manglende relevante fritidstilbud i lokalsamfundet, udgør dermed for nogle familier en udfordring. En enkelt familie, der er udfordret meget økonomisk, nævner prisen som en barrierer i forhold til at få barnet i motionscenter. En så stor økonomisk udgift, at hun har meldt sig selv og sønnen ud igen, da der simpelt hen ikke er penge til det. Den økonomiske kapital kan dermed udgøre en begrænsning. Lidt over to tredjedele fremhæver således motionen som en udfordring, når barnet kommer hjem. De fleste som barnets manglende disciplin til at komme af sted, halvdelen nævner at adgangen til motionscenter og manglende viden om relevante sportslige fritidstilbud gør udfordringen større. Det tyder således på, at forældrene er bevidste om vigtigheden af motion, men kan mangle ressourcer til at etablere og fastholde deres barns motionsmønster efter hjemkomst.

## Opsamling: Udfordringer – begrænsende elementer

Udfordringer er der således flere af og særligt hjælp fra kommunen, eksempelvis i form af kurser og vejledning, kan anses som en relevant og nyttig måde at fjerne nogle af barriererne i exit på. Særligt da exit for flere af forældrene medfører usikkerhed og frustration, hvilket gør processen samt stressen uhåndterbar og skaber en ulige belastningsbalance, der kan besværliggøre vejen til en sundere livsstil. Flere af børnene skal stadigvæk tabe sig, efter de er kommet hjem, og her kan den besværlige adgang til eksempelvis fitnesscentre og kommunens manglende tilbud, om relevante holdaktiviteter, til børnene anses som en barriere. Hold hvor det kropslige stigma ikke er til stede. Hvad kommunens manglende kontakt til forældrene bunder i vides ikke, da fokus ikke har være derpå i nærværende speciale. Men den manglende og usammenhængende opgaveløsning, kan ifølge David Lockwood anses som dysfunktionalitet på systemniveau[[24]](#footnote-24), hvorved forældrene nu er helt overladt til sig selv (Lockwood 1964: 245). Barnets, til tider, manglende disciplin og motivation i nogle familier fremhæves ligeledes som udfordrende i hverdagen. Et aspekt, der også viser sig at være afgørende i forhold til mestring og følelsen af kontrol over situationen, når kommunen ikke bakker op. Dette i samspil med nogle af forældrenes mangel på viden, begribelighed og håndterbarhed har stor betydning for forældrenes oplevelse af overgangen og hjælpen.

## Mulighedsskabende elementer

### Kostplan, kogebog og vægtskema efter opholdet

Madplanen, kogebogen og vægtskemaet er, for stort set alle familierne, det eneste de har at arbejde ud fra efter endt ophold. For de fleste er det blevet et værktøj i hverdagen. Nogle bruger mere vægtskemaet, andre kogebogen, nogle madplanen og flere kombinerer dem. Håndteringen af exit og brugen af redskaberne er forskellig, men kostplan og/eller kogebog er for de fleste, med undtagelse af et par stykker, blevet et redskab i hverdagen til håndtering af madsituationen. John, der er far til Stine, fortæller eksempelvis, hvordan de både bruger kostplanen, kogebogen og vægtskemaet kombineret*.* Han fortæller og viser mig, hvordan han har kostplan og vægtskema hængende på køleskabet; *”Lige med hvad de anbefalede dernede, hvad det kunne være af mellemmåltider, hovedmåltider og hvad de bestod af alle de der ting.”* Sine og Mikkel bruger i særlig grad både vægtskemaet og madplanen. Datteren vejes to gange om ugen og maden måles op, noget datteren har indført.

Det er således redskaber og aspekter, jævnfør ”indgang”, der er med til at skabe begribelighed og håndterbarhed, også efter endt ophold – ”exit”. Noget, der hos flere af familierne i kombination med barnets fortællinger om maden og hverdagen på julemærkehjemmet har ført til forskellige forandringer og strategier.

### Barnet som Medie

#### Forandringer

Trods udfordringer har forandring været mulig. Alle forældrene nævner forandring, dog i meget forskelligt omfang. Stort set alle forældre nævner forandringer i forhold til maden i hjemmet, såsom portionsstørrelser, kostvaner, tilberedning og indkøb. Særligt ændring af portionsstørrelser er noget forældrene nævner og flere påpeger, at deres barn nu spiser morgenmad. En tredjedel nævner direkte ændringer i indkøbsvaner og to tredjedele nævner børnenes overlevering af viden, samt øget aktivitet i hverdagen. Betina fortæller eksempelvis, hvordan sønnen retter dem ind, hvis de ikke køber det rigtige;

*”(…)en dag vi skulle have pitabrød, der spurgte han Aske (hans far) ”hvad er det for noget”. Det var det almindelig hvide brød. ”det må jeg ikke spise, siger han så, (…) vi måtte gå op og købe grovpitabrød”.*

Betina og Aske fortæller flere gange, hvordan deres søn har *”fået et helt nyt syn på mad”*, hvordan han nu cykler til skole og hvordan portionerne og sønnens søgen efter mad er blevet mindre. *”Bevidst”* er et ord både John, Sine & Mikkel bruger om datterens nye forhold til mad og begge forældrehold beretter om, hvordan de nu lærer gennem barnet*.* Mira nævner ændring både i forhold til motion og kost. Hun fremhæver, at kosten er lavet *”radikalt”* om og at ”*Miks kost er væsentlig anderledes idag end den nogensinde har været.”* Flere gange går hun i detaljer med madkøb og ændringer på kostområdet. Samtidig betoner hun, hvordan hendes søn lærer fra sig:

*”Mik har lært os, for jeg har haft svært med det der med sukker, han har lært os at spise ren cornflakes med mælk på og så en lille smule rosiner, og han spiser det, og han spiser ikke sukker på den måde der, som vi altid har gjort. Spiser han gryn kommer han kanel på, det er nogle af julemærkehjemmets ideer, som vi tager med os i dagligdagen ik”.*

Toves datter er meget direkte i sin overførsel af viden og Tove fortæller;

*”mange gange, hvis jeg hælder op, selvom jeg synes jeg hælder lidt op, så siger hun ”det er stadigvæk for meget det der mor” og altså, der er hun vitterligt god, og på den måde har hun også lært os det, hvor meget hun må få, fordi vi kunne nok også godt trænge til at tabe et par kilo”*.

To af ovennævnte citater understreger hvordan ”krisepunkter” kan opstå, som følge af forældrenes manglende viden, der fører til forkert indkøb af mad og/eller for store portioner. Men samtidig viser citaterne hvordan børnene, jævnfør Antonovsky, har ”lært at svømme”. Via viden, de rette ressourcer og inddragelse har nogle af børnene på julemærkehjemmet, lært at mestre situationen og i forskellig grad formået at videreføre det til hverdagens kontekst. Det afspejles i deres forsøg på, at videregive deres viden til forældrene samt forsøget på at bevare og implementere nogle af de ting, de har lært på julemærkehjemmet i hverdagens kontekst. De første ændringer af adfærdsskemaer er sket og nu skal de opretholdes, så det kan blive til vedvarende ændringer og ubevidste handlinger, dermed ændring af habitus.

#### Familieprojekt og læring via barnet

For flere af forældrene, cirka to tredjedele, lettes overgangen således af, at deres barn er ekstremt motiveret og god til at videreformidle de vigtige aspekter omkring kost og motion. Særligt i nogle familier er det blevet et decideret familieprojekt, hvor alle deltager, hvilket jævnfør problemfeltet, har stor betydning for processen. Maj fortæller, i sammenhæng med ovenstående, hvordan det er blevet Maries opgave at lære forældrene om julemærkehjemmets retningslinjer;

”*Det sagde vi også til hende; ”det har du fået til opgave, at du skal vise os hvordan I spiser, dernede”. Portionsstørrelsesmæssigt, hvad må du få og hvad må du ikke få, og hvis du tager DET, hvad må du så ikke få.”.*

Hele familien spiser nu efter de principper, som datteren har lært på julemærkehjemmet. Noget, der har medført vægttab for både moderen og søsteren på 5-6 kilo. Hun fortæller, hvordan de fra start var enige om, at hvis Marie skulle leve efter de principper, der var på julemærkehjemmet, så skulle resten af familien også. Dette har ført til ændringer i familiens måde at spise og være sammen på. Som familie er de således godt på vej til at ændre deres habituelle handlingsskemaer og mønstre omkring maden og der arbejdes med den kulturelle kapital. Marie har været forældrenes vej til viden og har herigennem skabt grundlaget for begribeligheden og moderen ser datterens start på julemærkehjemmet som en ”hjælp” for hele familien og siger direkte; ”*Hvis hun ikke var kommet på det (julemærkehjemmet), så var vi sikkert fortsat i den vane, som vi havde tilegnet os gennem så mange år.”* Sikkerheden og roen som denne familie udtrykker, kan endvidere skyldes det faktum, at forældrene får hjælp via tilknytning til hospitalsprojekt og sundhedsplejersken på barnets skole. Anna beskriver det ligeledes som et fællesprojekt, der har ført ændringer med sig; ”*(…) det er helt klart vi har lavet kosten om, for eksempel antallet af ting der er i køleskabet, så på den måde har der været forandringer også for dem her i huset, som ikke behøver at tabe sig”*. Hun er er en af de få, der ikke fortæller ret meget om sønnens videreførelse af viden, hun virker ikke bekymret og efterspørger ikke rigtig ekstra hjælp. Hun er en af de forældre, der har en høj grad af økonomisk kapital, hvilket blandt andet adressen og huset viser. Endvidere har de en høj grad af social kapital, særligt i selve familien. Familien bakker op og den ene søster, der selv har tabt sig over ti kilo på et halvt år kan motivere. Derudover har de kontakt med skolens sundhedsplejerske og tidligere købt sig til ekstra viden, en legitim anden, i form af en diætist, der kan hjælpe med at gøre situationen mere håndterbar og skabe den tilstrækkelige viden. Den kulturelle kapital, herunder madvanerne, er der således arbejdet med.

#### Familieprojekt, der bliver til strategier

Ovenstående overførsel af viden, fra barn til forældre, kan samtidig føre til udvikling af forskellige strategier til mestring af exit. Niels og Bea beretter også, hvordan de har ændret vaner og alle prøver at spise ligesom Freja, efter hun er kommet hjem. Bea fortæller endvidere, hvordan Freja er ”fuldstændig fokuseret” på maden og da det kniber lidt mere med motionen har de udviklet en strategi;

*”(…) vi er blevet gode til at spørge ind til: hvad er dit program for i dag, har du tænkt dig at dyrke motion i dag, hvornår passer det ind i, hvornår er det mor skal sige,(…).”*

Forældre og barn, skaber i dialog en oversigt over dagens og nogle gange flere dages program, så Freja kan finde tid og prioritere motionen. På denne måde, bliver det også muligt for forældrene, at skubbe lidt på. Det er blevet en form for strategi, en måde at få lidt af strukturen fra julemærkehjemmet overført til hverdagen. John fortæller ligeledes, hvordan de har implementeret nogle af julemærkehjemmets regler; ”*Vi har kørt meget med de regler, de ligesom kørte med der, med at de havde en slikdag, når de var dernede på weekend, der måtte de jo købe for 15 kroner slik. Det har vi også prøvet at køre videre med her”*. Dette bliver i samspil med madplanen fra startsamtalen flittigt brugt. For at dyrke motion nok og samtidig holde øje med vægten har datteren lavet et motions- og sportsskema til dem begge. Endvidere har hun lavet et vægtskema til sin far, der ligner det vægtskema de fik af julemærkehjemmet. En ide og strategi, der motiverer og skaber en mere ligeværdig dialog mellem far og datter, da begge er en del af processen også på papiret. Disse skemaer bruger de meget, til håndtering og mestring af overgangen, der også har ført til yderligere vægttab.

Tre andre familier har ligeledes udviklet strategier; Betina & Aske, Mikkel & Sine, samt Tove og hendes familie. Disse strategier går dog på håndteringen af maden. Betina fortæller eksempelvis; ”*De har jo tallerken anretning dernede jo, det har vi også herhjemme nu. Maden står over på køkkenbordet nu, og man går kun en gang og det gør vi andre også nu. Kun en gang.”* Samme strategi er implementeret hos Tove, Sine og Mikkel. Mikkel udtaler følgende: ”*Så begyndte vi så at hælde op ovre ved komfuret. Øse op ovre hvor maden er lavet, så går vi væk derfra og så er det det. Så spiser vi og så pakker vi det væk”*. Senere fortælle Sine, hvordan de stadigvæk måler morgenmaden. De fortæller hvordan de sunde vaner *”spreder”* sig til dem, samt hvordan alle forandringerne er kommet *”100% gennem Thea”*. Ovenstående viser, hvor vigtig børnenes videregivelse af informationer er, men også vigtigheden af, at forældrene er villige til at lytte og indgå aktivt i forandringsprocessen. Derfor er det også essentielt, at de føler sig ordentligt klædt på til at understøtte ændringerne og mestre overgangen. Den manglende inddragelse af forældrene i tiden på julemærkehjemmet og den manglende kommunale støtte lige efter endt ophold, gør overleveringen af viden via barnet til en nødvendighed og den eneste ”hjælp” nogle forældre kan få. Betinas påpegning af, at der på julemærkehjemmet er tallerkenanretning og Toves tidligere påpegning af, at hun bliver ved med at hælde for meget op understreger behovet for viden. Både i forhold til mængden af mad og det faktum, at børnene på julemærkehjemmet selv tager maden, med vejledning fra køkkenpersonalet og/eller ansatte. Børnene kan dermed blive vejen til læring og udvikling af relevante strategier. Af ovenstående fremgår det, hvordan barnets disciplin og motivation smitter af på forældrene, og hvordan barnet i sig selv kan udgøre et mulighedsskabende element. Barnet kommer derved til at spille en afgørende rolle i forhold til forældrenes mestring af situationen. Det understreger, hvordan forældre og børn kan være hinandens ”legitime andre”, og særligt hvordan forældrene aktivt trækker på den sociale kapital, børnene, som en ressource, hvorigennem de opnår hjælpen til bedre begribelighed og håndterbarhed. Noget, der viser sig at være særligt relevant i forhold til de familier, der ingen hjælp og støtte får. Det kan dog anses som utilstrækkeligt og et stort ansvar at pålægge børnene. Særligt da ændring af habitus og handlingsskemaer, eksempelvis i forhold til kost og motion som nævnt er svært, er det vigtigt, at der arbejdes med hele familiens habituelle vaner på madområdet, så børnene ikke bærer hele byrden. Der skal således arbejdes med hele familiens kulturelle kapital. Det tager tid og forældrene har brug for at belastningsbalancen ikke bliver for høj, at der er ressourcer til rådighed, når spørgsmål opstår og motivationen daler, eller i de tilfælde hvor børnene ikke er informative.

### Legitime andre i form af netværk

Ovenstående viser, hvordan familierne internt kan støtte hinanden og dermed være en legitim anden for hinanden. Derudover fortæller cirka to tredjedele af forældrene, hvordan de i forskellige grad har fået hjælp via deres netværk. John nævner, hvordan han har fået hjælp af en læge i netværket og Jane beretter, hvordan mormor bakker op ved at tage datteren med i fitness, hvilket gør det praktiske i hverdagen nemmere. Sine & Mikkel, Aske & Betina samt Morten & Sanne fortæller, hvordan deres tætte netværk bakker op og den betydning det har. Sine betoner følgende som vigtig efter hjemkomsten:

*”(…) Alle har bare fuldstændig været, ja men jeg vil jo nærmest sige fantastiske. For uanset hvor vi har været henne at spise, så er der taget hensyn til, også under vejs i forløbet med Thea, ja men der er noget salat, der nogle grønsager, der er noget der er lavet sundt. Så er der også noget der er mindre sundt, men så kan hun lade være med at tage det”*

Den opbakning familien oplever i forhold til madsituationer, italesættes ligeledes af Aske og Betina igennem hele interviewet. Det er en opbakning, der gør sociale sammenkomster lettere og mindre stigmatiserende for barnet og forældrene, da de ikke bliver ”dem der spiser noget andet”, et aspekt Thea, Mikkel og Sines datter, betoner vigtigheden af. Betina fortæller endvidere, hvordan Askes søster gav dem *”sparket”* til at få sendt sønnen på julemærkehjem, hvilket de er taknemmelige for:

*”det kan vi jo kun sige, at vi er taknemmelige for at hun gav os sparket. Hun har snakket meget med Mads (sønnen) om det, også imens han var derned, de har været nede at besøge ham. Det har betydet rigtig meget, både for os og for Mads. Helt sikkert”* og Aske tilføjer: *”man kan sige, at har vi det svært et par dage, til at få ham til ting og er ved at blive uvenner, så kan jeg ringe op til hende, om de ikke lige gider at snakke med ham. Så er der en af dem der gerne kommer, og så(…)”*

De primære og sekundære relationer kan på denne måde være af afgørende betydning og et mulighedsskabende element, både når det kommer til at sparke processen i gang, men også i forhold til støtte og assistance efter endt ophold. Noget der kan være en decideret aflastende faktor ved overgangen til hverdagen, der gør overgangen mere håndterbar for forældrene. Som nævnt tidligere kan lokalsamfundet ligeledes være en vigtig komponent, når dårlige vaner skal brydes. Morten og Sannes søn Peter, der som en af de få børn var tilstede under interviewet, fortæller hvordan han på baggrund af personer i lokalsamfundet i dag spiller fodbold og er yderst glad for det:

*”(…) en af mine venners far er fodboldtræneren på det hold til min alder heroppe, lige heroppe i fodboldklubben og så havde han så tilbudt, at jeg kunne komme og træne med dem. Det gjorde han første dag jeg var hjemme (…)”*

Dette er således ikke nogle af forældrenes primære relationer, men en fra lokalsamfundet, der bakker op om projektet og gerne vil hjælpe til. Noget Aske og Betina ligeledes fortæller om. Deres søns skole, der er en lille skole, er i gang med at lave flere sundhedsmæssige tiltag blandt andet på baggrund af deres søns ophold på julemærkehjemmet. Lokalsamfundet og legitime andre kan dermed være afgørende for forældrenes oplevelse af overgangen, da de er betydningsfulde for det belastningsniveau forældrene oplever. Et belastningsniveau, der ifølge Antonovsky er afgørende for håndterbarheden. Ud fra ovenstående må forældrenes social kapital således anses som afgørende og særligt når der ikke er nogen hjælp at hente hos kommunen, udgør hjælpen fra disse instanser et væsentligt mulighedsskabende element.

## Opsamling: Mønster - tre oplevelser af overgangen og mestring

Ved nærmere gennemgang af datamaterialet ud fra mit fokus og mine teorier, fremkommer der et mønster i forhold til oplevelsen af hjælpen og herunder troen på egen mestring af situationen i forhold til exit. Et mønster, der inddeler data i tre grupper. Den første gruppe indeholder dem, der føler sig sikre i forhold til at skulle mestre situationen. Denne gruppe indikerer to veje til oplevelse af mestring. Den ene vej udgøres af familier, der ingen hjælp får fra kommunen, men i interviewene alligevel udtrykker en høj grad af begribelighed, håndterbarhed og meningsfuldhed. De besidder alle en høj grad af økonomisk og social kapital, hvilket eksempelvis ses ud fra bolig, bil og job. Den sociale kapital kommer særligt til udtryk i denne gruppe, da de alle har netværk de trækker på; venner, en stærk ægtefælle og/eller familie, der støtter op om processen. Den anden halvdel af denne gruppe udgøres af dem, der på interviewtidspunktet får hjælp fra kommunen i form af tilbud om et projekt eller tilknytning til hospital. Dette giver dem en tryghed i selve håndteringen af ”exit”. Alle i denne gruppe, med undtagelse af en, italesætter ligeledes barnets overdragelse af viden. Den anden gruppe; ”strategigruppen” er kendetegnet ved barnets store motivation, samt forældrenes høje grad af social kapital. Ingen i denne gruppe har, på interviewtidspunktet, fået støtte eller hjælp fra kommunen og det er en gruppe, hvor alle, dog i meget forskellig grad, efterspørger støtte, kurser og viden for bedre selv at kunne håndtere processen. De virker alle i høj grad motiveret, hvilket er et udtryk for meningsfuldheden. Da børnene i høj grad er motiveret og italesætter den tillærte viden fra julemærkehjemmet, bliver situationen også delvist begribelig. Viden og hjælp, i form af vejleding og råd, efterspørges dog stadigvæk og håndterbarheden er delvist lav. Ud fra Antonovskys teori har denne kombination af de tre komponenter et stort forandringspotentiale og ”*fører til et stærkt pres mod forandring”* (Antonovsky 200: 39). Det er således også bemærkelsesværdigt, at alle forældre i denne gruppe har udviklet strategier til håndtering af overgangen, eksempelvis ved at maden ikke kommer på bordet. Dog er begribeligheden på interviewtidspunktet afhængig af børnenes villighed til at fortælle om, hvad de har lært, hvilket gør situationen usikker for forældrene og kan medføre et behov for kontakt til relevant fagpersonale. Den sidste gruppe kan kaldes ”uro-gruppen”. De udtrykker nervøsitet og efterspørger i høj grad støtte og vejledning fra kommunen. Denne gruppe er mere blandet i forhold til økonomisk og kulturel kapital, dog har ingen af dem en høj grad af økonomisk kapital, hvilket eksempelvis kommer til udtryk i boligen. Det, der dog særligt kendetegner alle forældrene i denne gruppe, med undtagelse af en, er lav grad af social kapital i form af netværk, der bakker op og familierne er i høj grad udfordret, eksempelvis på baggrund af barnets manglende mestring og håndtering af egen situation. De efterspøger, ligesom den anden gruppe, alle mere viden og hjælp. Nogle i forhold til mad, andre i forhold til motion og særligt i forhold til motivationskurser. De kendetegnes af en manglende begribelighed og håndterbarhed, dog er alle forældrene, med undtagelse af en, stadigvæk motiveret og finder situationen meningsfuld, hvilket ifølge Antonovsky er den vigtigste komponent i forhold til håbet om mestring.

Det der adskiller de to sidste grupper og viser sig afgørende i forhold til forældrenes oplevelse af overgangen, er således børnenes egen indsats, men også tilstedeværelsen af legitime andre, der støtter op om projektet og hjælper i det omfang det er muligt. Dette understreger vigtigheden af at det sociale arbejde på området udvides, da nogle familier ikke via eget netværk har adgang til ressourcer, der kan gøre situationen lettere at håndtere. Det er en vejledning og hjælp alle forældrene i de to sidste grupper efterspørger dog i meget forskellig grad. Særligt ”uro-gruppen”, da de mangler begribelighed samt håndterbarhed og bogstaveliste forstand står på egne ben, men også ”strategigruppen”, da deres viden primært afhænger af børnene.

## Den ideelle overgang

Under en tredjedel af forældrene oplever og betegner hele overgangen; indgang, passage, og exit som ”fin” og ”god”. Det, der kendetegner disse forældre er, at de alle har høj grad af social kapital, i form af netværk/legitime andre og økonomisk kapital, hvilket kommer til udtryk i hjemmet og via deres erhverv. Endvidere virker de alle til at finde situationen begribelig, håndterbar og meningsfuld, de tre faktorer, der for Antonovskys kendetegner mestring. De resterende, omkring to tredjedele efterspørger, dog i forskellig grad, hjælp fra kommunen for at gøre oplevelsen af exit ideel, og cirka en tredjedel af forældrene vil yderligere gerne have være inddraget mere i tiden under barnets ophold på julemærkehjem og efterspørger på baggrund heraf viden. Peter, der som en af de få børn var tilstede under interviewet, betoner i nedenstående også forældrenes betydning:

Line: *”Hvis man sådan skulle beskrive den ideelle overgang fra julemærkehjem til hverdag, hvordan skulle den så være? (stilhed) Det er sådan lidt et bredt spørgsmål”*

Peter: *”Det ville jo være hvis familien i de ti uger havde bundet sig til at være… sådan at der stort set ikke var nogen rigtig overgang, at det bare var at komme tilbage til det samme… Altså så I (forældrene) havde gjort det samme, som jeg havde gjort. Så at I kom og spiste det samme”*

Trods manglende inddragelse er ALLE enormt taknemmelige for den hjælp, de har fået af Skælskør Julemærkehjem og flere af forældrene fortæller, hvordan vægttabet ikke havde været muligt uden de 10 ugers intensive arbejde med deres barn, men der ses en tendens til at flertallet mangler hjælp til at videreføre indsatsen.

Ovenstående analyse viser således forskellige oplevelser af det sociale arbejde på området. Der er dermed ikke et enkelt og entydigt svar på hvad, der gør overgangen ideel. På baggrund af interviewene og analysen må følgende bud på forbedringer, enten i kombination eller hver for sig, dog anses som relevante i forhold til skabelsen en mere ideel overgang. Under opholdet vil en besøgsdag/et midtvejsmøde, med et kursus fra pædagoger og køkkenpersonale kunne udgøre en hjælp. Et arrangement, hvor der er mulighed for at få afklaret forskellige spørgsmål og opnå viden om motion og særligt kosten på julemærkehjemmet. Anvendelsen af internettet kan anses som en mulighed for at bryde ”lukketheden”. Eksempelvis anvendelse af en hjemmeside, hvor forældrene kan se opdateringer omkring dagens eller ugens forskellige aktiviteter, måltider og madplaner, og hvor spørgsmål til køkkenpersonalet kan stilles til læring for de forældre, der gerne vil have mere information. Efter opholdet efterspørges forskellige tilbud og her vil den enkelte kommunes rammer være afgørende. Flere efterspørger direkte kurser om mad, med fokus på sund hverdagskost, men også med ideer til madpakken. Motivationskurser efterspørges både direkte og indirekte af forældre og samtidig efterlyses grupper, hvor der arbejdes med overvægt, hvilket må anses som relevant i forhold til at opretholde børnenes motivation. Et tilbud, der ud fra ovenstående også bør inkludere forældre og eventuelt kan kombineres med ønsket om madkurser. En aftale med fitnesscentre rundt omkring i landet må anses som relevant og tilknytning til en sundhedsplejerske og/eller diætist er ligeledes noget, der for flere af forældrene kan udgøre en ekstra ressource, en legitim anden, der kan skabe den rette belastningsbalance og dermed håndterbarheden.

# Kvalitetsvurdering

I det følgende vil jeg redegøre for refleksioner omkring specialets kvalitet. Gennem rapporten er der løbende redegjort for beslutninger og betragtninger, der har betydning for vurderingen af nærværende speciale, men nedenstående vil mere uddybende tage udgangspunkt i specialet som helhed. Kvalitetsvurderingen tager primært udgangspunkt i begreberne reliabilitet og validitet, med afsæt i Kvale & Brinkmann samt Bryman. Inden for den kvalitative forskning er der ikke konsensus omkring brugen af disse begreber, men trods dette finder jeg det relevant at redegøre for opgavens kvalitet, hvortil anvendelsen af begreberne findes egnet (Kvale & Brinkmann 2009: 270-272). Inden da vil jeg dog kort diskutere mit teoretiske og videnskabsteoretiske udgangspunkts betydning for mine analytiske fund.

I nærværende speciale har jeg løbende argumenteret for og fastholdt et fokus på forældrenes egne erfaringer og oplevelser. Særligt ud fra fænomenologien vægtes det at forstå informanternes oplevelser ud fra deres eget subjektive perspektiv højt (Kristiansen og Krogstrup 1999:14). Samtidig bringer den anvendte teori ikke samme kritiske blik på forældrenes performance som eksempelvis Margaretha Järvinens interaktionistiske tilgang. Anvendelse af anden teori kunne således, som nævnt i analysestrategien, bidrage til alternative fortolkninger. Järvinen præsenterer eksempelvis, med sit konstruktivistiske-interaktionistiske perspektiv på kvalitativ forskning, en mere kritisk tilgang til interviewmaterialet. Ved anvendelse af Goffmans dramaturgiske begreber om indtryksstyrring, der præges af facework og Scott & Lymans begreb ”accounts”, med fokus på at bringe den enkelte tilbage ”in face”, analyseres interviewet som forhandlinger, hvor den enkelte ikke vil tabe ansigt (Järvinen 2005:30-31). Ovenstående analyse udgør således hovedlinjerne i mine fund, men der kan også være enkelte steder, hvor man kan komme i tvivl i forhold til mulige alternative fortolkninger. Da overvægt, som nævnt, er et tabubelagt emne, kan forældrenes udtalelser om manglende hjælp, ud fra et mere interaktionistisk perspektiv, anses som et forsøg på indtryksstyring. Der giver forældrene mulighed for at skubbe ansvaret et andet sted hen og derved delvist opretholde idealet om den ”gode forælder”. Således kan det billede, de forsøger at skabe af sig selv som forældre, delvist være præget af forbedringer. Dette er påpeget enkelte steder i analysen, men den kritiske til gang til performance blev, jævnfør metodeafsnittet, primært anvendt i udvælgelsen af citater. Med udgangspunkt i problemformuleringen har der i selve analysen været mere fokus på forklaring af diversiteten i forældrenes oplevelser. Selvom den valgte tilgang ikke bidrager med samme fokus på informanternes eventuelle performance og at mine fortolkninger af data muligvis ville have set lidt anderledes ud ved anvendelsen af en mere interaktionistisk tilgang, mener jeg ikke, at mine konklusioner var blevet anderledes. Fra størstedelen af forældrene oplevede jeg nemlig en nuanceret tilgang, hvor både positive og negative oplevelser ved overgangen, hjælpen og egen formåen berøres forholdsvis uproblematisk.

Reliabilitet omhandler muligheden for at gentage resultatet på et andet tidspunkt og af andre forskere (Kvale & Brinkmann 2009: 271). For at øge undersøgelsens reliabilitet, har jeg gennem processen forsøgt at skabe og opretholde gennemsigtighed i den metodiske og analysemæssige fremgangsmåde (Olsen 2003:88). I metodeafsnittet har jeg eksempelvis indgående redegjort for mine metodiske overvejelser og valg, herunder blandt andet transskribering, kontakt til informanter og interviewteknik. Endvidere er interview- og observationsguide vedlagt som bilag. Dog anser jeg alligevel reliabiliteten som lav, da data er skabt i en bestemt relation mellem mig og de enkelte forældre. Endvidere gav den semistrukturerede interviewteknik mig muligheden for at stille spontane spørgsmål, der opstod undervejs i interviewet. Et aspekt, der blev anvendt for at få informanterne til at reflektere over og uddybe deres svar, men som gør det svært at gentage præcis det samme interview (Kvale & Brinkmann 2009: 186, 272).

Validiteten vedrører hvorvidt jeg via den valgte metode undersøger det, jeg har til hensigt at undersøge (Kvale & Brinkmann 2009:272). Her mener jeg, at mit valg af delvis metodekombination, via mit ”pilotstudie” på Skælskær Julemærkehjem, er med til at styrke validiteten. Mine observationer, der primært er brugt til udviklingen af interviewguiden, men dog også anvendes i analysen, skabte samtidig en grundlæggende forståelse for overgangen. Noget der gav mig muligheden for at stille flere relevante og uddybende spørgsmål, samt mugligheden for at forholde mig kritisk til forældrenes udtalelser. Samtidig mener jeg, at mine interviews, herunder udformningen af interviewguiden, i høj grad belyser vigtige aspekter af forældrenes oplevelser af den hjælp de får i overgangen.

Den eksterne validitet, generaliserbarheden, handler i den kvalitative forskning ikke om statistisk generaliserbarhed. Generaliserbarheden af kvalitative undersøgelser kan forstås som overførelsen af empiriske fund til andre kontekster (Bryman 2004:275), hvilket Kvale betegner som analytisk generalisering (Kvale og Brinkmann 2009: 289). Lignende undersøgelser anvendes derved til validering og danner grundlag for generalisering til andre kontekster. På denne måde kan analyseresultaterne blive retningsgivende og vejledende i tilsvarende situationer. Grundet den specifikke overgang som nærværende speciale omhandler, kan dette anses som svært. Dog finder jeg det plausibelt, at visse aspekter, såsom ovenstående understregning af vigtigheden af forældreinddragelse, kan generaliseres til andre relevante kontekster. Aspekter der, jævnfør problemfeltet, ligeledes bekræftes af andre undersøgelser. Samtidig giver analytisk generalisering mulighed for generalisering via teori, hvorved de anvendte teorier benyttes som en skabelon til sammenligning af de empiriske fund. Denne form for generalisering finder sted ved at sammenkæde enkelte empiriske fund med de i specialet udvalgte teorier (Kvale og Brinkmann 2009: 289). Tilgangen belyser derved, hvorvidt de empiriske fund kan forklares og forstås ud fra de anvendte teorier, hvilket har slående ligheder med Brymans beskrivelse af den interne validitet i kvalitative undersøgelser, der netop omhandler sammenhængen mellem teori og empiri (Bryman 2004: 273). I specialet anser jeg den interne validitet og muligheden for analytisk generalisering via teori for god, da forældrene flere gange ubevidst italesætter betydningsfulde elementer af teorien. Derudfra er det min vurdering, at flere af de fremkomne analytiske resultater kan genfindes i lignende kontekster, hvor de anvendte teorier har forklaringskraft. Eksempelvis kan der argumenteres for, at den manglende vejledning, hjælp og inddragelse af forældre, der medfører, at nogle børn bliver medie for forandring, vil være at finde i andre sammenhænge, hvor forældrene heller ikke indgår som en del af arbejdet med børnene. Kombinationen af teori og empiri er således med til at skabe et godt grundlag for besvarelsen af nærværende speciales problemformulering. Den adaptive tilgang, hvor teori og emperi i sammenspil har påvirket og ”udviklet” hinanden, mener jeg således har sikret en bedre kvalitet i specialet.

Afslutningsvis vil jeg kort berøre den økologiske validitet. En validitet, der fokuserer på resultaternes anvendelighed, om undersøgelsen indfanger meninger, værdier og viden omkring de mennesker og det område der undersøges (Bryman 2004: 29). Dette har fra specialets start været et vigtig aspekt. Jeg håber derfor, at resultaterne er anvendelige og brugbare i det fremtidige sociale arbejde på området, både for kommuner og de danske julemærkehjem, og kan være med til at skabe forbedringer for kommende forældre og deres børn.

# Konklusion

I nærværende speciale er forældres oplevelse, af den hjælp de får i overgangen fra barnets start på julemærkehjem tilbage til hverdag og kommune, undersøgt. Hensigten har dels været at undersøge og redegøre for forældres oplevelse af hjælpen, samt belyse og forklare eventuelle variationer i empirien ved hjælp af teoretiske begreber, hvilket den adaptive forskningsproces har bidraget til berigelsen af. Derudover har jeg med specialets problemstilling indirekte ønsket at inddrage et mere anvendelsesorienteret perspektiv, der kan danne grundlag for justeringer inden for det sociale arbejde på området og derved skabe en bedre overgang for forældre og børn.

Indledningsvist kan det konkluderes, at alle forældrene oplever ”indgangen”; det at få et barn på Skælskør Julemærkehjem, som en hjælp. Det kan konstateres, at julemærkehjemmet udgør en ressource, en ”legitim anden”, som forældrene får adgang til. I alle interviews kan der gennemgående spores en stor taknemmelighed over at have haft et barn på Skælskør Julemærkehjem. Startsamtalen og infomødet bliver det, der kickstarter processen og skaber den tiltrængte håndterbarhed i forhold til at starte de nødvendige forandringer på hjemmefronten. Det er møder, hvor forældre modtager konkrete redskaber til håndtering af de forandringer barnet og forældrene skal til at starte på. De danner grundlaget for mulige forandringer og udgør en helt konkret hjælp for forældrene. Endvidere viser det sig, for mange af forældrene, at være de eneste konkrete redskaber de får at guide og styre efter i hverdagen derhjemme, og det bliver derfor redskaber, der også anvendes efter endt ophold - i exit. Julemærkehjemmets klare retningslinjer og regler, fremlægges endvidere på en måde, så de ikke opleves som magtanvendelse overfor forældrene, da de udvises i sammenspil med empati og rammerne og reglerne opleves derved som et hjælpende element i ”indgangen”. Forældrene føler sig godt inddraget, de føler, de har fået den nødvendige viden og de nødvendige ressourcer i opstarten. Grundlaget for forældrenes mestringsmuligheder er dermed lagt, da de jævnfør analysen italesætter øget begribelighed og håndterbarhed. Det kan dermed konkluderes, at første del af overgangen ”indgangen” i sig selv opleves som en hjælp og et mulighedsskabende element. Fundamentet for den gode overgang er dermed lagt.

De første tegn på huller i hjælpen i overgangen opstår i selve passage. Børnenes hvide stykker papir, som jeg observerede under mit ophold, og enkelte forældres fortælling om udfordringer i weekenden, udgør beviser herpå. Flere forældre fortæller, hvordan de via det fremsendte informationsmateriale fra julemærkehjemmet havde en forventning om, at de som forældre skulle deltage i forskellige lærerige og mulighedsskabende arrangementer. Dette understreger et ønske om vejledning og støtte og kunne være et vigtigt element i elimineringen af julemærkehjemmet som en delvis ”total institution”, der virker ved afsondring fra omverdenen. Julemærkehjemmet, der overordnet set har et ønske om at skabe bedre inklusionsmuligheder for det enkelte barn, kommer via sin ekskludering af forældrene og den hjemlige kontekst til at udgøre en barriere for en tredjedel af forældrene, der udtrykker manglende viden om barnets læring og vejledning i forhold til at hjælpe barnet i hverdagen. To tredjedele er derimod tilfredse med samarbejdet og inddragelsen. Ved nærmere analyse af data kan det dog konstateres, at halvdelen af de tilfredse forældre særligt italesætter det gode samarbejde og øget inddragelse i forbindelse med barnets hjemve. Hjemve bliver dermed en mulig ”kode”, en mulig forklaring på oplevelsen af det gode samarbejde og et adgangsgivende element, der giver forældrene direkte acces til ressourcer og hjælp. Barnets hjemve kan derved anses som en faktor, der delvist kan fjerne den ekskluderende effekt af hjælpens afsondring fra den hjemmelige kontekst, og hjemveen bliver dermed et mulighedsskabende element, der opstår rimeligt tilfældigt.

Analysen af ”passage” indikerer, at større inddragelse, støtte, vejledning og dermed øget hjælp til forældrene vil gøre overgangen mere begribelig og håndterbar for forældrene og dermed muligvis mere smidig for børnene. På baggrund af analysen og empirien kan det derfor konstateres, at der er flere muligheder for at forbedre det sociale arbejde på området. Eksempelvis ved at julemærkehjemmet, via arrangementer omkring kosten, hjælper de forældre, der har brug for det til opnå en bedre håndtering. Et tilbud om et møde undervejs i processen, hvor eventuelle spørgsmål besvares af personalet og hvor forældrene har mulighed for at trække på pædagogernes kompetencer er en anden mulighed. En tredje og komplementær mulighed er at kommunen tilbyder forældrene relevante kurser, startende allerede under barnets ophold.

Exit viser sig at indeholde flere udfordringer for forældrene, men også forskellige oplevelser af hjælpen og egen mulighed for mestring. For de fleste forældre medfører den manglende kommunale hjælp, at andre former for hjælp bliver italesat og fylder meget. Samtidig medfører det, at mestring af overgangen for nogle forældre bliver svær. Hjælp, i form af tilknytning til professionelle, bliver en mulighedsskabende faktor, eksempelvis via kontakt til en sundhedsplejerske eller tilknytning til hospitalsprojekter, hvor hele familien er inddraget. Det er en hjælp, der viser sig afgørende særligt for de familier, hvor den sociale og økonomiske kapital er lav. På denne måde viser kapitalmængde og sammensætning sig, ikke overraskende, at være et andet mulighedsskabende element på vejen til mestring. Høj økonomisk kapital og høj sociale kapital i form af ”legitme andre” i familiens netværk, der bakker op, er udslagsgivende. På baggrund heraf skal det bemærkes, at de familier, der ikke har høj kapital sammensætning kan opnå nogenlunde samme positive oplevelse af egen mulighed for mestring, hvis den rette hjælp gives. Det kan endvidere konkluderes, at det enkelte barn i flere familier kommer til at udgøre forældrenes ”legitime anden” og en hjælp. Barnet nævnes af cirka to tredjedele af forældrene som en vigtig vej til viden, et mulighedsskabende element. For lidt over en tredjedel er det den eneste vej til viden og barnet har derved vist sig afgørende for forældrenes følelse af begribelighed og håndterbarhed og dermed oplevelsen af at kunne mestre situationen. Børnene bliver et medie for den omstilling og forandring, der skal ske i hjemmet. For forældre uden kommunale tilbud bliver barnet, i samspil med forældrenes sociale netværk, dermed essentiel. Næsten to tredjedele af forældrene påpeger, trods netværk og barnets videreformidling, i forskellig grad vigtigheden af professionel støtte og vejledning fra kommunen, og at hjælpen starter senest ved barnets hjemkomst. Efterspørgslen efter fagrelevant vejledning er høj og der er således mange muligheder for forbedringer af det sociale arbejde på området i de enkelte kommuner. Dog efterspørges motivationskurser, kontakt til en sundhedsplejerske, kostvejledning og madkurser i særlig grad.

Sammenfattende kan det konkluderes, at overgangen må anses som en proces, der forløber i mindst tre dele; indgang, passage og exit. Selve passage og dele af indgangen, har vist sig at have betydning for flere forældres oplevelse af sidste del af overgangen -”exit”, hvilket analysen dokumenterer. Hjælpen til forældrene bør således ikke kun tage udgangspunkt i exit. Familiens nye hverdag, bliver der arbejdet på fra det første møde med julemærkehjemmet og dermed bør det sociale arbejde i forhold til forældrene også starte her, med udgangspunkt i den enkeltes families behov.

# Aspekter der ikke kom med - Skolen

På baggrund af righoldige og fyldige interviews har jeg være nødsaget til at fravælge emner i data, der ikke direkte har betydning for besvarelsen af problemformuleringen. Endvidere har rammerne, i form af eksempelvis omfangs- og tidsmæssige begrænsninger, været en medvirkende faktor til empiriske fravalg. Det betyder dog ikke, at disse dele af empirien er fundet uinteressant eller ligegyldigt for arbejdet på området. Af respekt for de medvirkende forældre, men også drevet af eget ønske om at interessant empiri bliver til rådighed for feltet, vil jeg kort berøre et emne, som nogle af forældrene selv italesatte og andre fortalte om på baggrund af mine spørgsmål – nemlig samarbejdet mellem barnets ”normale” skole og skolen på Skælskær Julemærkehjem.

Det fremgår af flere interviews, lidt over en tredjedel, at samarbejdet mellem barnets hjemmeskole og skolen på julemærkehjemmet kan forbedres. Det er forskelligt, hvad forældrene ser som udfordringen, dog er det primært barnets hjemmeskole, som forældrene udtrykker en skuffelse over. Flere har eksempelvis oplevet, at der har været problemer i forhold til at få barnets skole til at sende relevant undervisningsmateriale til skolen på julemærkehjemmet. Samtidig indikerer udtalelser, at skolen på julemærkehjemmet virker lidt som en institution i institutionen, der kan være svær at få føling med hvordan fungerer. Nedenstående citater illustrerer og indeholder flere af de tendenser, forældrene omtaler:

*”(…) jeg synes det var svært at følge med var skoledelen. Jeg følte mig lidt frustreret. Skolelæren dernedefra var nemlig ikke med på formødet (startsamtalen), så der manglede man faktisk noget information fra skoledelen. (…) Det synes jeg var lidt diffust. Det vi så erfarede til slutsamtalen, det var faktisk, at Dans skole var helt vildt elendige til at bakke op om det her. Rigtig dårlig, alt information skulle gå over intra og det gjorde det ikke. De var dårlige til at lægge opgaver ud til Dan, dårlige til at tilbagemelde til ham, så det er helt vildt vigtigt at begge veje kommunikerer godt.” (Ida)*

*”På de 10 uger har jeg snakket med hende (klasselæren) en gang og det var kun fordi jeg løb tilfældigt ind i hende, da jeg var nede og hente ham en fredag, hvor hun lige sagde ”hej”, men ellers har vi ikke snakket med hende på de ti uger før vi stoppede. (…) Vi havde en del spørgsmål og det er lidt svært at få ud af Mads (deres søn). (…)Selvfølgelig kunne vi have ringet derned, men jeg manglede, at man måske halvvejs lige havde en samtale med hende.” (Aske)*

Dette kan ses i relation til de dele af analysen, hvor jeg ser på konsekvenserne afsondringen fra hverdagen. Det er yderligere, som nævnt, en institution i institutionen, der ofte er lukket, når de fleste forældre bringer eller henter deres barn. Den kan derfor virke ”diffus” og svær at få kontakt til, trods det faktum at man, som Akse påpeger, kan opnå telefonisk kontakt i hverdagen. Derfor kan Idas ide om at have skolelæren med til startsamtalen, eller Askes forslag om et halvvejsmøde anses som relevante løsninger. Samtidig understreger det, som analysen, den manglende forældreinddragelse i passage, der medfører manglende begribelighed for forældrene. Overordnet set er det dog vigtig at understrege, at langt de fleste var rigtig glade for skolen på julemærkehjemmet: ”*Vi var også rigtig glade for skolen dernede”* (Tove), *”altså dernede har det været godt, altså fagligt har hun rykket sig. Det har hun og det er jo helt klar fordi, de ikke er så mange til selve undervisningen”* (Maj). Aske og Bea påpeger trods det manglende samarbejde også sønnens læring. Endvidere fortæller flere forældre, hvordan deres barn er blevet bedre i skolen, på baggrund af skoleformen. Særligt den intensive og tidsmæssigt korte undervisning, der primært muliggøres af det lave antal af elever i klassen, anser jeg som interessant i sammenhæng med børnenes faglige fremskridt.

Den manglende opbakning fra barnets skole understreger, som analysen, manglende koordinering i indsatsen og antyder mulige uklarheder om opgavefordelingen i overgangen. På denne måde er empirien omkring samarbejdet mellem skolerne med til at understrege de snitfladeproblemer, der kan være i overgangen og samarbejdet mellem forskellige institutioner, og samtidig bidrager det til analysens konstatering af, at øget forældreinddragelse vil skabe en mere smidig overgang for både forældre og børn.

# Abstract

The aim and focus of this thesis have been to investigate how parents of obese children experience the help they get in the transition, from the child starts at a Christmas Seal Home to the child is back in everyday life. Focus is on how parents experience the social work in the transition and on elements that are facilitating and limiting for them.

Obesity has become one of the main health problems in the world. It is a rapidly growing health challenge, and in 1998 WHO declared the rapid growth in obesity an epidemic. More and more children are overweight, and during the last 30 years the growth in obesity among children has increased dramatically in Denmark, with high societal and individual costs. It is a gateway to many chronic diseases, such as heart diseases, cancer and type-2 diabetes. Moreover, it can have high psychological consequences; effect a person’s life quality and life expectations. It is not only an individual or societal problem, but also as a social problem. Therefore, my objective has been to contribute with some relevant perspectives and thereby giving the thesis a more application-oriented focus that can make the social work in this area better for the parents and thereby also for the children involved.

A qualitative methodology is used, combined with inspiration from Derek Layders adaptive approach and a mixture of phenomenology and hermeneutics. Observations and interviews have been conducted, with interviews as the primary data collection method. My observations are used as a method to ensure the quality of the interview guide. However, the observations are used in the analysis when found relevant. Thereafter 15 parents have been interviewed to understand and fully grasp their experience of the transition.

Meleis et al.’s definition of a transition, consisting of three phases; “entry”, “passage”, and “exit”, is used to structure the analysis. Erving Goffman’s understanding of total institutions, Aaron Antonovsky’s theory of coping and Pierre Bourdieu’s capital- and habitus concepts are continuously used in the interpretation and analysis of the data. The theoretical concepts have been selected on the basis of the adaptive approach. They are useful in the explanations of variations in data.

The first part of the analysis, “entry”, concentrates on the information meeting, the start-up meeting and the help parents are given in order for them to master the transition and new lifestyle. It shows that all the parents see the child’s start at Skælskør Christmas Seal Home as a helping and facilitating element. The meetings provide the basis for change, and are, for many of the parents, seen as the starting point of the process. The second part of the analysis, “Passage”, focuses on the cooperation and involvement of the parents, and outlines the first limitations in the transition. The weekends and the low involvement of the parents at the Christmas Seal Home are by some parents seen as obstacles for understanding the changes they need to make to master the situation. At the same time, it appears that the child’s homesickness can be a facilitating and enabling element for parents, a direct connection to resources and help. “Exit”, which constitutes the last part of the analysis, and thus the last part of the transition, centers on the facilitating and limiting aspects in exit in relation to help, including the work of the municipalities and how changes have been made in the families. It reveals that most families do not get any help from their municipality, and these families instead articulate and point out other aspects that are helpful, such as the child’s motivation and ability to tell about what they have learnt. However, many of them want and need help from professionals. It also shows that the families’ personal and local network can be a helping aspect in mastering the situation.

In the analysis, it appears that there are differences in the way the parents experience the help and in how they cope with the transition, which in particular depends on the parents’ composition of capital. High economic capital combined with high social capital make the transition easier to master. But it also shows that families with low compositions of capital can achieve roughly the same positive experience of their ability to master the transition, if the right help is given. At the same time, the analysis stresses that the transition must be seen as a process that contains three parts, “entry”, “passage” and “exit”, and that “passage” and parts of “entry” can influence the parents’ experience of the last part – “exit”. It therefore appears that the social work and the help given to the parents should be provided from the start and persist through all parts of the transition.

# Litteraturliste

Antonovsky, Aaron (2000): *Helbredets Mysterium*. Hans Reitzels forlag. København

Bourdieu, Pierre (1995): *Distinksjonen.* Oslo. Pax forlag.

Bourdieu, Pierre & Loïc Wacquant (1996): *Refleksiv sociologi – mål og midler*. Hans Reitzels forlag

Breumlund, Anne & Inger B. Hansen (2009): ”Det bli’r i familien” i Maria A. Nielsen, Keith Pringle & Lars Uggehøj (red.): *Magt og forandring i socialt arbejde.* København. Akademisk forlag

Broby, John (2012) *Mange børn vil på julemærkehjem***.** Fundet: 01.05.13

<http://www.dr.dk/P4/Kbh/Nyheder/Hovedstadsomraadet/2012/03/06/094105.htm>

Bryman, Alan (2004): *Social Research Methods.* Second Edition. Oxford University Press.

Bøtkjær, Henrik (2013): *Praktikbeskrivelse – Julemærkehjemmet Skælskør*. <https://www.julemaerket.dk/default.asp?Action=Details&Item=738>

Ejrnæs, Morten & Jens Guldager (2008): *Helhedssyn og forklaring*. København Akademisk forlag

Goffman, Erving (1967): *Anstalt og menneske.* Viborg: special-Trykkeriet

Hansen, Carsten Yndigegn (1999) *Nu trækker vi på samme hammel.* NBC Prepress, Købehahvn

Holm, Jens-Christian 2008: ”Behandling af svært overvægtige børn”i antologien *Generation Cola – når overvægten tager over*. Redigeret af Maria Due. Udgivet af Akademia.dk.

Holstein, Bjørn & Mette Madsen (2003): *Social arv og børns sundhed*. Fundet: 20.05.13

<http://www.sfi-campbell.dk/Files/Filer/Den_sociale_arv/workingpapers/3.pdf>

Højbjerg, Henriette (2009): ”Hermeneutik” i Lars Fuglsangs og Poul B. Olsen (red): *Videnskabsteori i samfundsvidenskaberne.* Roskilde Universitetsforlag

Jensen, Torben K. & Tommy J. Johnsen (2000): *Sundhedsfremme i teori og praksis*. Forlaget Philosophia

Juel, Knud, Anne Christensen, Michael Davidsen, Ola Ekholm, Stig Hansen & Maria Holst (2010): *Den nationale sundhedsprofil 2010 – Hvordan har du det?*

Sundhedsstyrelsen. Fundet: 30.01.13 <http://www.sst.dk/publ/Publ2010/CFF/Sundhedsprofiler/DenNationaleSHP.pdf>

Järvinen, Margaretha (2005): ”Interview i en interaktionistisk begrebsramme” i : Järvinen, M. & Mik-Meyer, N. (red.): *Kvalitative metoder i et interaktionistisk perspektiv*. København: Hans Reitzels Forlag

Järvinen, Margartha & Nanna Mik-Meyer (2005) Observationer i en interaktionistisk begrebsramme” i Järvinen, M & Mik-Meyer, N. (red.): *Kvalitative metoder i et interaktionistisk perspektiv.* København: Hans Reitzels Forlag

Julemærkefonden (2013): *VELKOMMEN PÅ JULEMÆRKEHJEM*. Fundet: 04.03.13

<http://www.e-pages.dk/nordad/1073/>

Julemærkefonden (2013): *Julemærkehjemmene*. Fundet: 03.04.13

<https://www.julemaerket.dk/Default.asp?Action=Details&Item=449>

Jørgensen, Anja (2008): ”Hermeneutik, fænomenologi og interaktionisme –tre sider af samme sag” i Jacobsen, M.H & K Pringle (red): *At forstå det sociale*. København: Akademisk forlag

Kristiansen, Søren & Hanne K. Krogstup (1999): *Deltagende observation – En introduktion til samfundsvidenskabelig metode.* Hans Reitzels Forlag.

Kristoffersen, Nina, Finn Nortvendt, Eli-Anne Skaug (2005): *Grundlæggende sygepleje*. Munksgaard Danmark.

Kvale, Steinar & Svend Brinkmann (2009*): InterView – Introduktion til et håndværk.* København. Hans Reitzels Forlag

Lisborg, Bente & Lisbeth Rask (2008): ”Et psykologisk perspektiv på børns mistrivsel”. I Bo, Karen- Asta, Jens Guldager & Birgitte Zeeberg (red): *Udsatte børn – et helhedsperspektiv.* AKA-Print.

Latner, Janet D. & Albert J. Stunkard (2003): *Getting Worse: The Stigmatization of Obese Children.* Obisity Research.

Layder, Derek (1993): *New Strategies in Social Research* – An introduction and guide. Polity Press.

Lockwood, David (1964): ”Social Integration and System Integration” i George K. Zollschan & Walter Hirsch (red.): *Exploration in social change.* London. Routledge & Kegan Paul

Meleis, Afaf Ibrahim, Linda M. Sawyer, Deanne K. Hilfinger Messias, Karen Schumacher (2010): ”Experiencing Transitions: An Emerging Middle - range Theory”. I Afaf Ibrahim Meleis (red) *Transition Theory.* New York

Meleis, Afaf Ibrahim & Patricia A. Trangenstein (2010): ”Facilitating Transitions: redefinition of the nursing mission”. I Afaf Ibrahim Meleis (red) *Transition Theory*. New York

Mørk, Ole (2005): *Julemærkehjem:* *Børns overvægt og trivsel*. Aarhus Universitet

Mølgaard, Christian et al. (2007): *Forebyggelse af overvægt blandt børn og unge - oplæg til strategi.* Motions og Ernæringsrådet

Nygaard, Benthe (1995) *Gode tabere – en undersøgelse af tykke børns udvikling et år efter et ophold på Skælskør Julemærkehjem.* Weber & Poulsen.

Nielsen, Jimmie G., Gitte Bossi-Andresen, Nina Schiøtz & Rune Bjørnvig (2008): *Med familiens hjælp er det slet ikke så hårdt.* BL Grafisk, Sonja Bøttcher Jensen

Olsen, Henning (2003): *Kvalitative analyser og kvalitetssikring.* Sociologisk Forskning nr.1

Pearson, Seija, Lina W. Olsen, Bente Hansen & Thorkild I. A. Sørensen (2005) *Stigning i overvægt og fedme blandt københavnske skolebørn i perioden 1947-2003.* I ugeskrift for læger

Pedersen, Martin (2012) ”Triangulær validering – samspillet mellem deltager observation og kvalitative interview”. i Matin Pedersen, Jacob Klitmøller & Klaus Nielsens (red): *Deltagerobservation.*

Petri, Marie & Anders Jacobi (2011): *Målrettet forebyggelse af fedme – mere effekt for pengene.* Teknologirådet Marts 2011. Fundet: 10.02.13 <http://www.tekno.dk/pdf/projekter/p11_fedme_maalrettet_forebyggelse/p11_Maalrettet_forebyggelse_af_fedme_-_mere_effekt_for_pengene.pdf>

Poulsen, Annette (2013): *Skolesundhedsarbejde – håndbog til sundhedspersonale*. Sundhedsstyrelsen. Fundet: 15.09.13

http://www.oplysning.org/uploads/9/1/4/3/9143605/skolesundhed.pdf

Prieur, Annick (2006) ”En teori om praksis”. I Annick Prieur & Carsten Sestoft (red) *Pierre Bourdieu – En introduktion*. Hans Reitzels Forlag

Rockwool Fondens Forskningsenhed (2010): *Den svære overvægt fortsætter med at stige*. Fundet: 25.01.13

<http://www.rff.dk/files/RFF-site/Publikations%20upload/Newsletters/Dansk/85832_Rockwool%20nyhedsbrev%20december_P.PDF>

Scott, Sussi (2011): Total Institutions and Reinvented Identities. Palgrave Macmillian

Skau, Greta M. (2001): Mellem magt og hjælp –vejledning i god klientbehandling. Narayana Press

Sundhedsstyrelsen (2010): *Temarapport om børn og overvægt*. Fundet d.13.01.13:

<http://www.sst.dk/publ/Publ2010/CFF/BoernogOvervaegt/Temarapport_boern_og_overvaegt.pdf>

Sundhedsstyrelsen (2011): Fundet: 04.01.13

<http://www.sst.dk/Sundhed%20og%20forebyggelse/Overvaegt.aspx>

Sundhedsstyrelsen (2013): Fundet: 18.09.13

http://www.sst.dk/Sundhed%20og%20forebyggelse/Boernesundhed/Satspulje%202012-2015.aspx

Tarbensen, Kenn (2003): *Julemærket – til gavn for børn.* Special-Trykkeriet i Viborg.

Utzon, Mikale, Thomas Moser & Henning Tollefsen (2005): *Når først du er fed, hvad så.* Learning Lab Danmark.

<http://www.sst.dk/publ/publ2008/cff/learninglab/foerst_fed_delproj1_julemaerke.pdf>

Vinther-Jensen, Kristen &Anne M. S. Jensen (2012): *Læring og mestring*. Folkesundhed og Kvalitetsudvikling. Fundet: 20.07.13

[http://www.cfk.rm.dk/files/Sundhed/CFK/Projekter/Læring%20og%20mestring/Læring%20og%20mestring%20Evalueringer/LM%20Kvantitativ%20evaluering\_www.pdf](http://www.cfk.rm.dk/files/Sundhed/CFK/Projekter/L%C3%A6ring%20og%20mestring/L%C3%A6ring%20og%20mestring%20Evalueringer/LM%20Kvantitativ%20evaluering_www.pdf)

Wadskjær, Hans (2009): ”Den sociale hjælpefunktion – et evolutionsperspektiv” i Maria Appel Nielsen, Keith Pringle& Lars Uggerhøj (red.):*Magt og forandring i socialt arbejde*. Akademisk forlag.

Wadskjær, Hans (2008): ”Huset Venture – hvis praksis har svaret på rummelighed” i Michael Hviid Jacobsens & Keith Pringle (red.): *At forstå det sociale – sociologi og socialt arbejde*. København. Akademisk forlag.

Wedderkopp, Niels & Karsten Froberg (2003): *Fedme blandt børn*. I Diætisten 2003.

Wilken, Lisanne (2006): *Pierre Bourdieu*. Roskilde: Roskilde Universitetsforlag

With, Thomas K. (2009): Fedme som samfundsproblem. Fundet d. 03.03.13

http://www.tekno.dk/pdf/hoeringer/p09\_Fedme\_Hoeringsrapport.pdf

Ørntoft, Jette K. & Birgit Madsen (2005): *Overvægt – 21 børn og unge skriver om at være overvægtig.* Kroghs Forlag.

# Bilag 1 - Interviewguide

**Interviewguide**

**Introduktion**

* **Tusind tak fordi du/I vil deltage.**
* **Kort præsentation af formål med interviewet og projektet.** *Jeg har I mit speciale valgt at have fokus på forældrenes oplevelse af overgangen fra julemærkehjem til kommune, skole og hjem. Det har jeg, da det er et underbelyst emne og et emne jeg mener, det er vigtigt at skabe mere viden om, så man kan blive bedre til at hjælpe de involverede familier. I interviewet vil der således være fokus på JERES oplevelser af overgangen og den hjælpe i har fået fra de forskellige instanser - hvad der fungerer/ikke fungerer og hvad der kan gøres bedre. Så formålet er kort sagt finde ud af hvordan I oplever overgangen fra barnets start på Julemærkehjem til hverdag, kommune og skole*
* **Sikret anonymitet. Navn, bopæl og andre aspekter, der kan ledes tilbage til jer vil således ikke indgå som en del af specialet. Hvilket også fremgår af samarbejdskontrakten**
* **Julemærkehjemmet får resultat af opgaven præsenteret og opgaven er at finde på Aalborg Universitet, når jeg er færdig**
* **Jeg optager interviewet, hvilket er nødvendigt, men det vil selvfølgelig blive destrueret efter jeg har brugt det, jeg skal bruge.**
* **Det er helt ok, hvis der er nogle spørgsmål, I ikke ønsker at svare på**
* **Forventer det tager en lille time alt efter, hvor meget du/I har på hjertet.**
* **Jeg er interesseret i dine/jeres holdninger, meninger og oplevelser i forhold til overgangen. I/du må meget gerne komme med konkrete eksempler under vejs.**
* **Kort præsentation af mig selv.**
* **Har du/I nogle spørgsmål inden vi går i gang.**

|  |
| --- |
| **Interviewguide** |
| Vil du/I starte med at fortælle lidt om dig/jer selv, hvad du/i laver? |
| **Opstart Julemærkehjemmet:** |
| Vil du/I prøve at fortælle om det første møde med julemærkehjemmet (forbesøg). * Hvem var til stede, hvad snakkede I om?

hvordan oplevede du/I processen og overgangen til I kom på julemærkehjem?Hvad er din/jeres mening om forbesøget og den daværende forældresamtale?* Hvilken information og redskaber fik I?

Er I blevet kontaktet af kommunen inden opholdet? |
| **Tiden på Julemærkehjem** |
| Hvordan oplevede I samarbejdet med julemærkehjemmet, mens jeres barn var der?Prøv at fortæl om de arrangementer/møder du/I har været med til under opholdet? Hvordan oplevede du/I at Julemærkehjemmet varetog jeres/din rolle som forældre?* Blev I/du inddraget tilstrækkeligt under opholdet?

Hvilke udfordringer var der i forhold til samarbejdet? – kan du/I komme med et eksempel på en udfordring ?Hvilke fordele var der i forhold til samarbejdet? – kan du/I komme med et eksempel?Hvilken form for redskaber, hjælp og information om kost motion fik du/I, at du/I fik under opholdet ?Hvad kunne Julemærkehjemmet gøre bedre i forhold til at varetage jeres behov under opholdet?Kommune og skole under julemærkehjemHvordan var kontakten med kommune under opholdet (hvis forældrene er blevet kontaktet) ?* fordele/positive aspekter
* Hvilke udfordringer er der

Hvordan var kontakten med skole under opholdet ?* fordele/positive aspekter
* Hvilke udfordringer er der
 |
| **Fra Julemærkehjem til kommune, skole og hjem** |
| Hvordan oplevede I/du afhentningsdagen og afslutningsmødet?* hvilken information fik I/du?

Hvordan oplevede du/I planlægningen af overgangen fra julemærkehjem til hverdag?* hvad betød det for jer/dig

Hvem er I blevet kontaktet af efter opholdet i forbindelse med jeres barns ophold og afslutning på opholdet? Kommune (hvis de er blevet kontaktet af kommunen)Hvordan oplever I den hjælp, de informationer og redskaber, I har fået?Hvilke udfordringer er der i forhold til samarbejdet med kommune? – kan du komme med et eksempelHvilke fordele/positive aspekter er der i forhold til samarbejdet med kommune? – kan du komme med et eksempelSkoleHvordan har I/du oplevet mødet med skolen efter end ophold? HverdagenHvilke forandringer er der sket derhjemme, i jeres hverdag efter opholdet og hvorfor?Hvor/hvad er den største forandring i jeres hverdag?Er der noget du/I er blevet særlig opmærksomme på, i forhold til jeres hverdag, efter endt ophold?Hvilke udfordringer har der været?Hvilke gode aspekter/oplevelser har i oplevet i hverdagen?Overgangen generelt Har du/I som forældre vidst hvad der skulle ske igennem processen?Kan du/I fortælle mig hvad, der har betydet mest for jer efter endt ophold? Hvad har fyldte mest i jeres/dine tanket ved overgangen til hverdagen?Føler du/I, at du/I har fået den hjælp og de redskaber du/I har brug for efter opholdet? * hvorfor/hvorfor ikke?
 |
| **Den ideelle overgang – fremtidsmuligheder** |
| Vil du prøve at beskrive, hvordan du synes, den ideelle overgange fra julemærkehjem til kommune, burde forløbe?* Hvordan kan den forbedres
 |
| **Generelt/info** |
| - Hvor gammel er din/jeres barn- Bopælskommune |
| **Afrunding** |
| Så har jeg været alle mine spørgsmål igennem, og jeg vil derfor høre, om du/I har nogle yderligere kommentar til overgangen vi ikke har været inde på, eller om du/I har nogle andre kommentar?Så vil jeg sige tusind tak fordi du/I ville deltage. Jeg er virkelig glad for at du/I ville sætte tid af til at mødes med mig og fortælle om dine oplevelser af overgangen |

.

# Bilag 2 - Samarbejdskontrakt

**Samarbejdskontrakt**

Den 15.06.13 

Formålet med denne rapport er at undersøge, hvordan forældre oplever overgangen, og den hjælp de får, fra julemærkehjem til hverdag, kommune og skole. Med opgaven ønsker jeg, at fremme indsigten i hvordan overgangen opleves af forældre og dermed skabe en viden, der kan bidrage til forbedringer for kommende familier, der skal igennem samme proces. Der vil være fokus på redskaber og hjælp givet af Julemærkehjem, kommune og skole, og hvilke forandringer og muligheder det har medført for jer som familie, samt hvilke barrierer, der har været i processen.

Opgaven vil være tilgængelig på Aalborg Universitet efter min eksamen og resultaterne gives til julemærkehjemmet.

I undersøgelsen er jeg underlagt Aalborg Universitets retningslinjer, hvilket betyder at I/du er sikret anonymitet. Det betyder, at navn og bopæl ikke vil optræde nogen steder i opgaven, men også at data ikke kommer til uvedkommendes kendskab i en form, der muliggør identificering af dig/jer.

Hvis I/du har nogle spørgsmål angående interviewet eller undersøgelsen er I/du velkommen til at kontakte mig.

Endnu en gang tak fordi I/du har valgt at deltage i undersøgelsen

Med venlig hilsen

Line Wohlstrand

Linewohlstand@hotmail.com

61675274

Specialestuderende ved kandidaten i socialt arbejde på Aalborg Universitet.

# Bilag 3 - Observationsguide

|  |
| --- |
| Observationsguide - hverdag |
| Særligt udvalgte situationer | Fokusområder i enkelte situation |
| Hverdagen generelt | * Opbygning
* Struktur
* Lærings- og adfærdsændrende situationer
 |
| Spisesituationer | * Struktur
* Regler
* Interaktion i spisesituation
* Maden generelt
* Italesættelsen af maden
 |
| Motion | * Regler omkring motion
* Italesættelsen af motion
* Typer af motion
 |

|  |
| --- |
| Observationsguide til møder |
| Møderne | Fokusområder i enkelte møder |
| Infomøde | * Hvad snakkes der om
* Hvilke redskaber gives der konkret til forældrene
* Hvordan forløber mødet, hvad sker der
 |
| Startsamtale | * Hvad snakkes der om
* Hvilke redskaber gives der konkret til forældrene
* Hvordan forløber samtalen
 |
| Slutsamtale | * Hvad snakkes der om
* Hvilke redskaber gives der konkret til forældrene
* Hvordan forløber samtalen
 |

1. I de nævnte undersøgelser anvendes BMI til bestemmelse af overvægt og fedme. BMI udregnes som vægten i kilogram divideret med kvadratet på højden i meter. En BMI fra 18,5-25 betegnes som ”normalvægt”, fra 25-30 betegnes BMI’en som ”moderat overvægt/overvægt” og en BMI på 30 eller derover benævnes ”svær overvægt/fedme” (Rockwool Fonden 2010:4, Sundhedsstyrelsen 2011:69, Petri & Jacobi 2011:4) [↑](#footnote-ref-1)
2. Disse tal er fra Den Nationale Sundhedsprofil 2010, hvor 180´000 danskere har svaret på spørgsmål omkring deres sundhed, trivsel og sygdom. [↑](#footnote-ref-2)
3. Tallene er justeret for stigning i højden [↑](#footnote-ref-3)
4. Transition defineres som anderledes end begrebet ”forandring”, da overgangen/Transition er en proces, der indebærer en fornemmelse af flow og forgår over tid, men samtidig kan overgangen indebære forandring, da overgangen både er *”a result of change and result in change”* (Melies et al. 2010:58). [↑](#footnote-ref-4)
5. Begreberne er for anvendelighedens skyld oversat [↑](#footnote-ref-5)
6. www.julemaerket.dk [↑](#footnote-ref-6)
7. Fletarbejde behøver ikke altid strække sig over en længere periode, men bør afhænge af intensiteten, graden af deltagelse samt fokus i undersøgelsen (Kristiansen og Krogstrup 1999:46) [↑](#footnote-ref-7)
8. Krogstrup og Kristiansen understreger ligeledes, at der ikke findes *”one bedst way of observarion”,* men at den valgte observationstype må afhænge af problemstillingen eller den viden, der ønskes frembragt (Kristiansen og Krogstrup 1999:65, 67). [↑](#footnote-ref-8)
9. At kun en forælder deltog skyldes ofte skilsmisse, men i andre tilfælde at den ene forælder var forhindret pga. arbejde. [↑](#footnote-ref-9)
10. Information fået fra Skælskør Julemærkehjem [↑](#footnote-ref-10)
11. To af de medvirkende forældres beskæftigelse kendes ikke. [↑](#footnote-ref-11)
12. To interviews varede kun omkring en halv time [↑](#footnote-ref-12)
13. I forbindelse med udviklingen af begrebet, interviewede Antonsky 51 personer, der alle havde det tilfælles, at have gennemlevet et alvorlig traume og efter sigende klarede sig overraskende godt. [↑](#footnote-ref-13)
14. En nøjagtig oversættelse af Sense of coherence ville kunne opnås ved veksle mellem ordene oplevelse, fornemmelse og følelse (Antonovsky 2000:13) [↑](#footnote-ref-14)
15. Tidligere har man ment, at det var svært, næsten umuligt at ændre personers OAS efter 35 års alderen, men undersøgelser, bland andet fra Institut fra folkesundhedsvidenskab, har vist, at det også er muligt at ændre voksnes OAS, gennem de tre komponenter (Vinther-Jensen & Jensen 2012:56) [↑](#footnote-ref-15)
16. Antonovsky bruger ”flodmetaforen” til illustration af menneskets møde med krav og udfordringer. Vi er alle født i floden og udfordringerne er bestem af hvori floden den enkelte befinder sig på et givet tidpunkt (Antonovsky 2000: 105-107). [↑](#footnote-ref-16)
17. Felt kan forstås som et mikrokosmos med specifikke krav, aktiviteter og logikker (Bourdieu & Wacquant 1996: 85) [↑](#footnote-ref-17)
18. begivenheder, der både kan være udviklende og begrænsende, se definering af overgang for uddybning. [↑](#footnote-ref-18)
19. Breumlund og Hansen påpeger, i bogen ”Magt og forandring i socialt arbejde”, magtens mulige positive betydning og forandringspotentiale, hvis den kombineres med empati. [↑](#footnote-ref-19)
20. Længere inde i interviewet med forældrene kommer det dog frem, at madplanen, er anvendt af stort set alle forældre. [↑](#footnote-ref-20)
21. Hjælpesystemet beskrives af Wadskjær som en selvstændig funktion, der består på bekostning af individers eksklusion. Det er hjælpesystemets opgave at *”at reparere*” på eksklusionerne og systemernes funktion *”består derfor i at vende eksklusion til ny inklusion”* (Wadskjær 2009:90). [↑](#footnote-ref-21)
22. Et pædagogisk begreb, der særligt anvende i forbindelse med udsatte unge. Fokus er på at give de unge en fælles succesoplevelse via et ”fælles tredje” såsom sport eller musik (Henriksen 2004: 69-72) [↑](#footnote-ref-22)
23. Et aspekt, der ligeledes blev konstateret som vigtig i undersøgelsen af Huset Venture (Wadskjær 2008) [↑](#footnote-ref-23)
24. Lockwood skelner mellem systemintegration og social integration. I forhold til systemintegrationen er der er fokus på forholdet mellem delene af systemer. Den sociale integration har fokus på integrationen mellem aktørerne (Lockwood 1964:245) [↑](#footnote-ref-24)